
ΠΡ Α Κ Τ Ι Κ Ο
(Άρθρο 40 παρ. 1 Κ.τ.Β.)


Στην Αθήνα, σήμερα, 18 Φεβρουαρίου 2026, ημέρα Τετάρτη και ώρα 10.10΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής συνήλθαν σε κοινή συνεδρίαση η Διαρκής Επιτροπή Παραγωγής και Εμπορίου και η Ειδική Μόνιμη Επιτροπή Προστασίας του Περιβάλλοντος υπό την προεδρία της Προέδρου της Διαρκούς Επιτροπής Παραγωγής και Εμπορίου, κυρία Φωτεινής Αραμπατζή, με θέμα ημερήσιας διάταξης ««Συνέχιση της επεξεργασίας και εξέτασης του σχεδίου νόμου του Υπουργείου Κλιματικής Κρίσης και Πολιτικής Προστασίας «Ενεργή μάχη: Ολοκληρωμένη αναμόρφωση του συστήματος πρόληψης, ετοιμότητας και απόκρισης έναντι δασικών πυρκαγιών και λοιπών φυσικών, τεχνολογικών ή ανθρωπογενών καταστροφών – Πρόβλεψη μηχανισμών άντλησης επιχειρησιακών διδαγμάτων – Ενίσχυση της Διεύθυνσης Αντιμετώπισης Εγκλημάτων Εμπρησμού – Αναβάθμιση Πυροσβεστικής Ακαδημίας – Ρυθμίσεις θεμάτων αρμοδιότητας Γενικής Γραμματείας Αποκατάστασης Καταστροφών και Κρατικής Αρωγής και λοιπές διατάξεις – Τροποποιήσεις ν. 4662/2020, ν. 4555/2018, ν. 4797/2021 και ν. 5116/2024» (4η συνεδρίαση – β΄ ανάγνωση). 
Στη συνεδρίαση παρέστησαν o Υπουργός Κλιματικής Κρίσης και Πολιτικής Προστασίας, κ. Ιωάννης Κεφαλογιάννης, ο Υφυπουργός Κλιματικής Κρίσης και Πολιτικής Προστασίας, κ. Κωνσταντίνος Κατσαφάδος, καθώς και αρμόδιοι υπηρεσιακοί παράγοντες.
H Προεδρεύουσα των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.
Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη - Βιλιάλη Μαρία - Ελένη (Μαριλένα), Σταϊκούρας Χρήστος, Σταμενίτης Διονύσιος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Πουλάς Ανδρέας, Χνάρης Εμμανουήλ, Χριστοδουλάκης Εμμανουήλ (Μανώλης), Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Ψυχογιός Γεώργιος, Λαμπρούλης Γεώργιος, Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Δρίτσας Θεόδωρος, Ζεϊμπέκ Χουσεΐν, Πέρκα Θεοπίστη (Πέτη), Μπούμπας Κωνσταντίνος, Χήτας Κωνσταντίνος, Δελβερούδης Κομνηνός, Τσιρώνης Σπυρίδων, Καζαμίας Αλέξανδρος, Αυλωνίτης Αλέξανδρος – Χρήστος, Κόντης Ιωάννης, Πούλου Παναγιού (Γιώτα), Τζάκρη Θεοδώρα και Χαλκιάς Αθανάσιος.
Από την Ειδική Μόνιμη Επιτροπή Προστασίας του Περιβάλλοντος, παρόντες ήταν οι Βουλευτές κ.κ. Ακτύπης Διονύσιος, Αμυράς Γεώργιος, Αυγερινοπούλου Διονυσία – Θεοδώρα, Καφούρος Μάρκος, Κοτρωνιάς Γεώργιος, Κυριαζίδης Δημήτριος, Λιούτας Αθανάσιος, Μαρκογιαννάκης Αλέξανδρος, Οικονόμου Θωμαΐς (Τζίνα), Παπασωτηρίου Σταύρος, Τριαντόπουλος Χρήστος, Χρυσομάλλης Μιλτιάδης (Μίλτος), Σπυριδάκη Αικατερίνη (Κατερίνα), Βέττα Καλλιόπη, Παναγιωτόπουλος Ανδρέας, Διγενή Ασημίνα (Σεμίνα), Κατσώτης Χρήστος και Μπιμπίλας Σπυρίδων.
ΦΩΤΕΙΝΗ ΑΡΑΜΠΑΤΖΗ (Προεδρεύουσα των Επιτροπών): Κυρίες και κύριοι συνάδελφοι, καλή σας μέρα.
Ξεκινά η 4η  κοινή συνεδρίαση της Διαρκούς Επιτροπής Παραγωγής και Εμπορίου και της Ειδικής Μόνιμης Επιτροπής Προστασίας Περιβάλλοντος για τη β΄ ανάγνωση του σχεδίου νόμου του Υπουργείου Κλιματικής Κρίσης και Πολιτικής Προστασίας με τίτλο «Ενεργή μάχη: Ολοκληρωμένη αναμόρφωση του συστήματος πρόληψης, ετοιμότητας και απόκρισης έναντι δασικών πυρκαγιών και λοιπών φυσικών, τεχνολογικών ή ανθρωπογενών καταστροφών – Πρόβλεψη μηχανισμών άντλησης επιχειρησιακών διδαγμάτων – Ενίσχυση της Διεύθυνσης Αντιμετώπισης Εγκλημάτων Εμπρησμού – Αναβάθμιση Πυροσβεστικής Ακαδημίας – Ρυθμίσεις θεμάτων αρμοδιότητας Γενικής Γραμματείας Αποκατάστασης Καταστροφών και Κρατικής Αρωγής και λοιπές διατάξεις – Τροποποιήσεις των ν. 4662/2020, ν. 4555/2018, ν. 4797/2021 και ν. 5116/2024».
Στη συνεδρίαση παρίσταται ο Υφυπουργός Κλιματικής Κρίσης και Πολιτικής Προστασίας, κ. Κωνσταντίνος Κατσαφάδος.
Εισερχόμαστε στον κύκλο των τοποθετήσεων των Εισηγητών και Ειδικών Αγορητών. Όποιος άλλος συνάδελφος επιθυμεί να λάβει τον λόγο είτε με φυσική παρουσία, είτε μέσω Webex παρακαλώ να ενημερώσει τη Γραμματεία.
Τον λόγο έχει ο Εισηγητής της Πλειοψηφίας, κ. Στυλιανός (Στέλιος) Πέτσας, για 12 λεπτά.
ΣΤΥΙΑΝΟΣ (ΣΤΕΛΙΟΣ) ΠΕΤΣΑΣ (Εισηγητής της Πλειοψηφίας): Ευχαριστώ πολύ κυρία Πρόεδρε. Καλημέρα κυρίες και κύριοι συνάδελφοι.
Από την τελευταία φορά που συνεδρίασε η Επιτροπή, είχαμε δύο σημαντικές απώλειες για τον Ελληνισμό και θα ήθελα να αναφερθώ σε αυτές. Την απώλεια της πρώτης Προέδρου της Βουλής και πρώτη Πρόεδρο της Ακαδημίας Αθηνών, την Άννα Ψαρούδα-Μπενάκη και φυσικά, την πρώτη Πρύτανη του Πανεπιστημίου Σορβόννης, μια μεγάλη και σπουδαία Ελληνίδα, την Ελένη Γλύκατζη Αρβελέρ η οποία άφησε το αποτύπωμά της με τη ζωή της την ίδια, με τα διδάγματα, με τα κείμενά της και φυσικά με όλα αυτά τα οποία ενώνουν τη μελέτη της ιστορίας της βυζαντινής περιόδου με τον σύγχρονο Ελληνισμό στην Ελλάδα και στο εξωτερικό. Συλλυπητήρια φυσικά στους οικείους τους και δεν πρέπει να παραλείψω να πω πως η Ελλάδα χρωστά πραγματικά μεγάλη ευγνωμοσύνη σε αυτές τις δύο σπουδαίες γυναίκες. 
Εισέρχομαι, κυρίες και κύριοι συνάδελφοι, κύριε Υπουργέ, στην β΄ ανάγνωση και θα προσπαθήσω να είμαι σύντομος συμπυκνώνοντας κάποια σημεία που νομίζω πως αναδείχτηκαν στις τρείς προηγούμενες συνεδριάσεις μας και δίνοντας και μία δυο απαντήσεις νομίζω περαιτέρω που χρειάζεται σε σχέση με τις τοποθετήσεις συναδέλφων.
Κατ’ αρχάς, όπως όλοι αντιλαμβανόμαστε, πρόκειται για ένα πολύ σημαντικό νομοσχέδιο. Αυτό φάνηκε τόσο από τη συμμετοχή και στην άτυπη διαβούλευση που προηγήθηκε της κατάθεσης του νομοσχεδίου όσο και στη διαβούλευση με την τοποθέτηση των πάνω από 1.200 σχολίων από πάρα πολλούς παράγοντες, φάνηκε και από την ακρόαση των φορέων τόσο από την επιστημονική κοινότητα, τα πανεπιστήμιά μας και τους ερευνητικούς φορείς, από τους πυροσβέστες, από τους εθελοντές, από την τοπική αυτοδιοίκηση. Επομένως, μιλάμε για ένα σημαντικό νομοσχέδιο που βάζει ένα σημαντικό «λιθαράκι» στην πολιτική προστασία στην πατρίδα μας που είναι σημαντικά αναβαθμισμένη από το 2019 και μετά.
Η φιλοσοφία όμως αυτού του νομοσχεδίου αξίζει να επισημανθεί ότι δίνει πολύ μεγαλύτερη έμφαση στην πρόληψη, όχι ότι ήταν απούσα αυτή η διάσταση από την οργάνωση της πολιτικής προστασίας μετά το 2019 τουλάχιστον, αλλά δίνει τώρα πολύ μεγαλύτερη έμφαση στην πρόληψη, ώστε να προλαμβάνουμε καταστάσεις πριν να εξελιχθούν σε καταστροφικές συνέπειες για τα οικοσυστήματα, τις περιουσίες και φυσικά τις ζωές των ανθρώπων. Οι στόχοι οι οποίοι επιτυγχάνονται με την έμφαση στην πρόληψη είναι πάρα πολύ σημαντικοί. Εγώ θα ήθελα να πω δυο λόγια για τα μέσα τα οποία είναι στη διάθεσή μας με αυτό το νομοσχέδιο.
Πρώτον, είναι μια πολύ μεγάλη αλλαγή όσον αφορά την επιχειρησιακή διαλειτουργικότητα, τη συνεργασία μεταξύ του κεντρικού κράτους, του Υπουργείου και των κεντρικών υπηρεσιών με τα Περιφερειακά και με τα Τοπικά Συντονιστικά Όργανα Πολιτικής Προστασίας ώστε να υπάρχει μέσα στην οργάνωση την ίδια της πολιτικής προστασίας μια δομή που θα επιτρέπει την αντιμετώπιση των περιστατικών, τον σχεδιασμό και την επανατροφοδότηση με τις εμπειρίες των περασμένων ετών. Νομίζω, είναι μια σημαντική αλλαγή που ενισχύει την κουλτούρα της πολιτικής προστασίας στην πατρίδα μας. 
Όσον αφορά τις εισαγωγές κάποιων καινοτομιών που έχει το νομοσχέδιο αναλύσαμε πάρα πολύ στην κατ’ άρθρον συνεδρίαση ένα άρθρο, το άρθρο 36, που αποτέλεσε και ένα αντικείμενο συζήτησης όσον αφορά την προδιαγεγραμμένη καύση και νομίζω δεν χρειάζεται να επιμείνουμε σε αυτό. Νομίζω ότι παρά τους κάποιους προβληματισμούς που τοποθετήθηκαν από την ΠΟΓΕΔΗΝ και από το ΓΕΩΤΕΕ νομίζω η ευρύτερη συζήτηση και από τα Κόμματα της αντιπολίτευσης είναι ότι είναι ένα χρήσιμο εργαλείο το οποίο αξίζει να προστεθεί στη «φαρέτρα» της πρόληψης των ανθρώπων που επιχειρούν για την αντιμετώπιση των προβλημάτων πολιτικής προστασίας, πάντα με αυστηρούς κανόνες, πάντα με ασφαλιστικές δικλείδες, πάντα με μελέτες, οι οποίες εμπλέκουν και το Δασαρχείο και τις κατά τόπους Πυροσβεστικές Υπηρεσίες, άρα είναι κάτι πάρα πολύ σημαντικό. 
Θα ήθελα όμως εδώ να αναφερθώ λίγο περισσότερο, καθώς δεν είχα το χρόνο στην κατ’ άρθρον ανάλυση, να πω δυο λόγια για την ελεγχόμενη βόσκηση. Το άρθρο 40 που την προβλέπει, κατά την άποψή μου είναι πολύ σημαντικό γιατί νομίζω ότι η απόσυρση δραστηριότητας από τα δασικά οικοσυστήματα συσσωρεύει καύσιμη ύλη και ενέχει τον κίνδυνο πολλές έρπουσες φωτιές να εξελιχθούν σε πολύ μεγάλες πυρκαγιές. Επομένως εφόσον με τους όρους και τις προϋποθέσεις και τις ασφαλιστικές δικλείδες που προβλέπει το άρθρο 40 επιτρέψουμε να υπάρχει αυτή η ελεγχόμενη βόσκηση, κυρίως από αιγοπρόβατα, ώστε να μπορέσει να αφαιρείται καύσιμη ύλη κατά την περίοδο που δεν ενέχει κινδύνους για το δάσος και για τα δασικά οικοσυστήματα. Νομίζουμε είναι κάτι πάρα πολύ σημαντικό και θα μας βοηθήσει πάρα πολύ στην αντιμετώπιση των φαινομένων ιδίως κατά την πρώτη προσβολή ώστε θα μπορούμε να έχουμε πολύ καλύτερα αποτελέσματα πριν «γιγαντωθούν» πυρκαγιές για παράδειγμα πέριξ ή μέσα στα δασικά οικοσυστήματα. 
Ένα άλλο σημείο που θέλω να δώσω έμφαση, κυρία Πρόεδρε, είναι το ζήτημα που έχει να κάνει με τον απολογισμό. Ακούστηκε από κάποια Κόμματα της αντιπολίτευσης ένας μικρός αφορισμός. Τώρα ανακαλύψατε ότι πρέπει να κάνουμε απολογισμό; Κατ’ αρχάς να πω ότι ο απολογισμός που θεσπίζεται σε αυτό το νομοσχέδιο είναι θεσμοθετημένος, δεν είναι ad hoc -θα επανέλθω στην πορεία τι εννοώ με αυτό- και περιλαμβάνει επιστημονική τεκμηρίωση από ανεξάρτητη επιτροπή και κοινοβουλευτικό έλεγχο. Είναι κάτι πάρα πολύ σημαντικό όσον αφορά την ενίσχυση της κουλτούρας πολιτικής προστασίας στη χώρα μας και στη λογοδοσία. Για του λόγου το αληθές, ότι δεν είναι κάτι το οποίο ήταν απών στην προηγούμενη εμπειρία των τελευταίων ετών, έχω να πω ότι υπήρχε, κυρίες και κύριοι συνάδελφοι, απολογισμός ο οποίος όμως ήταν στη διακριτική ευχέρεια, να το πω έτσι, της πολιτικής ηγεσίας, είτε του Υπουργείου ή της εκάστοτε Κυβέρνησης. Όπως μπορεί να δει κανείς, είναι αναρτημένο παράδειγμα στο site του Υπουργείου Πολιτικής Προστασίας. Εγώ έχω εδώ τον απολογισμό της προηγούμενης αντιπυρικής περιόδου που ήταν τον Νοέμβριο, αν δεν κάνω λάθος, του 2025. Υπήρχε και το Δεκέμβρη του 2024 για το 2024 και το 2023 και ούτω καθεξής. Αυτό όπως μπορεί να δει κανείς περιλαμβάνει πάρα πολλά στοιχεία που έχουν να κάνουν με τον χρόνο προσβολής, με τη σύγκριση με άλλα κράτη μέλη της ΕΕ, με τις καμένες εκτάσεις, αλλά όμως επαναλαμβάνω ήταν ad hoc, ήταν μια αξιέπαινη προσπάθεια για να ξέρουμε που βρισκόμαστε, αλλά δεν «απαντούσε» στο βασικό πρόβλημα που είναι ο κοινοβουλευτικός έλεγχος και η επιστημονική επιτροπή, η οποία θα μπορούσε με συγκεκριμένους δείκτες, όπως ο αριθμός των πυρκαγιών, η έκταση των καμένων εκτάσεων, ο χρόνος αρχικής προσβολής, η επάρκεια του καθαρισμού των οικοπέδων και των ζωνών, η χρήση των επίγειων και εναέριων μέσων, τα μέτρα περιβαλλοντικής και κοινωνικής αποκατάστασης. Όλα αυτά είναι δείκτες οι οποίοι θα περιλαμβάνονται μέσα στην Έκθεση, η οποία θα είναι το αντικείμενο του ετήσιου απολογισμού και είναι κάτι πάρα πολύ σημαντικό για να ξέρουμε που βρισκόμαστε, πως συγκρινόμαστε με το μεσογειακό νότο και με τις υπόλοιπες χώρες της Ευρώπης και επαναλαμβάνω, για να ενισχυθεί η κουλτούρα πολιτικής προστασίας στην πατρίδα μας.
 Ένα άλλο στοιχείο το οποίο θα ήθελα να αναφερθώ και για το οποίο υπήρχε ξανά ένα ζήτημα και μια αφοριστική διάθεση, τέλος πάντων υπάρχει στο δημόσιο διάλογο, είναι ότι δεν έχουμε αρκετά μεγάλη έμφαση στα ζητήματα των πόρων που διατίθενται για την πολιτική προστασία με μια κριτική για το προσωπικό, για τα κενά της Πυροσβεστικής ενδεχομένως, ενδεχομένως για τα μέσα τα οποία χρησιμοποιούμε. Έχω να πω όμως και όπως τόνισε και ο Υπουργός, ότι καλό θα είναι στον δημόσιο διάλογο να χρησιμοποιούμε κάποια βασικά στοιχεία που δεν αμφισβητούνται. Για παράδειγμα, το 2019, το Πυροσβεστικό Σώμα αποτελούταν από 13.900 άτομα εκ των οποίων οι 13.000 ήταν μόνιμοι και πενταετείς και 900 εποχικοί. Το 2025 είχαμε 18.000 άτομα στο πεδίο εκ των οποίων οι 15.500 ήταν εποχικοί και πενταετείς και 2.500 εποχικοί με πενταετή σύμβαση. Όπως είπε και ο Υπουργός στην 1η  συνεδρίαση, έχουμε την έγκριση του Υπουργικού Συμβουλίου για να προχωρήσουμε σε άλλες 1076 προσλήψεις το 2026 και έτσι θα έχουμε ένα αριθμό ρεκόρ 19.000 ατόμων να επιχειρήσουν το 2026 και από αυτούς οι 16.500 θα είναι μόνιμοι και πενταετούς υποχρέωσης και οι 2.500 εποχικοί. Λαμβάνω υπόψιν και τη σύγκριση που έκανε ο Υπουργός και νομίζω πρέπει να το επαναλαμβάνουμε όλοι, ανεξάρτητα από ποια γωνία προσεγγίζουμε το θέμα, τα δεδομένα είναι δεδομένα και δεν αμφισβητούνται. Πρέπει να έχουμε στο μυαλό μας ότι οι οργανικές θέσεις του Πυροσβεστικού Σώματος είναι 17.381. Άρα, στην ουσία υπερκαλύπτουμε τις οργανικές θέσεις και πραγματικά, κυρίες και κύριοι συνάδελφοι, και εγώ που είμαι ένας άνθρωπος που προέρχομαι από τη δημόσια διοίκηση και όπως γνωρίζουμε καλά σε όλη τη δημόσια διοίκηση απέχουν πάρα πολύ οι υπηρετούντες από τις οργανικές θέσεις που βλέπουμε στα οργανογράμματα. 
Εδώ έχουμε καταφέρει με προσπάθεια, με πόρους, και θεωρώ με μια πραγματικά καλή σύμπνοια μεταξύ των πολιτικών δυνάμεων, να έχουμε μια ενίσχυση του προσωπικού η οποία είναι αδιαμφισβήτητη προκειμένου να αντιμετωπίσουμε, όντως, τις μεγάλες προκλήσεις που έρχονται από την κλιματική κρίση και αυτό αποτυπώνεται και στα στοιχεία του προϋπολογισμού. Όταν μέσα σε περίπου 4 χρόνια, από το 2022 μέχρι το 2026, στον Προϋπολογισμό που «τρέχει» ήδη, έχουμε αυξήσει τους πόρους για το Υπουργείο Πολιτικής Προστασίας και Κλιματικής Κρίσης, από τα 585 εκατομμύρια στα 1,4 περίπου δις ευρώ, έχουμε υπερδιπλασιάσει τους πόρους που διαθέτουμε για την πολιτική προστασία στην πατρίδα μας παρά τη δύσκολη συγκυρία, παρά τις ανάγκες που υπάρχουν αλλού. 
Άρα, εδώ τι αποδεικνύουν αυτά τα νούμερα και στο προσωπικό και στον Προϋπολογισμό; Ότι οι θεσμικές προβλέψεις που έχουμε κάνει με την ψήφο της Βουλής των Ελλήνων κατόπιν της κυβερνητικής πρωτοβουλίας από το 2019 μέχρι σήμερα, με το νομοσχέδιο που έχουμε μπροστά μας για να υιοθετήσουμε στην Επιτροπή μας και να φτάσουμε στην Ολομέλεια αύριο για να γίνει νόμος του κράτους, ερχόμαστε να αντιμετωπίσουμε όσο καλύτερα μπορούμε, με τις υφιστάμενες δυνατότητες, αυτή την πολύ μεγάλη πρόκληση της κλιματικής αλλαγής. Καλό θα είναι να δούμε πώς αυτούς τους πόρους που έρχονται από το υστέρημα του ελληνικού λαού, θα μπορέσουμε να τους συντονίσουμε καλύτερα ώστε να έχουμε τα καλύτερα δυνατά αποτελέσματα και στην πρόληψη και στην αντιμετώπιση φυσικών καταστροφών οι οποίες φυσικά θα συνεχίσουν να υπάρχουν και δυστυχώς σύμφωνα με τις προβλέψεις των ειδικών θα είναι και εντονότερες και πιο συχνές. 
Κλείνω, κυρία Πρόεδρε, λέγοντας ότι το νομοσχέδιο αυτό νομίζω ότι είναι πολύ σημαντικό στη φιλοσοφία του. Διαθέτει τους οργανωτικούς μηχανισμούς για να φέρει σε πέρας αυτά τα οποία όλοι προσδοκούμε και ευελπιστώ στη θετική σας ανταπόκριση κυρίες και κύριοι συνάδελφοι. 
Ευχαριστώ πολύ κυρία Πρόεδρε. 
ΦΩΤΕΙΝΗ ΑΡΑΜΠΑΤΖΗ (Προεδρεύουσα των Επιτροπών): Και εμείς σας ευχαριστούμε. 
Τον λόγο έχει ο Εισηγητής της Μειοψηφίας, κ. Ανδρέας Πουλάς. 
ΑΝΔΡΕΑΣ ΠΟΥΛΑΣ (Εισηγητής της Μειοψηφίας): Ευχαριστώ πολύ κυρία Πρόεδρε.
Κύριοι Υπουργοί, κυρίες και κύριοι συνάδελφοι, η σημερινή συζήτηση για το νομοσχέδιο με διακριτικό τίτλο «Ενεργή μάχη» διεξάγεται την ώρα που πολλές περιοχές της χώρας μας «μετρούν πληγές» από την πρόσφατη κακοκαιρία που βρίσκεται σε εξέλιξη με πλημμυρισμένα σπίτια, καλλιέργειες, κατεστραμμένες υποδομές και τοπικές κοινωνίες που δοκιμάζονται ξανά. Από την Πελοπόννησο ως τη Δυτική Ελλάδα και από τη Βόρεια Ελλάδα ως τα νησιά οι εικόνες, δυστυχώς, είναι γνώριμες. Θέλω πριν από οτιδήποτε άλλο να εκφράσω την αλληλεγγύη και τη συμπαράστασή μας στους πολίτες που επλήγησαν με την ευχή να σταθούμε ξανά όρθιοι το συντομότερο δυνατό, αρκεί το κράτος να «τρέξει» προς βοήθεια αυτών των ανθρώπων για να ικανοποιηθούν και να γίνει αυτή η αποκατάσταση που όλοι επιθυμούμε. 

Κυρίες και κύριοι συνάδελφοι, άκουσα με μεγάλη προσοχή την προχθεσινή ομιλία του Υπουργού και θέλω σήμερα να ξεκαθαρίσω ότι άλλο πράγμα είναι να περιγράφεις ωραία μια μεταρρύθμιση και άλλο να την κάνεις δεσμευτική, εφαρμόσιμη και δίκαιη. Μας είπε ότι το νομοσχέδιο κινείται σε θετικές κατευθύνσεις. Επίσης είπε ότι οι φορείς είπαν καλά λόγια και τέλος ότι υπήρξε διαβούλευση. Εγώ θα πω το εξής απλό. Η χώρα δεν χρειάζεται απλώς να «κινείται» προς τη σωστή κατεύθυνση. Χρειάζεται να φτάνει και να φτάνει για όλους και όχι μόνο για τους λίγους και τους ισχυρούς. 
Ο κύριος Υπουργός είπε ότι στο άρθρο 13 εισάγεται το Σύστημα Διοίκησης Συμβάντων, κοινή δομή, κοινή ορολογία, κοινή εικόνα, σαφείς επικεφαλής. Ωραία.  Όμως, το κρίσιμο ερώτημα είναι πότε είναι υποχρεωτικό, με ποιες κλίμακες ενεργοποίησης, με ποια πιστοποίηση στελεχών και πώς ελέγχεται ότι εφαρμόστηκε σωστά; Γιατί αν αφήνεται ως γενική αρχή θα γυρίσουμε εκεί που ήμασταν, ο συντονισμός θα βασίζεται στην εμπειρία και στην καλή συνεργασία των προσώπων και όταν δεν υπάρχει να έχουμε ασάφειες και επικαλύψεις, όπως είπε και ο ίδιος. Εμείς λέμε γράψτε το δεσμευτικά. Υποχρεωτική ενεργοποίηση σε συγκεκριμένες κλίμακες, ενιαίοι ρόλοι και ενιαία διοίκηση όταν εμπλέκονται πολλοί φορείς. Υποχρεωτική εκπαίδευση και πιστοποίηση αλλιώς θα είναι θετικό στα χαρτιά και αδύναμο στο πεδίο αλλά και στην πράξη. 
Επίσης για το άρθρο 12, μας είπε ότι κατοχυρώνει τους πυροσβέστες με Κανόνες Εμπλοκής και νομική θωράκιση. Συμφωνούμε ότι χρειάζεται σαφές πλαίσιο αλλά εδώ υπάρχει μια παγίδα. Αν γράφεις κανόνες χωρίς να τους «δένεις» με την εκπαίδευση, με την ψυχολογική υποστήριξη, με μετρήσιμα κριτήρια ασφάλειας και απόκτησης τότε ο κίνδυνος είναι οι κανόνες να μείνουν ως εγχειρίδιο στο ράφι ή να γίνουν άλλοθι χωρίς πραγματική αναβάθμιση της επιχειρησιακής ικανότητας. Εμείς ζητάμε να συνδεθεί ρητά. Κανόνες Εμπλοκής σημαίνουν εκπαίδευση, ασφάλεια, λογοδοσία και βελτίωση. Για τα Επιχειρησιακά Κέντρα Συμβάντων είπε χαρακτηριστικά ότι είναι το «μυαλό» της επιχείρησης και ότι σήμερα απλά δεν υπάρχουν γι’ αυτό τα κάνουμε. Όμως και πάλι το ερώτημα είναι απλό. Με τι στελέχωση, με τι βάρδιες, με τι προδιαγραφές; Θα είναι 24 ώρες το 24άωρο, 7 ημέρες την εβδομάδα ή όχι; Με τι ασφαλείς επικοινωνίες;  Και κυρίως θα είναι υποχρεωτικά ενταγμένα στο άρθρο 13 -στο Σύστημα Διοίκησης Συμβάντων- ή θα είναι απλώς μια νέα δομή που θα λειτουργεί όπως όπως; Η χώρα έχει πληρώσει ακριβά τις δομές στα χαρτιά και δεν γίνεται να πάθουμε ότι πάθαμε με τα 13 περίφημα φαραωνικά ΠΕΚΕΠ (Περιφερειακά Κέντρα Πολιτικής Προστασίας), μια εξαγγελία που ακυρώθηκε χωρίς τις απαιτούμενες εξηγήσεις. Εμείς θέλουμε κέντρα με «δόντια» όχι κέντρα που θα έχουν τίτλους και πινακίδες. 
Για τα άρθρα 8 και 9, ο Υπουργός είπε ότι καλύπτουν τη θεσμική αποτίμηση των μεγάλων καταστροφών. Και εδώ είναι το βασικό. Αν η αποτίμηση δεν είναι υποχρεωτική, δημόσια και με χρονοδιάγραμμα εφαρμογής δεν θα αλλάξει κάτι. Η χώρα δεν αντέχει άλλο να συζητάμε μετά από κάθε τραγωδία. Χρειάζεται, λοιπόν, υποχρεωτικό after action review σε 60 μέρες για τα μεγάλα συμβάντα, δημόσια σύνοψη και τεχνικό παράρτημα, μητρώο συστάσεων και υπεύθυνους, προθεσμίες και σύνδεση με χρηματοδότηση. Αν δεν κλείνουν τα ευρήματα, δεν «τρέχουν» νέες εκταμιεύσεις. Αυτό λέγεται λογοδοσία και όχι να αποφύγουμε τις αντιπαραθέσεις. 
Ο κ. Υπουργός περιέγραψε επίσης μια εθνική βάση δεδομένων που συγκεντρώνει κρίσιμη πληροφορία και θα είναι προσβάσιμη στους φορείς.  Σωστό ως κατεύθυνση, αλλά τα ερωτήματα που τίθενται είναι τα εξής. Πού είναι τα υποχρεωτικά πρότυπα διαλειτουργικότητας; Που είναι οι ανοιχτές προδιαγραφές; Που είναι οι κανόνες πρόσβασης για τους δήμους; Που είναι η υποχρέωση επικαιροποίησης; Πού είναι το ψηφιακό ίχνος αποφάσεων;  Χωρίς αυτά υπάρχει κίνδυνος να στήσουμε άλλη μια πλατφόρμα που δεν «μιλάει» με τις άλλες και απλώς θα λέμε ότι έχουμε δεδομένα. Εμείς ζητάμε εθνικό crisis dashboard, επιχειρησιακή εικόνα σε πραγματικό χρόνο με ασφάλεια δικαιώματα πρότυπα και λογοδοσία. 
Ο κ. Υπουργός μας είπε ότι δεν δίνουμε νέες αρμοδιότητες στους ΟΤΑ, φέρνουμε εθνικό πρότυπο και προβλέπουμε 350 υπαλλήλους. Επίσης, είπε ότι υπάρχουν πόροι αλλά οι δήμοι δεν απορροφούν. Εδώ πρέπει να πούμε την αλήθεια χωρίς υπεκφυγές. Πρώτον, οι 350 υπάλληλοι ακούγονται ωραία σαν τίτλος όμως και πάλι μέσω ανακύκλωσης του προσωπικού προσπαθείτε να καλύψετε οργανικά κενά «μπαλώνοντας τις τρύπες» που προκάλεσαν οι πολιτικές επιλογές σας και χωρίς να διασφαλίζεται το εργασιακό καθεστώς των υπαλλήλων ΙΔΟΧ. Με αυτό τον τρόπο δεν θα απογυμνώσετε την κεντρική υπηρεσία της πολιτικής προστασίας;  Σκοπεύετε να κάνετε νέες προσλήψεις και αν ναι, με τι καθεστώς; Δεύτερον, η χαμηλή απορρόφηση δεν είναι τεμπελιά, είναι έλλειψη τεχνικής επάρκειας. Η ευθύνη του κράτους είναι να τη θεραπεύσει με μόνιμη τεχνική υποστήριξη, απλούστευση, τιτλοποίηση και ώριμες μελέτες και τρίτον, εμείς θέλουμε σταθερό κανόνα, χρηματοδότηση πρόληψης και ετοιμότητας πριν την καταστροφή. Το 60% - 40% το ζητάμε συνεχώς όχι μόνο μετά γιατί η ανθεκτικότητα δεν μπορεί να είναι προνόμιο. Νησιά, ορεινοί και αδύναμοι δήμοι, ευάλωτα νοικοκυριά πρέπει να έχουν προτεραιότητα. Αυτό είναι κοινωνική δικαιοσύνη. 
Επίσης, κύριε Υπουργέ, είπατε ότι η προδιαγεγραμμένη καύση δεν είναι ανεξέλεγκτη φωτιά και δεν εφαρμόζεται σε άλλες μεσογειακές χώρες. Εμείς δεν λέμε όχι από ιδεοληψία λέμε ναι αλλά με κανόνες, σχέδιο και λογοδοσία.  Και κυρίως, η προδιαγεγραμμένη καύση δεν μπορεί να είναι το μαγικό εργαλείο για να καλύψει την απουσία συστηματικής διαχείρισης καύσιμης ύλης, ειδικά στη ζώνη μίξης δάσους – οικισμού. Χρειάζεται εθνικό πρόγραμμα με πρότερη ειδοποίηση βάσει κινδύνου, τεχνική βοήθεια στους αδύναμους δήμους και κοινωνική μέριμνα για να μη μετατρέπεται η υποχρέωση σε τιμωρία. Το συγκεκριμένο μέτρο, αυτό της ελεγχόμενης βόσκησης, μπορεί να γίνει χωρίς την ενεργή συμμετοχή των δασαρχείων, τα οποία τα έχει αφήσει τελείως εκτός του νομοσχεδίου επιλέγοντας να κάνετε ένα πυροσβεστικό κεντρικό σύστημα; 
Κυρίες και κύριοι συνάδελφοι, ο Υπουργός μας είπε ότι τα πρώτα 20 άρθρα μοιάζουν με το πρόγραμμα του ΠΑΣΟΚ. Αν είναι έτσι τότε ας κάνουμε το επόμενο βήμα. Ας το κάνουμε δεσμευτικά με πόρους, με πρότυπα, με πιστοποίηση, με βασικούς δείκτες απόδοσης και με πραγματικό έλεγχο γιατί αλλιώς θα έχουμε ένα νομοσχέδιο που ακούγεται σωστό, αλλά δεν εγγυάται ότι στο πεδίο, στο δύσκολο, στο πραγματικό πεδίο θα λειτουργήσει. Το λέω απλά όπως το λέει και ο πολίτης, δεν θέλουμε άλλες θετικές κατευθύνσεις, θέλουμε αποτελέσματα, θέλουμε λογοδοσία και αυτό είναι το πολιτικό και κοινωνικό μέτρο της ανθεκτικότητας. 
Βεβαίως, δεν μπορούμε να μιλάμε για Πολιτική Προστασία χωρίς μια ξεκάθαρη αναφορά στους πυροσβέστες, στους ανθρώπους που βρίσκονται στην πρώτη γραμμή σε συνθήκες εξαιρετικά δύσκολες, επικίνδυνες και συχνά εξουθενωτικές. Εργάζονται με αυξημένο φόρτο, μακριά από τις οικογένειές τους, με συχνές μετακινήσεις και με συνεχή πίεση, ιδιαίτερα τα τελευταία χρόνια της κλιματικής κρίσης.  Σ’ αυτό το πλαίσιο η προσπάθεια ομογενοποίησης του Πυροσβεστικού Σώματος είναι αναγκαία, αλλά πρέπει να γίνεται με δικαιοσύνη, σαφείς κανόνες και σεβασμό στην υπηρεσιακή πραγματικότητα, όχι με ρυθμίσεις που δημιουργούν ανασφάλεια και αίσθημα άνισης μεταχείρισης. Γι’ αυτό και θέλω να αναφερθώ σε ορισμένα σημεία του νομοσχεδίου, που έχουν εύλογα προβληματίσει τους ίδιους τους πυροσβέστες. 
Στο άρθρο 103, για τις μεταθέσεις και τα πειθαρχικά τιμωρημένων υπαλλήλων. Η διεύρυνση της δυνατότητας δυσμενούς μετάθεσης και σε περιπτώσεις κατωτέρων πειθαρχικών ποινών, χωρίς σαφή οριοθέτηση του όρου «κατ’ εξακολούθηση» δημιουργεί ασάφεια και ανασφάλεια. Είναι διαφορετικό να αντιμετωπίζονται σοβαρά παραπτώματα και διαφορετικό μικρές, ήσσονος σημασίας, παραβάσεις. Χρειάζεται σαφής διαβάθμιση και αντικειμενικά κριτήρια ώστε να αποφεύγονται δυσαναλογίες ή αυθαίρετες συνέπειες. 
Όσον αφορά το άρθρο 106 σχετικό με τις μετακινήσεις πυροσβεστικού προσωπικού, η εμπειρία των τελευταίων ετών έχει δείξει ότι οι συνεχείς μετακινήσεις χρησιμοποιούνται για να καλυφθούν οργανικά κενά, με αποτέλεσμα οικονομική επιβάρυνση των πυροσβεστών, κόπωση του προσωπικού και σε ορισμένες περιπτώσεις αίσθηση έλλειψης αξιοκρατίας. Εδώ χρειάζονται ενιαία και διαφανή κριτήρια, αυστηρή τήρηση της μοριοδότησης και πρόβλεψη κάλυψης εξόδων όταν οι μετακινήσεις υπερβαίνουν μια λογική απόσταση. Επίσης, είναι εύλογο να μην αποκλείονται κατηγορίες προσωπικού, όπως οι πυροσβέστες δασικών υπηρεσιών, από μετακινήσεις προς ειδικές μονάδες, χωρίς αντικειμενική αξιολόγηση. 
Στο άρθρο 112 για τη μονιμοποίηση των πυροσβεστών πενταετούς υποχρέωσης. Πλέον, δίνεται σωστά η δυνατότητα μονιμοποίησης, ανεξαρτήτως χρόνου αποφοίτησης από το λύκειο, ωστόσο παραμένουν περιορισμοί ηλικίας και τίτλοι σπουδών που δεν ανταποκρίνονται στην πραγματικότητα, αφού μιλάμε για προσωπικό ήδη ενταγμένο και υπηρετούν, όχι για νέες προσλήψεις. Μια πιο δίκαιη προσέγγιση θα ήταν να προβλέπει η δυνατότητα μονιμοποίησης όλων των πενταετών υποχρέωσης πυροσβεστών, έως 62 ετών, ανεξαρτήτως τίτλου σπουδών, ως υπηρεσιακή τακτοποίηση και όχι νέα πρόσληψη, καθώς και η πρόβλεψη εθελούσιας αποχώρησης για όσους βρίσκονται κοντά στη συνταξιοδότηση και άνω των 62 ετών, προς όφελος των ιδίων και της λειτουργικότητας του Πυροσβεστικού Σώματος. 
Ζητάμε, λοιπόν, να αναγνωριστεί επίσης πλήρως η επικινδυνότητα και η ανθυγιεινότητα του επαγγέλματος του πυροσβέστη με όλες τις συνακόλουθες μισθολογικές, ασφαλιστικές και συνταξιοδοτικές συνέπειες. Η αναγνώριση αυτή αποτελεί στοιχειώδη υποχρέωση της πολιτείας απέναντι σε προσωπικό που εργάζεται υπό αυξημένο κίνδυνο και διαρκή έκθεση σε επιβλαβείς συνθήκες, από τις οποίες έχουν προκληθεί χιλιάδες τραυματισμοί, χιλιάδες νοσηλείες, προβλήματα υγείας και δεκάδες πεσόντες κατά την εκτέλεση του καθήκοντος, καλύπτοντας διαχρονικά κρίσιμες επιχειρησιακές ανάγκες. 
Κυρίες και συνάδελφοι, σε αυτό το σημείο θέλω να κάνω μια μικρή αναφορά στους εθελοντές, γιατί το νομοσχέδιο θα μπορούσε να είναι πιο ολοκληρωμένο και πιο δίκαιο απέναντί ​​τους. Αρχικά να τονίσω ότι ο εθελοντισμός δεν μπορεί να καλύπτει πάγιες και διαρκείς ανάγκες, ούτε να αντικαθιστά αναγκαίες προσλήψεις μόνιμου προσωπικού. Σήμερα προβλέπονται εκπαιδεύσεις και πιστοποιήσεις, κυρίως για τη δασοπροστασία και τη δασοπυρόσβεση, ενώ υπάρχουν εθελοντικές διασωστικές οργανώσεις που επιχειρούν σε σεισμούς, πλημμύρες, αστικές πυρκαγιές και σε άλλες καταστροφές, όπως προβλέπει και ο ν.4662/20202. Χρειάζεται, λοιπόν, ένα ενιαίο λογικό πλαίσιο εκπαίδευσης, ανάλογα με το αντικείμενο κάθε οργάνωσης. Παράλληλα, έχει δημιουργηθεί μια υπερβολική γραφειοκρατία για υποστηρικτικές δράσεις με απαιτήσεις πτυχίων και πιστοποιήσεων, ακόμα και για απλές πράξεις αλληλεγγύης. 







Το παρόν νομοσχέδιο είναι μια ευκαιρία να απλουστευθεί το πλαίσιο, χωρίς εκπτώσεις στην ασφάλεια. Ως προς την εκπαίδευση, είναι σημαντικό να γίνεται στις περιοχές των εθελοντών, η εμπειρία έχει δείξει ότι είναι πιο αποτελεσματικό να μετακινούνται οι εκπαιδευτές και όχι οι εθελοντές, όπως έγινε στο παρελθόν με προγράμματα πανελλαδικής εμβέλειας. Είναι σημαντικό να ενισχυθεί ο ρόλος της Τοπικής Αυτοδιοίκησης, σε συνεργασία με τις εθελοντικές οργανώσεις που δραστηριοποιούνται στα όρια ευθύνης, ιδίως όταν τις στηρίζει έμπρακτα. Η κινητοποίηση των εθελοντών πρέπει να γίνεται με σαφείς κανόνες, με θεσμική συνεργασία, χωρίς επικαλύψεις και ασάφειες. Οι εθελοντές αποτελούν πολύτιμο κρίκο στην Πολιτική Προστασία. Χρειάζεται ένα πλαίσιο απλό, λειτουργικό, ανθρώπινο, που να τους στηρίζει στην πράξη και να ενισχύει τη συμμετοχή τους. 
Κυρίες και κύριοι συνάδελφοι, η Πολιτική Προστασία δεν είναι για πειράματα και επικοινωνιακούς τίτλους, είναι κρατική ευθύνη πρώτης γραμμής. Το νομοσχέδιο αυτό δεν απαντά στις μεγάλες προκλήσεις της κλιματικής κρίσης, δεν χτίζει ανθεκτικότητα, δεν εγγυάται ισότητα, δεν διασφαλίζει λογοδοσία. Η χώρα χρειάζεται σχέδιο, όχι άλλη ενεργή μάχη μόνο στα λόγια. 
Σας ευχαριστώ. 
ΦΩΤΕΙΝΗ ΑΡΑΜΠΑΤΖΗ (Προεδρεύουσα των Επιτροπών): Και εμείς ευχαριστούμε κύριε συνάδελφε. 
Δίνουμε τώρα τον λόγο στον κ. Ψυχογιό, Ειδικό Αγορητή του ΣΥΡΙΖΑ.
ΓΕΩΡΓΙΟΣ ΨΥΧΟΓΙΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Ευχαριστώ πολύ, κυρία Πρόεδρε. Κυρίες και κύριοι συνάδελφοι, κύριοι Υπουργοί, καλημέρα σε όλους. 
Θα ξεκινήσω λέγοντας ότι στην κατ’ άρθρο συζήτηση είναι εκεί που δοκιμάζεται συνήθως αυτό που λέμε η αλήθεια κάθε νομοσχεδίου και αν πίσω από τους μεγάλους τίτλους υπάρχουν κανόνες δίκαιοι, εφαρμόσιμοι και αποτελεσματικοί. Εδώ, σε γενικές γραμμές, βλέπουμε ξανά την ίδια εικόνα, ένας όντως φιλόδοξος τίτλος για μια ολιστική αναμόρφωση, που πράγματι χρειάζεται ολιστικός σχεδιασμός, αλλά πολλές διατάξεις μετακινούν ευθύνες, χωρίς αντίστοιχη ενίσχυση, θολώνουν σε κάποιες περιπτώσεις αρμοδιότητες, ανοίγουν πεδία αυθαιρεσίας και αφήνουν το κρίσιμο ερώτημα αναπάντητο, αν και υπάρχει ένας εξορθολογισμός, αλλά δεν υπάρχουν οι αναγκαίες τομές για το ποιος θα κάνει την πρόληψη στην πράξη και με ποια μέσα. 
Η δική μας πολιτική αφετηρία είναι ξεκάθαρη. Πολιτική Προστασία σημαίνει δημόσιες υπηρεσίες με επάρκεια, επιστημονική τεκμηρίωση, σταθερή χρηματοδότηση, πρόληψη, αξιοκρατία και δικαιώματα για όσους υπηρετούν στο πεδίο, αυτό που ονόμασα «τα πόδια», όχι ένα σύστημα που στηρίζεται στην κόπωση του προσωπικού, σε έκτακτες λύσεις ή την υπερεργασία, που γίνεται κανόνας και μέσα από το νομοσχέδιο, αλλά και στην πράξη ή σε κάποιες διατάξεις -η λογική του «μαστίγιο και καρότο»- θα αναφερθώ σε αυτές μετά και νομίζω ότι θα πρέπει κάποιες να αποσυρθούν ενώ άλλες να βελτιωθούν, τουλάχιστον. 
Για αυτό και η στάση μας κατ’ άρθρον είναι σε τρία επίπεδα. Θα στηρίξουμε επιμέρους λειτουργικές ρυθμίσεις που λύνουν πρακτικά ζητήματα, θα δηλώσουμε παρών όπου υπάρχει θετική κατεύθυνση, αλλά στερούνται αναγκαίων εγγυήσεων και θα καταψηφίσουμε διατάξεις που παράγουν αδικίες ή ενισχύουν την αυθαιρεσία. Παράλληλα, καταθέσαμε, και θα καταθέτουμε μέχρι και την Ολομέλεια, στοχευμένες νομοτεχνικές βελτιώσεις ουσίας, ρεαλιστικές, ακούγοντας πάντα και τους φορείς του πεδίου.
Η Κυβέρνηση αναγνωρίζει, και σωστά, ότι το έλλειμμα προληπτικού σχεδιασμού και συντονισμού έχει κοστίσει, είναι βέβαια η ίδια Κυβέρνηση εδώ και 7 χρόνια, αναγνωρίζει, λοιπόν, σε ένα βαθμό και τον εαυτό της. Το αναγνωρίζει, άλλωστε, και η ίδια Ανάλυση Συνεπειών Ρύθμισης, όταν περιγράφει τη συσσωρευμένη καύσιμη ύλη, τα θεσμικά κενά και την έλλειψη ειδικών σχεδίων πρόληψης σε στρατηγικό, περιφερειακό και τοπικό επίπεδο, όπου τόνισα ότι πρέπει να λαμβάνει υπόψη τις εκάστοτε ιδιαιτερότητες κάθε περιοχής για τα πρωτόκολλα και τα σχέδια. 
Η πρόληψη, όμως, δεν γίνεται μόνο με διατάξεις και υποχρεώσεις στο χαρτί, γίνεται με δασική πολιτική, με διαχείριση της καύσιμης ύλης, με αντιπυρικές ζώνες, με έργα υποδομής στην ύπαιθρο, που και στο νομό μου, αλλά και συνολικά στην επικράτεια, έχουν «κολλήσει» και θα πρέπει άμεσα και με το εργαλείο του Ταμείου Ανάκαμψης να ενταχθούν και να προχωρήσουν, με σχέδια χρήσεων γης και κυρίως με ανθρώπους και πόρους. Αν δεν ενισχυθούν οι αρμόδιες υπηρεσίες και δεν υπάρξει σταθερή χρηματοδότηση -εδώ επαναλαμβάνω το Ταμείο Ανάκαμψης και θα φέρουμε και τα σχετικά στοιχεία στην Ολομέλεια, για να δούμε πραγματικά ποια είναι τα κονδύλια που κατευθύνονται στην Πολιτική Προστασία και ποια είναι η απορρόφηση αυτών των κονδυλίων που αναφέρονται στην πολιτική προστασία σε όλη την Ελλάδα, είναι πολύ χαμηλά τα ποσοστά και σε σχέση με το συνολικό Ταμείο Ανάκαμψης και σε σχέση με την απορρόφηση που υπάρχει- και οι δήμοι θα πρέπει να υλοποιήσουν καθήκοντα, που όπως φάνηκε, και όπως φαίνεται, δεν μπορούν να «σηκώσουν». Εκεί θέλει συνεργασία με την ΥΠΕΣ για άμεση ενίσχυση και στη στελέχωση και στον εξοπλισμό και στα μέσα τους. 
Προχωρήσαμε σε κάποιες προτάσεις και θα ξεκινήσω με το άρθρο 66 για το Ειδικό Τμήμα Σχολής Επιμόρφωσης και Αποκατάστασης της Αδικίας των Αποφοίτων του 2021. Πράγματι είναι ένα θέμα που έχει ιδιαιτερότητες, δεν είναι απλό, όμως νομίζω ότι πρέπει να προσπαθήσουμε να δοθεί μια συμβιβαστική λύση, με μια μεταβατική διάταξη, που θα βάζει τους ανθρώπους που υπηρετούν στις ίδιες ταχύτητες, καθότι έχουν και τις ίδιες υποχρεώσεις στην πράξη. 
Μιλήσαμε για την αναγνώριση προϋπηρεσίας και την αντικειμενική μοριοδότηση, για τους ΠΔΕ και του ΠΕΔ, με αναδρομικότητα, αλλά και την πρόσβασή τους σε βασικές κοινωνικές παροχές. Αυτό το ζητούν και οι ίδιοι και μπορεί να προστεθεί, προκειμένου να νιώθουν περισσότερο ασφαλείς, αλλά και είναι ένα ηθικό ζήτημα απέναντί ​​τους. 
Στο άρθρο 103, εντοπίζεται ένα πολύ σοβαρό θέμα για τις πειθαρχικές μεταθέσεις. Εκεί, κύριε Υπουργέ, θα πρέπει σε κάθε περίπτωση κανονικά να αποσυρθεί, αλλά σύμφωνα και με δεδομένα και με συγκεκριμένες εισηγήσεις που έχουμε από τους ίδιους τους εκπροσώπους των πυροσβεστών, προτείνουμε να διαγραφεί η φράση « ή έχουν τιμωρηθεί, κατ’ εξακολούθηση, με κατώτερες πειθαρχικές ποινές προστίμου» και πρόβλεψη δυσμενούς μετάθεσης μόνο σε περίπτωση επιβολής ανώτερης πειθαρχικής ποινής σε καθεστώς κατ’ εξακολούθηση, με σαφή, ρητό και αντικειμενικό ορισμό του όρου «κατ’ εξακολούθηση», ώστε να αποκλειστεί η καταχρηστική εφαρμογή. Γνώμη και δική μου είναι πως εδώ υπάρχουν πολλά περιθώρια καταχρηστικής άσκησης. Υπάρχουν περιπτώσεις στις οποίες με κατώτερες ποινές, ακόμα και προστίμου, μπορεί να λειτουργήσει τιμωρητικά μια τέτοια διάταξη και με αυθαιρεσίες ως προς αυτούς που θα πάρουν τις αποφάσεις αυτές διοικητικά. Νομίζω ότι θα πρέπει να λάβετε υπόψη αυτή την πρόταση, η οποία ζητάει να αφορά μόνο σε ανώτερες πειθαρχικές ποινές και σε καθεστώς κατ’ εξακολούθηση που θα ορίζεται ρητά τι σημαίνει αυτό.



Οι εκπρόσωποι των φορέων πρότειναν και δύο νέα άρθρα, τα οποία θα ήθελα να μεταφέρω, να υποστηρίξω και να αναδείξω. Την αναγνώριση του ανθυγιεινού. Υπάρχει, έχει γίνει ένα πρώτο βήμα όμως θα πρέπει να ολοκληρωθεί, προκειμένου να υπάρχει μια διάταξη που να αναγνωρίζεται πλήρως και ρητά η επικινδυνότητα και ανθυγιεινότητα του επαγγέλματος του πυροσβέστη, αλλά και το πλαίσιο υγείας και ασφάλειας των πυροσβεστών, όπως μας το κατέθεσαν εχθές που συναντηθήκαμε με εκπροσώπους 8 πανελλαδικών σωματείων και θεωρούν ότι στο γενικότερο πλαίσιο της υγείας και ασφάλειας των εργαζομένων, θα πρέπει να ενταχθούν και οι πυροσβέστες, για να προλάβουμε ατυχήματα ή να τους εξασφαλίσουμε αξιοπρεπείς συνθήκες εργασίας.  
Συνεχίζω με τις εξής παρατηρήσεις στο άρθρο 65 και αυτό έχει, επίσης, να κάνει με κάτι το οποίο κατά τη γνώμη μας θα αναβαθμίσει εάν μπει μια τέτοια νομοτεχνική ή μία βελτίωση του άρθρου. Θα αναβαθμίσει και το ίδιο το Σώμα και θα δώσει και σε ανθρώπους οι οποίοι είναι πτυχιούχοι την ανταμοιβή και την επιβράβευση για αυτά τα οποία έκαναν όντες μέσα στο Πυροσβεστικό Σώμα. Γιατί θα αναβαθμίσει και το επίπεδο του Σώματος, αλλά και για τους ίδιους θα είναι ένα κίνητρο και για επόμενους να ξέρουν ότι αν πάνε να πάρουν έναν τίτλο πτυχίου ή μεταπτυχιακού, θα μπορέσει αυτό να αναγνωριστεί. Βέβαια, αυτό αφορά και τα άλλα Σώματα Ασφαλείας και τις Ένοπλες Δυνάμεις.  
Εμείς λέμε πως στο άρθρο 65, η διατύπωση της διάταξης, ιδίως σε συνδυασμό με τη διετή μεταβατική ρύθμιση της παραγράφου 3, πρακτικά οδηγεί σε μόνιμη διαφοροποίηση υπηρεσιακής εξέλιξης, μεταξύ στελεχών ίδιας βαθμίδας, χωρίς πρόβλεψη ισοδύναμης διαδικασίας αξιολόγησης, αναφορικά με μη παραγωγική σχολή, υπαλλήλους που έχουν συμπληρώσει 10 έτη συνολικής υπηρεσίας. Είναι, όμως, κάτοχοι πτυχίων και μεταπτυχιακών τίτλων Ανωτάτων Εκπαιδευτικών Ιδρυμάτων και δεν τα είχαν ως προσόν κατάταξης. Για τον λόγο αυτό, θα υποβάλουμε μια πρόταση, προκειμένου να λαμβάνεται υπόψη και αυτό, που νομίζω ότι είναι πάρα πολύ σημαντικό, μαζί με την Πυροσβεστική Ακαδημία, που έτσι και αλλιώς βάζει ένα άλλο επίπεδο στα στελέχη, να έχουν και το κίνητρο και την ανταμοιβή και την επιβράβευση για αυτά τα οποία έχουν κάνει εν πλω, ενώ υπηρετούν.
Όσον αφορά στο άρθρο 112, υπάρχει ένα αίτημα και ένα ζήτημα πάλι από τους εκπροσώπους των φορέων, που νομίζω ότι είναι πολύ σημαντικό και θα μου επιτρέψετε να σας διαβάσω κάτι που έρχεται από το παρελθόν, όχι τόσο μακρινό παρελθόν -βλέπω εδώ και κάποιον συνάδελφο ο οποίος ήταν τότε στις υπογραφές αυτής της τροπολογίας, που είχε καταθέσει η Κοινοβουλευτική Ομάδα της ΝΔ το 2014, ο κ. Κυριαζίδης- η οποία αναφέρεται στους πυροσβέστες πενταετούς υποχρέωσης. Πρότειναν, λοιπόν, οι συνάδελφοι, ότι οι πυροσβέστες πενταετούς υποχρέωσης απόφοιτοι λυκείου, τουλάχιστον, κατά το χρόνο υποβολής σχετικής αιτήσεώς τους, οι οποίοι κατά το χρόνο πρόσληψής τους δεν είχαν υπερβεί το 45ο έτος ηλικίας, μπορούν να ζητήσουν αντί της ανανέωσης θητείας τους να ενταχθούν στο μόνιμο πυροσβεστικό προσωπικό με το βαθμό του πυροσβέστη, εφόσον κριθούν ικανοί από το αρμόδιο Πρωτοβάθμιο Συμβούλιο Πυροσβεστών. 
Θεωρώ ότι είναι αρκετά ώριμο αυτό το αίτημα, ότι είναι ένα δίκαιο αίτημα, από ανθρώπους που έχουν υπηρετήσει όλα αυτά τα χρόνια με συνέπεια και τους γνωρίζετε. Νομίζω ότι είναι αποκατάσταση αδικίας, είναι ένα βήμα ομογενοποίησης και είναι κάτι που η χώρα έχει τη δημοσιονομική δυνατότητα να το κάνει. Η χώρα είναι έξω από τα μνημόνια με το πέρασμα της κυβέρνησης του ΣΥΡΙΖΑ και την εξασφάλιση της εξόδου από τα μνημόνια. Νομίζω ότι μπορεί, έχει τις δυνατότητες να το κάνει και πρέπει να το δείτε πολύ προσεκτικά. Θα καταθέσω και στην Ολομέλεια αυτή την τροπολογία, η οποία μιλάει και για το σήμερα.
Στο άρθρο 107, τα θέματα των συνδικαλιστών και των συνδικαλιστικών ελευθεριών, νομίζω ότι πρέπει να αποσυρθεί. Ζητάμε να αποσυρθεί αυτή η διάταξη, η οποία είναι μια δαμόκλειος σπάθη πάνω από το κεφάλι αυτών που διεκδικούν, που προτείνουν, που έρχονται στη Βουλή, μας διαφωτίζουν, μας δίνουν την εμπειρία τους, να μπορούν να εκφραστούν ελεύθερα, χωρίς περιορισμούς, χωρίς απειλές. Ξέρετε, πολύ καλά, ότι και εμείς ως Κυβέρνηση είχαμε αρκετή κριτική από συνδικαλιστές της Πυροσβεστικής Υπηρεσίας και του Σώματος συνολικά. Αποκαταστήσαμε αρκετές αδικίες στην περίοδο της διακυβέρνησής μας, όμως πάντοτε και τους ακούγαμε, τους σεβόμασταν και ζητούσαμε την άποψή τους, προκειμένου αυτό που θα νομοθετήσουμε, αυτοί που θα το εφαρμόσουν να υλοποιήσιμο.
Κυρίες και κύριοι συνάδελφοι, κλείνοντας καλούμε την Κυβέρνηση να αποδεχθεί τις προτάσεις τις οποίες κάναμε και δεν εκπορεύονται από τη δική μας ανάγκη για αντιπολίτευση, αλλά από την ανάγκη βελτίωσης ενός νομοσχεδίου που έχει και ορισμένα θετικά στοιχεία. Αυτά μπορούν να αυξηθούν, μπορούν να κάνουν μια διαφορά στις ζωές των ανθρώπων, στις ζωές αυτών που υπηρετούν, στο προσωπικό που είναι οι ανθρώπινοι πόροι, τα πόδια μας, να κλείσουν αδικίες και να ενισχύσουν τη συνοχή του προσωπικού, αποκαθιστώντας στοιχειώδεις εγγυήσεις του κράτους δικαίου.
Στη «μεγάλη εικόνα», όπως τοποθετήθηκα και στην επί των άρθρων, έτσι κι εδώ, θεωρούμε ότι είναι ένα νομοσχέδιο που κάνει κάποια βήματα, όμως δεν αλλάζει τη μεγάλη εικόνα και ιδίως από μία Κυβέρνηση η οποία, σε πολλά σημεία και επίπεδα, δεν μπορεί να έχει την εμπιστοσύνη μας ούτε στην πράξη ούτε στο πώς θα υλοποιήσει αυτά τα οποία νομοθετεί. Εμείς, όμως, συμβάλλαμε τουλάχιστον σε αυτά που συμφωνούμε ή μπορούμε να στηρίξουμε να βελτιωθούν. 
Επί της αρχής, όμως, είναι πολύ δύσκολο για εμάς να στηρίξουμε το νομοσχέδιο και νομίζω έχει γίνει κατανοητό και σαφές από τις μέχρι τώρα τοποθετήσεις. 
Ευχαριστώ. 
ΦΩΤΕΙΝΗ ΑΡΑΜΠΑΤΖΗ (Προεδρεύουσα των Επιτροπών): Εμείς σας ευχαριστούμε κύριε συνάδελφε. 
Τον λόγο έχει τώρα η Ειδική Αγορήτρια του ΚΚΕ, κυρία Διαμάντω Μανωλάκου, για 12 λεπτά. 
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτριας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Ευχαριστώ κυρία Πρόεδρε. Θα χρειαστώ 2 με 3 λεπτά περισσότερο χρόνο. Σε αυτή τη β΄ ανάγνωση του νομοσχεδίου, δεν φαίνεται ο Υπουργός να φέρνει καινούργια στοιχεία ή να τροποποιεί άρθρα. Ελπίζω να μην φέρει κάποια τροπολογία παραμονές της συζήτησης στην Ολομέλεια και τη δούμε τα χαράματα. Θα μιλήσω για ορισμένα άρθρα του νομοσχεδίου τα οποίο θεωρούμε σημαντικά και δεν προλάβαμε να τοποθετηθούμε στις προηγούμενες συνεδριάσεις της Επιτροπή. 
Το άρθρο 40, για την ελεγχόμενη βόσκηση, παρουσιάζεται σαν σύγχρονο επιστημονικά τεκμηριωμένο εργαλείο πρόληψης των δασικών πυρκαγιών. Όμως, πίσω από τους εύηχους όρους και τις αναφορές, κρύβεται μια επικίνδυνη απλούστευση. Είναι ένα σύνθετο οικολογικό φαινόμενο που επιχειρείτε να μετατραπεί σε διοικητικό μηχανισμό διευκόλυνσης συμφερόντων και σε διοικητικό μέσο αποποίησης της κρατικής ευθύνης. Εμείς το λέμε καθαρά, η βόσκηση δεν μπορεί να υποκαταστήσει την ανάγκη για μόνιμο προσωπικό, για δασολόγους, δασοφύλακες και ολοκληρωμένα σχέδια προστασίας που χρηματοδοτούνται αποκλειστικά από το κράτος.
Όσον αφορά την αναβάθμιση της Πυροσβεστικής Ακαδημίας, επανιδρύεται σαν μονοτμηματική σχολή με το Τμήμα Πυροσβεστικής Επιστήμης. Θα λειτουργήσει από το 2026-2027 για τα προπτυχιακά προγράμματα και από το 2027-2028 πλήρως. Μετά την ένταξη των Ανωτάτων Στρατιωτικών Εκπαιδευτικών Ιδρυμάτων, κάτω από μια ενιαία διοίκηση, τη Διακλαδική Διοίκηση Ακαδημαϊκής Εκπαίδευσης, με τον πρόσφατο «νόμο Δένδια», αλλά και την εναρμόνιση τους με το νόμο πλαίσιο που ισχύει για τα ΑΕΙ, δηλαδή το «νόμο Κεραμέως», σειρά πήρε τώρα και η Πυροσβεστική Ακαδημία. Παραμένει κάτω από το Υπουργείο Πολιτικής Προστασίας, όπως και τα Ανώτατα Στρατιωτικά Ιδρύματα παραμένουν κάτω από το ΥΠΕΘΑ, αλλά η λειτουργία των σχολών διέπεται από τον νόμο πλαίσιο για τα ΑΕΙ. Θυμίζουμε ότι ο «νόμος Κεραμέως» είναι νόμος πλαίσιο για την πλήρη εμπορευματοποίηση των πανεπιστημιακών σπουδών, τη διεθνοποίηση, εξωστρέφεια κλπ. Δηλαδή, προσέλκυση πελατών από άλλες χώρες, κοινά προγράμματα σπουδών με δήμους, επιχειρήσεις, ξένα πανεπιστήμια, έως και το ΝΑΤΟ. Επίσης, ο «νόμος Κεραμέως» καλύπτει θεσμικά την εμπορευματοποίηση του ερευνητικού έργου, ειδικός λογαριασμός κονδυλίων έρευνας, προσέλκυση χρηματοδοτήσεων, αναζήτηση επενδυτών, ίδρυση νεοφυών εταιρειών και τεχνοβλαστών, προσφορά υπηρεσιών κ.λπ.. Με το νόμο αυτό η Πυροσβεστική Ακαδημία προικίζεται με όλα τα παραπάνω και υπάγεται, από πλευράς σπουδών, στον ενιαίο χώρο Ανώτατης Εκπαίδευσης της Μπολόνια με διαβάθμιση των πτυχίων της.
Στο άρθρο 54, που αφορά τη σύσταση της Πυροσβεστικής Ακαδημίας η οποία, για την ώρα, θα προσφέρει δύο προγράμματα πρώτου κύκλου σπουδών, δηλαδή, Bachelor 4ετή Αξιωματικών και Πυροσβεστών, 3 προγράμματα επιμόρφωσης, Σχολή Αρχιπυροσβεστών, Σχολή Επιμόρφωσης και Μετεκπαίδευσης, Σχολή Επαγγελματικής Μετεκπαίδευσης Επιτελών Στελεχών. Προβλέπεται, επίσης, η δυνατότητα κατάργησης, δημιουργίας, συγχώνευσης τμημάτων και προγραμμάτων σπουδών κάτω όμως από εξουσιοδοτική απόφαση του Υπουργού Πολιτικής Προστασίας. Αξιολογείται από την Εθνική Αρχή Ανώτατης Εκπαίδευσης και μπορούν να προσφέρουν μεταπτυχιακά και διδακτορικά όπως τα ΑΕΙ και τα Ανώτατα Στρατιωτικά Ιδρύματα μετά τον τελευταίο «νόμο Δένδια». Για όλα τα ακαδημαϊκής φύσης ζητήματα υπάγεται στον «νόμο Κεραμέως». Μπορούν να προσφέρουν εκπαιδευτικές, ερευνητικές και συμβουλευτικές υπηρεσίες και να έχουν έσοδα, όπως Προγράμματα Δια Βίου Μάθησης, ή μη τυπικής εκπαίδευσης με δίδακτρα. Άρα, την ιδιωτικοποίηση τη βλέπουμε εμφανώς. Δεν θα μπω στους ορισμούς, ποιος είναι Διοικητής, Διευθυντής Σπουδών κ.λπ..
Για το άρθρο 60. Το Εκπαιδευτικό Συμβούλιο αποτελείται από το Διοικητή, ως πρόεδρο, τον Υποδιοικητή - Διευθυντή Σπουδών και τον Κοσμήτορα, συμμετέχουν όμως και εξωτερικά μέλη ως εκπρόσωποι της αγοράς. Εδώ η δομή είναι αυτής της διοίκησης των ανώτατων στρατιωτικών ιδρυμάτων μετά τον τελευταίο νόμο Δένδια. Για την οργάνωση και λειτουργία η Πυροσβεστική μπορεί να συμπράττει, για την οργάνωση με ευρωπαϊκούς και διεθνείς οργανισμούς, να ιδρύει, να οργανώνει και να λειτουργεί κοινά διεθνή διιδρυματικά προγράμματα σπουδών σύντομης διάρκειας 1ου, 2ου  και 3ου κύκλου σπουδών, με αντίστοιχα ιδρύματα της αλλοδαπής, προγράμματα μεταπτυχιακών σπουδών, διδακτορικών σπουδών της Πυροσβεστικής Ακαδημίας. Δύναται να φοιτούν απόφοιτοι της Πυροσβεστικής Ακαδημίας, των Ανώτατων Στρατιωτικών Ιδρυμάτων, της Αστυνομικής Ακαδημίας, της Σχολής Δοκίμων Σημαιοφόρων Λιμενικού Σώματος, καθώς και απόφοιτοι ΑΕΙ της ημεδαπής και ομοταγών ιδρυμάτων της αλλοδαπής. 
Σε ό,τι αφορά το άρθρο 70, την προσαρμογή του πειθαρχικού των μελών ΔΕΠ, γίνεται ρητή αναφορά στις ποινές για τους συμβασιούχους στη γενικόλογη συμπεριφορά, η οποία



αντίκειται προς τις υποχρεώσεις που απορρέουν από το Σύνταγμα, τις κείμενες διατάξεις και τους όρους της σύμβασής του ή είναι ασυμβίβαστη προς την ιδιότητά του και θίγει το κύρος του ή το κύρος της Πυροσβεστικής Ακαδημίας ως αδίκημα που επισύρει ποινές μέχρι καταγγελίας σύμβασης. 
Στο άρθρο 79, για την Επιτροπή Ηθικής και Δεοντολογίας της Έρευνας, βεβαίως υπάρχει και στα ΑΕΙ και αφορά τα ερευνητικά έργα κυρίως. Εμείς λέμε ότι θα την ακούμε όλο και πιο συχνά τώρα με την τεχνητή νοημοσύνη και τα συστήματα διττής χρήσης. 
Για το άρθρο 80, που αφορά τη σύσταση του Ειδικού Λογαριασμού Κονδυλίων Έρευνας, είναι όπως και στα άλλα ανώτατα ιδρύματα, απαραίτητο εργαλείο για την προσέλκυση χρηματοδοτήσεων από εξωτερικούς φορείς, προγράμματα κ.λπ., καθώς και την εμπορευματοποίηση της έρευνας. Εδώ γίνεται σαφές ότι θα μπουν δίδακτρα και στα προγράμματα διδακτορικών σπουδών, δηλαδή, διδακτορικά με δίδακτρα. Αυτό δεν υπάρχει για την ώρα στα ΑΕΙ. Θεωρούμε ότι είναι απαράδεκτο.
Στο άρθρο 119, με Κοινή Απόφαση των Υπουργών Κλιματικής Κρίσης και Πολιτικής Προστασίας και Εθνικής Οικονομίας και Οικονομικών, καθορίζονται το σύνολο των πόρων, οι πηγές χρηματοδότησης του Ειδικού Λογαριασμού Κονδυλίων, λεπτομέρειες που αφορούν στην κατάρτιση και εκτέλεση του προϋπολογισμού και απολογισμού του ΕΛΚΕ, διαδικασίες ανάληψης, διαδικασίες ελέγχου, διαδικασίες ελέγχου της οικονομικής διαχείρισης του ΕΛΚΕ και κάθε άλλο ζήτημα σχετικό με την απρόσκοπτη λειτουργία του ΕΛΚΕ. Τι εξαιρεί; Εξαίρει τη λειτουργία του ΟΛΚΕ, της Πυροσβεστικής Ακαδημίας απ’ όσα προβλέπονται για τα ΑΕΙ στους νόμους Κεραμέως και Πιερρακάκη. Το αναφέρουμε ειδικά, γιατί εδώ ενισχύεται η μεγαλύτερη αδιαφάνεια στη διαχείριση και τις πηγές χρηματοδότησης.
Για το άρθρο 123, το Διιδρυματικό Διαδημοτικό Πρόγραμμα Μεταπτυχιακών Σπουδών μεταξύ Δημοκριτείου Πανεπιστημίου Θράκης και της Σχολής Αξιωματικών της Πυροσβεστικής Ακαδημίας, με τον τίτλο «Ανάλυση και διαχείριση ανθρωπογενών και φυσικών καταστροφών», εξακολουθεί να διέπεται από το Ειδικό Πρωτόκολλο Συνεργασίας της 20ης Σεπτεμβρίου του 2024. Εμείς θέλουμε περισσότερα γι’ αυτό το άρθρο και ειδικά αν έχει σχέση με το ΝΑΤΟ. 
Όσον αφορά την κρατική αρωγή και ειδικά το άρθρο 133 που είναι η αγροτική αρωγή, ξεκαθαρίζουμε ότι απαιτούμε πλήρη αποζημίωση στο 100% της ζημιάς. Η Κυβέρνηση μέσω των μηχανισμών της κρατικής αρωγής συνεχίζει την πολιτική των βοηθημάτων. Προβλέπει ενισχύσεις που καλύπτουν μόνο ένα μέρος της καταστροφής, αφήνοντας τον αγρότη απροστάτευτο απέναντι στην απώλεια του αγροτικού κεφαλαίου και του εισοδήματός του. Για εμάς, η αποζημίωση δεν είναι βοήθημα, είναι δικαίωμα. Πρέπει να καλύπτει το σύνολο της ζημίας τόσο στην παραγωγή όσο και στο κεφάλαιο για να μπορέσει ο αγρότης να ξανασταθεί και να συνεχίσει την αγροτική δραστηριότητα και όχι να ξεκληριστεί.  
Επιπρόσθετα, είναι προκλητική η διάταξη για τους συμψηφισμούς και την αναζήτηση αχρεωστήτως καταβληθέντων ποσών. Αντί η Κυβέρνηση να ενισχύσει επιπλέον όσους είδαν τους κόπους μιας ζωής να γίνονται στάχτη, να πνίγονται στη λάσπη, έρχεται σαν στυγνός εισπράκτορας να ζητήσει πίσω χρήματα. Μα είναι απαράδεκτο να θεωρείται χρέος του πληγέντα αγρότη μια προκαταβολή που δόθηκε με καθυστέρηση επειδή είναι ανεπαρκείς οι μηχανισμοί εκτίμησης, έβγαλαν και αργότερα διαφορετικά πορίσματα. Διατηρείται αυτή η απαράδεκτη κατάσταση της υποστελέχωσης των σχετικών υπηρεσιών ελέγχου. 
Σε ό,τι αφορά το άρθρο 144, με τις μεταβατικές διατάξεις που φέρνετε, θέτετε ως ορόσημο την 1η Ιούνη του 2025 για να τεθεί σε πλήρη ισχύ το νέο αντιδραστικό για εμάς πλαίσιο της υποχρεωτικής ιδιωτικής ασφάλισης. Τι λέτε ουσιαστικά στο λαό; Ότι το κράτος, αφού πρώτα τον αφήνει απροστάτευτο, χωρίς έργα πρόληψης, χωρίς αντιπυρικές ζώνες και χωρίς θωράκιση, έρχεται μετά την καταστροφή και του «κουνάει και το δάχτυλο» επειδή δεν πλήρωσε το χαράτσι στην ιδιωτική ασφάλιση. Δεν συμφωνούμε και σε τελευταία ανάλυση, πού περισσεύει χρήμα και για ιδιωτική ασφάλιση; Εδώ κόβει από το φαΐ για να επιβιώσει κανείς. 
Για την ολοκληρωμένη διαχείριση και προστασία, το ΚΚΕ θεωρεί, ότι αυτή πρέπει να περιλαμβάνει και να προβλέπει το σύνολο των επί μέρους μελετών έργων εφαρμοσμένης έρευνας και ενεργειών με στόχο την διατήρηση του φυσικού περιβάλλοντος, τη βελτίωση της ποιότητας του δάσους, της υγείας του, της απόληψης προϊόντων, της ενίσχυσης του πολυλειτουργικού του ρόλου. Η διαχειριστική μελέτη πρέπει να ισχύει και να υλοποιείται σε 5 χρόνια και να επικαιροποιείται κάθε 4 χρόνια. Σε κάθε δασικό σύμπλεγμα, οι αρχές, οι αρμόδιες δασικές υπηρεσίες, με άλλη οργάνωση και δομή, με τους απαραίτητους αρμόδιους επιστήμονες και όποιο άλλο προσωπικό χρειαστεί, διαμορφώνει και υλοποιεί τη μελέτη της διαχείρισης. Το κράτος εξασφαλίζει τις προϋποθέσεις υλοποίησης, μιλάμε για πλαίσιο, για χρηματοδότηση, για προσωπικό, για μέσα, για υποδομές κλπ.. 
Μέρος της ολοκληρωμένης διαχείρισης και προστασίας είναι η δασοπροστασία από κάθε εχθρό και κίνδυνο, ένας εκ των οποίων, είναι και οι πυρκαγιές. Σε αυτό το πλαίσιο πρέπει να υπάρχει ειδικό κεφάλαιο, μελέτη αντιπυρικού σχεδιασμού. Ειδικά για τις πυρκαγιές, χρειάζεται σύγχρονος ενιαίος αντιπυρικός σχεδιασμός, χωρίς τον αντιεπιστημονικό διαχωρισμό πρόληψης από καταστολή, με κύριο βάρος την πρόληψη και την οργάνωση των επίγειων δυνάμεων. Η ολοκληρωμένη διαχείριση πρέπει να περιλαμβάνει την ανάλυση της κατάστασης του δάσους – δεν το αναλύω - τη σύνθεση όπου θα καθορίζονται οι ειδικοί διαχειριστικοί στόχοι και δασοκομικοί χειρισμοί, προστασία, δίκτυα, έρευνα, μελέτη ενός σύγχρονου αντιπυρικού σχεδιασμού με πρώτη την πρόληψη και μετά την καταστολή και φυσικά, δασικές μελέτες, εργασίες και δασοτεχνικά έργα. 
Αυτό σε γενικές γραμμές είναι το περιεχόμενο της πρότασης του ΚΚΕ, που με κριτήριο τις λαϊκές ανάγκες και την προστασία του περιβάλλοντος, εξασφαλίζει την ολοκληρωμένη διαχείριση και προστασία των δασών, που περιλαμβάνει και την ενιαία πρόληψη και κατάσβεση στο πλαίσιο ενός σύγχρονου αντιπυρικού σχεδιασμού, που δεν μπορείτε εσείς να εξασφαλίσετε. Γι’ αυτό και καταψηφίσαμε επί της αρχής και καταψηφίζουμε και τα περισσότερα άρθρα. 
Σας ευχαριστώ.
ΦΩΤΕΙΝΗ ΑΡΑΜΠΑΤΖΗ (Προεδρεύουσα των Επιτροπών) : Κι εμείς σας ευχαριστούμε κυρία συνάδελφε. 
Συνεχίζουμε με τον Ειδικό Αγορητή της Νέας Αριστεράς, κ. Θεόδωρο Δρίτσα. Παρακαλώ, έχετε τον λόγο.
ΘΕΟΔΩΡΟΣ ΔΡΙΤΣΑΣ (Ειδικός Αγορητής της Κ. Ο. «ΝΕΑ ΑΡΙΣΤΕΡΑ): Σας ευχαριστώ πάρα πολύ. 
Κυρία Πρόεδρε, κύριε Υπουργέ, κυρίες και κύριοι συνάδελφοι, ζητώ την κατανόησή σας, διότι μόλις ολοκληρώσω την παρέμβασή μου εδώ, πρέπει να βρεθώ στην Ολομέλεια. Είμαι Ειδικός Αγορητής και σε Κύρωση Συμφωνίας αρμοδιότητας του Υπουργείου Εθνικής Άμυνας κι έτσι δεν θα μπορέσω να σας ακούσω. Παρόλα αυτά θα ενημερωθώ από τα πρακτικά. 



Από την πρώτη στιγμή που άρχισε η συζήτηση αυτού του νομοσχεδίου, τόσο η συνάδελφος, η κυρία Πέτη Πέρκα, που ήταν Ειδική Αγορήτρια στην πρώτη συνεδρίαση, όσο κι εγώ στη συνέχεια, εκ μέρους της Νέας Αριστεράς, πολύ συνειδητά, έχουμε καταβάλει συστηματική προσπάθεια, να αποφύγουμε ένα λάθος. Να μην υποβαθμίσουμε -και πολύ περισσότερο, να μην απαξιώσουμε- την όποια προωθητική δυναμική μπορεί να περικλείει αυτό το νομοσχέδιο. Διότι, προφανώς και κάποια προωθητική δυναμική περικλείει, αλλά εμείς θέλουμε να εξαντλήσουμε κάθε δυνατότητα, κυρίως, γιατί όπως έχουμε πει και σε άλλες συνεδριάσεις, η κλιματική κρίση είναι το κορυφαίο και πιο επείγον ζήτημα της ανθρωπότητας και της χώρας μας.
Η χώρα μας βρίσκεται σε περιοχή με ειδική επιβάρυνση των συνεπειών της κλιματικής κρίσης και από αυτή την άποψη και ζητήματα που αλληλοεξαρτώνται και αλληλεπιδρούν με την ακραία φτώχεια, με τη νέα φτώχεια, με τη δημιουργία συνθηκών διάβρωσης της κοινωνικής ζωής, ανισοτήτων, αλλά και με την κατάλυση βασικών κανόνων της δημοκρατικής λειτουργίας της χώρας μας. Δεν είναι τίποτα ανεπηρέαστο από αυτές τις εξελίξεις. Με αυτή τη λογική, έχουμε σταθεί με αυτή την προσοχή, να μην υποβαθμίσουμε οποιαδήποτε δυναμική. 
Όμως -θα το πω για μια ακόμα φορά και θα τα πούμε εκτενέστερα και στην Ολομέλεια- δυστυχώς, το νομοσχέδιο αυτό δεν διέπεται από οικολογική επιστημονική προσέγγιση, δεν χαρακτηρίζεται από αυτήν, όσο από μια διαχειριστική λογική, που έχει τη σημασία της, προφανώς, αλλά αδυνατεί να προσεγγίσει στον πυρήνα του τα ζητήματα. Από αυτήν την άποψη, μπορεί η συνθετότητα των λύσεων που προτείνει το νομοσχέδιο αυτό, να οδηγήσει σε αυτό που συχνά συμβαίνει στην ελληνική νομοθετική πραγματικότητα, με ένα σωρό Υπουργικές Αποφάσεις που προβλέπονται, Προεδρικά Διατάγματα, ΚΥΑ κ.λπ. και να φτάσουμε σε ένα σημείο σύγχυσης. Είναι ισχυρή η πιθανότητα αυτή, διότι προκύπτει από το ίδιο το νομοσχέδιο να χρειάζονται εγκύκλιοι, που γίνονται ισχυρότερες των υπουργικών αποφάσεων και υπουργικές αποφάσεις που γίνονται ισχυρότερες του νόμου και νόμοι που έγιναν νόμος, που γίνεται ισχυρότερος το Συντάγματος. Δηλαδή, η πλήρης αναστροφή. 
Με αυτές τις σκέψεις, προχωρούμε τώρα σε μία προσπάθεια, έστω στην τελευταία συνεδρίαση και ενόψει της Ολομέλειας, να αποδελτιώσουμε και να προτείνουμε τουλάχιστον μερικές βελτιώσεις που έχουν προκύψει, τις οποίες έχουν αναφέρει και τα άλλα Κόμματα. Η παρέμβαση του κυρίου Ψυχογιού, στο μεγαλύτερο μέρος μας καλύπτει και περιλαμβάνουμε αυτά τα θέματα και στη δική μας επεξεργασία, ώστε να εξαντλήσει και το Υπουργείο και ο κ. Υπουργός μέχρι αύριο, κάθε δυνατότητα, τουλάχιστον, στοιχειωδών βελτιώσεων, που αποτελούν κοινό τόπο τόσο των κοινωνικών ενώσεων και των φορέων όσο και των Κομμάτων. 
Από αυτήν την άποψη, θα καταθέσω στα πρακτικά της Βουλής ένα πολυσέλιδο κείμενο που έχουμε επεξεργαστεί, με τα βασικά και ουσιαστικά ελλείμματα της «ενεργής μάχης» και με σχόλια για κάθε άρθρο που δεν προλαβαίνω τώρα να εξαντλήσω. 
Πριν από αυτό όμως ή μάλλον, συμβατά με αυτό, αλλά με ξεχωριστή αναφορά, θέλω να σχολιάσω το υπόμνημα επιστημονικής τεκμηρίωσης, που μόλις προχθές, με ημερομηνία 16/2, λάβαμε από τους γεωπόνους, δασολόγους, κτηνιάτρους ιχθυολόγους, γεωλόγους της Πανελλήνιας Ομοσπονδίας Γεωτεχνικών Δημοσίων Υπαλλήλων. Είναι στα πρακτικά της Επιτροπής και πρέπει να ληφθεί υπόψη από τον Υπουργό μέχρι αύριο. Είναι, πραγματικά, η επιστημονική προσέγγιση από την οικολογική πλευρά και δεν είναι τυχαίο ότι δικαιώνει απολύτως, πέρα από το ζήτημα της καύσης και όλα αυτά, το πάγιο ζήτημα, το κεντρικό ζήτημα, της συμμετοχής και της συμβολής όλου του προσωπικού και των κλάδων της δασικής επιστήμης και των δασολόγων και όλα αυτά. Από αυτήν την άποψη, το τελικό συμπέρασμα είναι, ότι το φυσικό οικοσύστημα είναι δίκτυο σχέσεων και όταν αφαιρούμε έναν κρίκο, την καύση, δηλαδή, οι υπόλοιποι πιέζονται. Αυτό είναι κάτι το οποίο αναλύεται με πάρα πολύ ενδελεχή τρόπο και νομίζω, εξαιρετικά έγκυρο, διότι όσο και αν δεν είμαι ειδικός επιστήμονας, μπορώ να ξεχωρίζω ποιο κείμενο έχει μια βάση και ποιο είναι έκθεση ιδεών. Από αυτήν την άποψη, νομίζω, ότι πρέπει να ληφθεί σοβαρότατα υπόψη. Δεν χρειάζεται να το καταθέσω στα πρακτικά, έχει κατατεθεί, αλλά να αποτελέσει υλικό, τουλάχιστον μέχρι αύριο. 
Θέλω, επίσης, να σταθώ πριν από την λεπτομερέστερη, όσο μπορεί να μου επιτρέψει ο χρόνος, αναφορά, στο άρθρο 66. Η Πανελλήνια Ομοσπονδία Ενώσεων Υπαλλήλων Πυροσβεστικού Σώματος κατέληξε με τα σχόλιά της και στα κείμενά της και στην ακρόαση φορέων, ότι το πρώτο απ’ όλα που μας χρειάζεται είναι, επιτέλους, ένα βαθμολόγιο. Γιατί το Πυροσβεστικό Σώμα είναι το μόνο ένστολο Σώμα που δεν έχει βαθμολόγιο. Αυτό δεν είναι επιμέρους ζήτημα. Κατά τη γνώμη μας, το πρώτο νομοσχέδιο που εδώ και 2-3 χρόνια τουλάχιστον, να μην πω τα 7 χρόνια που είναι η Κυβέρνηση, θα έπρεπε να επεξεργαστεί και να φέρει επιτέλους αυτή η Κυβέρνηση, θα είναι οι δομές και η ιεραρχία και η συνοχή των δομών του ανθρώπινου δυναμικού. Αρχικά στο Πυροσβεστικό Σώμα, που σε πολλές παραμέτρους επικρατεί χάος και ανορθολογισμός, διαχρονικός, αλλά γίνονται συνεχείς προσπάθειες αυτά να λυθούν αλλά πρέπει κάποια στιγμή να λυθεί συνολικά. Έτσι έπρεπε να ξεκινήσει η προσπάθεια του Υπουργείου για την κλιματική κρίση και για την πρόληψη. Το ίδιο και με την αυτοδιοίκηση, με τις άλλες δομές που συνεργούν σε μία αποτελεσματική διαδικασία πρόληψης και επαρκούς αντιμετώπισης, όχι μόνον των πυρκαγιών αλλά και όλων των άλλων καταστροφών, πλημμυρών και όλα αυτά. Αυτό δεν έγινε. Τουλάχιστον να υπάρχει ένας σαφής, άμεσος ορίζοντας κάποια πράγματα να τεθούν. Και το βαθμολόγιο είναι ένα από αυτά που έχει ξεχωριστή σημασία.
Θα ήθελα επίσης να αναβαθμίσω, δεν είναι το κυριότερο αλλά είναι εξαιρετικά κοινωνικά ευαίσθητο ζήτημα, τη σημασία στο άρθρο 112.  Όπως ενημερωθήκαμε από τους πυροσβέστες πενταετούς θητείας, που είναι και αυτό μια εκκρεμότητα που πάει και ξαναπάει και ξαναπάει. Ενιαίο σώμα. Μόνιμοι. Αορίστου χρόνου. Διαβάθμιση. Μόνο τότε πετυχαίνεις πραγματικές συγκροτήσεις αλλά και ευελιξίες. Με αυτά τα «μπαλώματα» που αποτέλεσαν επιλογές και επινοήσεις παλαιότερων κυβερνήσεων και συνεχίζονται, δεν πετυχαίνεις τίποτα. Γεννά νέα και νέα και νέα προβλήματα. Το άρθρο 112 ας προσεχτεί λίγο παραπάνω και ας γίνουν δεκτά τα αιτήματα - τα ανέφερε κι ο κ. Ψυχογιός - των εργαζομένων με την ιδιότητα των πυροσβεστών πενταετούς θητείας. Δεν γίνεται έτσι όπως φτιάχτηκαν τα πράγματα να ωφεληθούν από αυτή τη ρύθμιση κάπου μόνο 30 άτομα περίπου, όπως μας λένε. Δεν γίνεται οι υπόλοιποι να μείνουν σε εκκρεμότητα στο κρίσιμο ζήτημα. Έχουν δουλέψει οι άνθρωποι, δεν μπορούν να κάνουν άλλη δουλειά πια. Πώς θα συνταξιοδοτηθούν; Πώς θα ζήσουν το υπόλοιπο βίο τους; Δεν μπορεί να μείνει αυτό έτσι. Δεν είναι το κεντρικό ζήτημα του νομοσχεδίου Κλιματικής Κρίσης αλλά έχει μια ξεχωριστή κοινωνική ευαισθησία. 

Τώρα, η ΕΜΥ ζητά να εκπροσωπείται στην Επιτροπή Εκτίμησης Κινδύνου με τουλάχιστον 2 μέλη και να είναι εντός στη λήψη αποφάσεων. Απολύτως αναγκαίο. Η ΚΕΔΕ ζητά αποσαφήνιση, ζητά ενίσχυση, ζητά λύση και στη χρηματοδότηση και στον εξοπλισμό και στο εξειδικευμένο προσωπικό και στο επιστημονικό δυναμικό, παραμένοντας -θα πρέπει

κατά τη γνώμη μας τουλάχιστον- όχι ως κεντρική κρατική δομή αντιμετώπισης της κλιματικής κρίσης και των καταστροφών κάθε είδους αλλά ως ενεργός επικουρική δομή, η οποία όμως θα έχει τη δυνατότητα να έχει λειτουργική υπόσταση. 
Το WWF Ελλάς, μάς είπε ότι η σύμφωνη γνώμη και όχι η απλή γνώμη του ΟΦΥΠΕΚΑ, του Οργανισμού Φυσικού Περιβάλλοντος και Κλιματικής Αλλαγής για παρεμβάσεις σε προστατευόμενες περιοχές είναι εκ των ων ουκ άνευ. Μπορεί αυτό να αντιμετωπιστεί μέχρι αύριο. Επίσης είπε ότι η αντιμετώπιση και η πρόληψη δασικών πυρκαγιών προϋποθέτει ενεργό συμμετοχή και ενίσχυση των επιστημονικών οργανισμών και άλλων φορέων, όπως η Δασική Υπηρεσία, ο ΟΦΥΠΕΚΑ, η Γενική Διεύθυνση Υδάτων του ΥΠΕΝ και γενικά μια πολύ πιο συνολικά διαμορφωμένη δυναμική που να μπορεί πραγματικά να έχει. Ως φορέας, το WWF, ζήτησε την απόσυρση του άρθρου 27, περιγράφοντας και επιχειρηματολογώντας για τους κινδύνους που περιλαμβάνει. Αν δεν μπορεί μέχρι αύριο το Υπουργείο να τα επεξεργαστεί με ένα διαφορετικό τρόπο που να ταιριάζει με τις επισημάνσεις που έγιναν από το WWF αλλά και από άλλους και από Κόμματα, να το αποσύρει. 
Το Γεωτεχνικό Επιμελητήριο Ελλάδας δεν έχει συμβάλει σε αυτό το νομοσχέδιο. Η μόνη του συμβολή ήταν στην ακρόαση φορέων κατά την οποία αναδείχθηκε ένα ζήτημα. Ακούσαμε δύο απόψεις. Η μία από την πλευρά του Υπουργού και μία από την πλευρά του Προέδρου του Γεωτεχνικού Επιμελητηρίου, ποιος έχει την ευθύνη για το ό,τι δεν υπήρξε διαβούλευση ανάμεσα στην Κυβέρνηση και στο Γεωτεχνικό Επιμελητήριο, το οποίο σημειωτέον, όπως ελέχθη, είναι το μόνο από τους φορείς που είναι θεσμοθετημένος σύμβουλος του Κράτους και της Κυβέρνησης. Τα ελλείμματα που προκύπτουν σε αυτό το νομοσχέδιο από αυτήν τη μη συμμετοχή του Γεωτεχνικού Επιμελητηρίου είναι προφανή και δεν ξέρω πώς μπορούν να θεραπευτούν μέχρι αύριο. Αλλά εν πάση περιπτώσει είναι πολύ σημαντικό να καλυφθεί στη συνέχεια κάπως, με κάποιο τρόπο αυτό το έλλειμμα. Γιατί είναι κεντρικό έλλειμμα. 
Ελέχθησαν πολλά για τους καθαρισμούς των οικοπέδων και από τους ιδιοκτήτες και από Δήμους κ.λπ.. Ένα που σημείωσα εγώ - που συμφωνώ με όλα όσα έχουν κατατεθεί - είναι ότι να γίνει σαφές επιτέλους στους πολίτες, στους ιδιοκτήτες οικοπέδων τι ακριβώς ζητάμε από αυτούς. Και πώς θα μεταφέρουν όλα αυτά που ξεριζώνονται, κλαδεύονται. Πού και πώς και ποιος θα τα μεταφέρει. 
Μιλώ πάντως και για τις παρεμβάσεις της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος και γιατί η Πανελλήνια Ομοσπονδία Πενταετούς Υποχρέωσης και Συμβασιούχων Πυροσβεστών στο οποίο αναφέρθηκα και για όλες τις άλλες ενώσεις. Δεν έχω το χρόνο. Νομίζω ότι το κείμενο που καταθέτουμε, καλύπτει όλες αυτές τις περιπτώσεις που μπορούν σε μεγάλο βαθμό ως νομοτεχνικές βελτιώσεις, μέχρι αύριο να τύχουν κάποιας αντιμετώπισης. Για τα υπόλοιπα χρειάζεται ίσως μια άλλη προσέγγιση. 
Εν πάση περιπτώσει, εύχομαι κύριε Υπουργέ ειλικρινά να μην πάει στράφι αυτό το νομοσχέδιο. Ειλικρινά το ευχόμαστε από καρδιάς αλλά πολύ το φοβόμαστε. 
Ευχαριστώ πολύ, κυρία Πρόεδρε.
ΜΑΡΙΑ - ΕΛΕΝΗ ΣΟΥΚΟΥΛΗ - ΒΙΛΙΑΛΗ (Προεδρεύουσα των Επιτροπών): Εγώ ευχαριστώ, κύριε συνάδελφε.
Τον λόγο έχει ο Ειδικός Αγορητής από την Ελληνική Λύση, κ. Κωνσταντίνος Μπούμπας.
ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»): Σας ευχαριστώ, κυρία Πρόεδρε.
Κύριε Υπουργέ, κυρίες και κύριοι συνάδελφοι, όσον αφορά τα άρθρα αναφερθήκαμε στην 3η συνεδρίαση της Επιτροπής. Παρόλα αυτά με μια δεύτερη ματιά εκφράζουμε επιφυλάξεις και ερωτηματικά σε ό,τι αφορά κατά πόσο θα είναι ευέλικτο και ικανό το παρόν νομοσχέδιο για να πάμε πρώτα στην πρόληψη και μετά στην καταστολή. Εμείς, ως Ελληνική Λύση, επιζητούμε πραγματικά την ενίσχυση τόσο του Πυροσβεστικού Σώματος όσο και της Δασικής Υπηρεσίας και βέβαια έρχονται αυτοί οι άνθρωποι που έχουν προσφέρει πάρα πολλά ως πενταετούς υποχρέωσης και μένουν πάλι στην αβεβαιότητα, παρά τις υποσχέσεις εδώ και χρόνια από προκατόχους σας αλλά και από τον ίδιο τον Πρωθυπουργό.
Έτσι λοιπόν σύμφωνα με το άρθρο 112, αυτοί δεν απορροφώνται διότι, όπως αναφέρεται και στο κείμενο και ανεξάρτητα από τον χρόνο αποφοίτησης από το Λύκειο, υπάρχει η προϋπόθεση ότι κατά τον χρόνο υποβολής της αίτησης πρόσληψης δεν έχει συμπληρωθεί το 40ο έτος ηλικίας. Για την ένταξη αυτών των συναδέλφων από πυροσβέστες πενταετούς υποχρέωσης, εμείς,  θέλουμε να αποκατασταθούν, γιατί έχουν προσφέρει τα μάλα, έχουν εμπειρία και έχουν προϋπηρεσία. Όπως αναφέρει και η  Πανελλήνια Ομοσπονδία Πενταετούς Υποχρέωσης για την ένταξη των συναδέλφων από Πυροσβέστες Πενταετούς Υποχρέωσης σε Πυροσβέστες Γενικών Καθηκόντων για όσους έχουν τελειώσει το Λύκειο μέχρι σήμερα, ύστερα από αίτησή τους όπως προβλέπει ο ν.3938, όσοι συνάδελφοι δεν επιθυμούν, για να μη λάβουν την κατώτατη σύνταξη της πείνας, να διασφαλιστεί ως θεσμός του Πυροσβέστη Πενταετούς Υποχρέωσης και η εργασιακή τους συνέχιση ως τη συνταξιοδότησή τους. Αυτό ζητούν, διότι αυτό τους το υποσχεθήκατε, και θα πρέπει να γίνει. Δεν είναι πολλοί σε αριθμό, έχουν προϋπηρεσία, το δικαιούνται και θα πρέπει, τουλάχιστον, η πατρίδα να τους το ανταποδώσει ως θα έπρεπε. 
Αναφορικά με τον καθαρισμό των οικοπέδων που είναι κάτι πολύ σημαντικό, όπως και η πολιτική που αφορά στην καύση της βιομάζας - δηλαδή την προσχεδιασμένη καύση - είναι σημαντικά για αυτό που λέμε «πυροπροστασία». Στα οικόπεδα, όμως, ανάμεσα στη δήλωση που πρέπει να υποβληθεί και στον καθαρισμό, οι Οργανισμοί Τοπικής Αυτοδιοίκησης θα αντιμετωπίσουν μεγάλα προβλήματα. Εξάλλου ειπώθηκε κατά την  ακρόαση φορέων ότι δεν έχουν τον απαιτούμενο εξοπλισμό για να μπορέσουν να ανταποκριθούν. Με το να περιμένουν να πάρουν χρήματα από την κεντρική διοίκηση ή από το κράτος, για να περάσουν στον καθαρισμό των οικοπέδων - αφήσαμε τους ΟΤΑ αυτή τη στιγμή χωρίς χρηματοδότηση, δηλαδή μια εταιροδιοίκηση και όχι αυτοδιοίκηση, χωρίς να τους δώσουμε αυτά που τους οφείλουμε εδώ και χρόνια γύρω από τα Τέλη Κυκλοφορίας, γύρω από τα λεγόμενα «παρακρατηθέντα» και κάποτε είχαμε και τον «φόρο ζύθου» που τους είχαμε υποσχεθεί - θα αντιμετωπιστεί το εξής πρόβλημα με τα οικόπεδα. Υπάρχουν πολλά οικόπεδα που ανήκουν σε πολλούς ιδιοκτήτες εξ’ αδιαιρέτου - άλλωστε αυτό το έχουμε δει και στα αγροκτήματα - αλλά υπάρχουν και κάποιοι ιδιοκτήτες που διαμένουν στο εξωτερικό και είναι δύσκολο να ειδοποιηθούν. Υπάρχουν, δηλαδή, κάποιες ειδικές κατηγορίες που δεν αποποιούνται των ευθυνών του να είναι εγκαταλελειμμένα και επικίνδυνα, αλλά θα έχουμε και αυτό το πρόβλημα. Οπότε δεν επιλύεται εφ’ όλης της ύλης από πλευράς και μόνο για να το φορτώσουμε αυτό στους ΟΤΑ οι οποίοι θα πρέπει, βέβαια, να εκπονήσουν ένα σχέδιο δράσης πυρόσβεσης, για να πάρουν κάποια χρήματα. 
Απέναντι σε αυτό που λέτε, η πρόταση θα ήταν γύρω από τους ανθρώπους που θέλουν να βοηθήσουν σε πυρκαγιές - και, κυρίως, και στην πρόληψη - να έχετε δημιουργήσει, κ. Υπουργέ, πρώτον, ένα τμήμα ορεινών διαδρομών περιπολίας που το ζητάει η Πυροσβεστική



Πυροσβεστική εδώ και πάρα πολλά χρόνια, να ενισχυθεί ως θα έπρεπε και η Δασική Υπηρεσία. Παλιά για τον καθαρισμό της βιομάζας, θυμάμαι τον κ. Μπόλαρη, ο οποίος σε μια έκθεσή του λέει «περιμέναμε το ΕΣΠΑ, για να πάμε να καθαρίσουμε τα δάση». Θα πρέπει να ενισχυθεί και η Δασική Υπηρεσία και να υπάρχει ένα όργανο συντονισμού ανάμεσα στη Δασική Υπηρεσία και στην Πυροσβεστική, να είναι ευέλικτο, που θα αποτελείται από ειδικούς, θα είναι κάποια επιτροπή, θα είναι ένα ειδικό συμβούλιο, να συνεδριάζει γρήγορα.  Αυτό που λέγαμε και την άλλη φορά, μου είπατε κάτι για τον κ. Κουρμπάτση, ο οποίος έχει κάνει κάποιες τεχνικές μελέτες - μελέτες είναι αυτές - και για το Μάτι και για τα Τέμπη και για τη φονική πυρκαγιά της 28ης Ιουλίου. Οπότε καλό είναι αυτούς τους ανθρώπους -με την καλή έννοια- να τους εκμεταλλευτούμε για την εμπειρία και τις γνώσεις που έχουν.
Σε ό,τι αφορά στην Έκθεση Goldammer που ο κ. Μητσοτάκης είχε υποσχεθεί από το 2019 πως θα την υλοποιούσε, είχε θέσει μια παράμετρο -και καλά είχε κάνει- γιατί ξέρει τι γίνεται στην Ελλάδα. Για να εφαρμοστεί, ζητούσε τη συναίνεση όλων των Κομμάτων, ανεξαρτήτου ιδεολογικής πτέρυγας. Εκεί, λοιπόν, αυτό που τονίζουμε -επειδή έχει πάρα πολλά άρθρα το συγκεκριμένο νομοσχέδιο- είχε πει ο καθηγητής του Φράιμπουργκ ότι εμπλέκονται 45 συναρμόδιοι φορείς, 6 διαφορετικά Υπουργεία και 11 διαφορετικές αρμοδιότητες. Αυτό σημαίνει «από τον Άννα στον Καϊάφα». Έτσι δουλειά δε γίνεται, για να έχουμε και την πρόληψη και την καταστολή. Θα πρέπει να πάτε σε σχέδια που και εμείς προτείνουμε σε ό,τι αφορά τα παρατηρητήρια που πρέπει να τοποθετηθούν και για τους ανθρώπους που ξέρουν πολύ καλά τα μέρη, κυρίως σε δασικές περιοχές. Είναι θετικό που έγιναν οι δασοκομάντος, οι οποίοι πρέπει να ενισχυθούν ακόμη περισσότερο, διότι αποτελούν έναν καλό βραχίονα πυρόσβεσης. επίσης, θα πρέπει να τοποθετηθούν οι θερμικές κάμερες και, επιτέλους, να γίνει χαρτογράφηση στα μονοπάτια. Δεν έχουμε μονοπάτια με επίσημη χαρτογράφηση ώστε να μπορούν να αξιοποιηθούν από πεζοπόρα τμήματα, αλλά ερχόμαστε σε μια πυροπροστασία που το διαχρονικό πρόβλημα είναι ένα, ότι δεν έχουμε διαχειριστικά σχέδια ούτε βόσκησης ούτε δασικούς χάρτες. Από εκεί αντιλαμβάνεται κανείς ότι εσείς μπορεί να λέτε ότι θα πάμε σε μια δασική πολιτική, αλλά, επιτέλους, θα πρέπει να υπάρχει και μια χαρτογράφηση, για να μπορεί να γίνει και ένα σχέδιο δράσης. Πως αλλιώς μπορεί να γίνει σχέδιο δράσης, αν δεν υπάρχουν δασικοί χάρτες; Ακούγεται οξύμωρο. 
Σε ό,τι αφορά στην στρατιωτική ακαδημία, εκείνο που ζητούν οι πυροσβέστες -και μελέτησα το αίτημά τους- είναι ότι θα πρέπει να αποκατασταθεί μία αδικία ως προς την αρχαιότητα. Η αρχαιότητα δεν επηρέαζε ούτε τις μεταθέσεις, δεν επηρεάζει ούτε μισθολογικά. Θέλω να το ξαναδείτε λίγο, Υπουργέ, έστω στο λίγο χρόνο αυτό, να μην αδικηθούν άνθρωποι, οι οποίοι έχουν πάρα πολλά χρόνια στην Πυροσβεστική και δε μπορούν να έχουν αμέσως μία εξομοίωση με ανθρώπους που δεν έχουν, βεβαίως, την απαιτούμενη εμπειρία. Τίθεται, λοιπόν,  θέμα αδικίας σε ό,τι αφορά την αρχαιότητα που βάζουν οι Πυροσβέστες και θα θέλαμε αυτό να αποκατασταθεί, να ακούσουμε περισσότερο προσεκτικά αυτό που ζητούν. 
Επίσης, ένα άλλο ζήτημα το οποίο το θέτουν οι Πυροσβέστες είναι το ζητήματα της αυτονομίας των σωματείων σε ό,τι αφορά τον συνδικαλισμό. Στο υπό διαβούλευση νομοσχέδιο εισάγονται διατάξεις οι οποίες επηρεάζουν τη λειτουργία και την αυτοτέλεια των συνδικαλιστικών οργανώσεων και ιδίως τα Πρωτοβάθμια Σωματεία. Είναι μια διατύπωση, η οποία είναι προβληματική σε ό,τι αφορά στα πρωτοβάθμια συνδικαλιστικά σωματεία που θα χάσουν κάποιες ευεργετικές διατάξεις που είχαν δυνάμει αυτού του νομοθετικού πλαισίου. Θα πρέπει να το δούμε, διότι και αυτά τα πρωτοβάθμια σωματεία χρειάζονται, ώστε να μπορέσει να υπάρχει μία δίκαιη διάταξη σε ό,τι αφορά στο συνδικαλιστικό κίνημα.  
Κατά τα άλλα, για μια ακόμη φορά, παρατηρούμε στο νομοσχέδιο να υπάρχει ένας συγκεντρωτισμός σε αυτά τα μακροσκελέστατα και σύνθετα άρθρα. Αυτό που λέτε για την αύξηση του ορίου ηλικίας και για τη βαθμολογική εξέλιξη θα μας βρει σύμφωνους. Αυτό που θεσπίζετε ως Επιτροπή Ηθικής και Δεοντολογίας της Έρευνας στην Πυροσβεστική Ακαδημία, αλλά σε ό,τι αφορά και στις επιτροπές, δεν υπάρχει ουσιαστική ανεξαρτησία και μας προβληματίζει η συγκέντρωση εξουσιών στον Υπουργό, για μία ακόμη φορά.
Οι ρυθμίσεις για την κρατική αρωγή εμφανίζονται ως εργαλεία επιτάχυνσης και απλοποίησης, όμως στην πράξη λειτουργούν υπέρ της διοίκησης. Το κράτος αποκτά διευρυμένες δυνατότητες άντλησης διασταύρωσης και επεξεργασίας στοιχείων από δημόσιους και ιδιωτικούς φορείς, χωρίς να θεσπίζονται σαφείς δεσμευτικές προθεσμίες και υποχρεώσεις απέναντι στον πληγέντων πολίτη. Ο πολίτης παραμένει σε καθεστώς αναμονής και αβεβαιότητας, ενώ η διοίκηση θωρακίζεται θεσμικά. 
Ανησυχητική είναι και η συστηματική μετατόπιση της κρατικής ευθύνης προς την ιδιωτική ασφάλιση. Η ασφάλιση είναι εύλογη και αναγκαία σε μια σύγχρονη κοινωνία, όμως, εδώ δε λειτουργεί συμπληρωματικά. Μετατρέπεται, σταδιακά, σε προϋπόθεση. Το κράτος υποχωρεί από το ρόλο του εγγυητή της αποκατάστασης και ωθεί τους πολίτες και τις επιχειρήσεις στην ιδιωτική ασφάλιση για κατοικίες, οχήματα, δραστηριότητες. Υπάρχει το εύλογο ερώτημα, μετά την κατοικία, την επιχείρηση και το όχημα τι απομένει να θεωρείται, πλέον ως «δημόσιο αγαθό»; Η υγεία, την οποία την ωθείτε, όμως, και αυτή προς την ιδιωτική ασφάλιση και σε αυτό είμαστε αντίθετοι.
Εγείρονται σοβαρά ερωτήματα και για τη στελέχωση των μηχανισμών κρατικής αρωγής. Η δημιουργία μητρώων επιτροπών, τομέων και ομάδων εργασίας δεν συνοδεύεται από επαρκείς εγγυήσεις αντικειμενικότητας. Δεν αποσαφηνίζεται επαρκώς, αν οι τοποθετήσεις θα γίνονται με ανοικτές ανταγωνιστικές διαδικασίες ή αν θα αφήνετε περιθώριο πολιτικών και διοικητικών επιλογών. Η δυνατότητα μετακινήσεων και αναθέσεων κατά περίπτωση ενισχύει τον κίνδυνο πελατειακών πρακτικών, ιδιαίτερα σε επίπεδο Περιφέρειας, όπου ο ρόλος του Περιφερειάρχη παραμένει κρίσιμος και ελάχιστα ελεγχόμενος. Επιπλέον, η έμφαση στον έλεγχο είναι μονομερής, ο έλεγχος αφορά κυρίως τη νομιμότητα των πληρωμών και τη συμπεριφορά των Επιτροπών, όχι όμως την αποτελεσματικότητα του συστήματος, το χρόνο απόκρισης ή εάν οι ενισχύσεις επαρκούν πραγματικά για την αποκατάσταση των ζημιών. Ο πολίτης ελέγχεται, αλλά το κράτος δεν λογοδοτεί πουθενά. Οι μεταβατικές και οργανωτικές ρυθμίσεις, όπως παρατάσεις συμβάσεων, συγχωνεύσεις υπηρεσιών και ανακατανομής αρμοδιοτήτων αποκαλύπτουν έναν μηχανισμό που λειτουργεί με όρους προσωρινότητας και διαχείρισης κρίσεων και όχι με τον απαιτούμενο στρατηγικό σχεδιασμό. Η διαρκής παράταση συμβάσεων και η ευελιξία στη διάρθρωση των υπηρεσιών υπονομεύουν τη θεσμική μνήμη και τη σταθερότητα που απαιτεί η διαχείριση των φυσικών καταστροφών. 
Εν κατακλείδι, το νομοσχέδιο δεν απαντά στο βασικό πολιτικό ερώτημα, θέλουμε ένα κράτος που αναλαμβάνει την ευθύνη της αποκατάστασης ή ένα κράτος διαχειριστή που συντονίζει διαδικασίες, μεταφέρει βάρη στον πολίτη και περιορίζεται στο ρόλο του ελεγκτή; Για τον λόγο αυτό έχουμε τις επιφυλάξεις, γιατί θέλαμε ένα νομοσχέδιο όχι με τόσα πολλά και σύνθετα άρθρα. Ένα νομοσχέδιο να είναι πιο ευέλικτο, να μπει σε μια άλλη συνεργασία



η Δασική με την Πυροσβεστική Υπηρεσία, να παραδειγματιστούμε από λάθη του παρελθόντος που είναι λάθη προς αποφυγή εκ νέου και να βάλουμε τα πράγματα σε μια άλλη στρατηγική σχεδίαση για να μπορέσουμε επιτέλους επί του πρακτέου να έχουμε αποτελέσματα. 
Κύριε Υπουργέ, αυτό το οποίο λένε οι ειδικοί είναι ότι πολλές φορές η πυροσβεστική πήγαινε να σβήσει πυρκαγιές σε δάση με αστικό σχεδιασμό. Γιατί γινόταν αυτό; Από έλλειψη εμπειρίας στο ανάλογο περιβάλλον που ξεσπάει η πυρκαγιά. Άρα, λοιπόν, εδώ τι θέλουμε; Θέλουμε Δασική Υπηρεσία και Πυροσβεστική σε ένα διαφορετικό μοντέλο και μοτίβο επιχειρησιακής πάνω από όλα συνεργασίας. Αυτό εκλείπει και πρέπει να το λάβετε σοβαρά υπόψιν, διότι όταν αυτοί οι δύο φορείς είχαν να συναντηθούν 19 ολόκληρα χρόνια και δεν συντονίζονταν, φτάσαμε σε αυτά τα αποτελέσματα της έλλειψης επιχειρησιακού σχεδιασμού. 
Επομένως, κρατούμε τις επιφυλάξεις επί της αρχής παρότι υπάρχουν ορισμένα θετικά σημεία τα οποία θα επισημάνουμε στην Ολομέλεια. 
Σας ευχαριστώ, κυρία Πρόεδρε.
ΦΩΤΕΙΝΗ ΑΡΑΜΠΑΤΖΗ (Προεδρεύουσα των Επιτροπών): Στο σημείο αυτό γίνεται η β΄ ανάγνωση του καταλόγου των μελών των Επιτροπών. 
Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη - Βιλιάλη Μαρία - Ελένη (Μαριλένα), Σταϊκούρας Χρήστος, Σταμενίτης Διονύσιος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Πουλάς Ανδρέας, Χνάρης Εμμανουήλ, Χριστοδουλάκης Εμμανουήλ (Μανώλης), Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Ψυχογιός Γεώργιος, Λαμπρούλης Γεώργιος, Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Δρίτσας Θεόδωρος, Ζεϊμπέκ Χουσεΐν, Πέρκα Θεοπίστη (Πέτη), Μπούμπας Κωνσταντίνος, Χήτας Κωνσταντίνος, Δελβερούδης Κομνηνός, Τσιρώνης Σπυρίδων, Καζαμίας Αλέξανδρος, Αυλωνίτης Αλέξανδρος – Χρήστος, Κόντης Ιωάννης, Πούλου Παναγιού (Γιώτα), Τζάκρη Θεοδώρα και Χαλκιάς Αθανάσιος.
Από την Ειδική Μόνιμη Επιτροπή Προστασίας του Περιβάλλοντος, παρόντες ήταν οι Βουλευτές κ.κ. Ακτύπης Διονύσιος, Αμυράς Γεώργιος, Αυγερινοπούλου Διονυσία – Θεοδώρα, Καφούρος Μάρκος, Κοτρωνιάς Γεώργιος, Κυριαζίδης Δημήτριος, Λιούτας Αθανάσιος, Μαρκογιαννάκης Αλέξανδρος, Οικονόμου Θωμαΐς (Τζίνα), Παπασωτηρίου Σταύρος, Τριαντόπουλος Χρήστος, Χρυσομάλλης Μιλτιάδης (Μίλτος), Σπυριδάκη Αικατερίνη (Κατερίνα), Βέττα Καλλιόπη, Παναγιωτόπουλος Ανδρέας, Διγενή Ασημίνα (Σεμίνα), Κατσώτης Χρήστος και Μπιμπίλας Σπυρίδων.
Συνεχίζουμε στην διαδικασία δίνοντας τον λόγο στον κ. Δελβερούδη.
ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Ευχαριστώ πολύ, κυρία Πρόεδρε. Στην προηγούμενη, επί των άρθρων συζήτηση, δε ολοκλήρωσα την τοποθέτησή μου λόγω της πληθώρας των άρθρων. Επικεντρώθηκα στα πιο σημαντικά θέματα που θέλαμε ως Νίκη να θίξουμε, επομένως θα μου επιτρέψετε να συνεχίσω σήμερα την τοποθέτησή μου για πολλά από τα εναπομείναντα.  
Συνεχίζοντας τον σχολιασμό για το άρθρο 19, με το οποίο υποτίθεται ότι θεσπίζεται ειδικό πλαίσιο στελέχωσης των αυτοτελών διευθύνσεων και των αυτοτελών τμημάτων πολιτικής προστασίας των Οργανισμών Τοπικής Αυτοδιοίκησης α΄ και β΄ βαθμού, θα ήθελα να πω ότι με την πρόβλεψη για αποσπάσεις του τακτικού προσωπικού και διάθεση προσωπικού Ιδιωτικού Δικαίου Ορισμένου Χρόνου από το Υπουργείο Κλιματικής Κρίσης και Πολιτικής Προστασίας δεν επιλύεται το πρόβλημα της υποστελέχωσης των ΟΤΑ και αυτό νομίζω το καταλαβαίνουμε όλοι μας. Προφανώς λάβατε υπόψη σας τα σχόλια της διαβούλευσης, όπου πολλοί πολίτες έχουν εντοπίσει το πρόβλημα της υποστελέχωσης και προτείνουν για την εύρυθμη λειτουργία των αυτοτελών διευθύνσεων και τη στελέχωση αυτών με τους συμβασιούχους του Υπουργείου Κλιματικής Κρίσης και Πολιτικής Προστασίας οι οποίοι διαθέτουν εμπειρία, ώστε να καλυφθούν οι ανάγκες των εν λόγω διευθύνσεων. 
Ωστόσο, αυτό είναι ένα μέτρο ανακύκλωσης του προσωπικού το οποίο δεν αντιμετωπίζει το πρόβλημα στη «ρίζα» του και το οποίο δεν ξέρω κατά πόσον θα ευδοκιμήσει, ιδίως σε ΟΤΑ που είναι απομακρυσμένοι. Θα έπρεπε επίσης και είναι αναγκαίο να καθοριστεί το ελάχιστο απαιτούμενο προσωπικό ανά Περιφερειακή Ενότητα και Δήμο, ώστε να διασφαλιστεί η ουσιαστική εφαρμογή και η εύρυθμη λειτουργία των δομών πολιτικής προστασίας, εφόσον θέλετε να προχωρήσετε σε αυτή τη δομή με την εμπλοκή και των ΟΤΑ. Παράλληλα το προσωπικό των αυτοτελών διευθύνσεων και τμημάτων πολιτικής προστασίας καλείται να εργαστεί σε θέσεις με αυξημένες θεσμικές, επιχειρησιακές και επιστημονικές απαιτήσεις και να ασκήσει καθήκοντα υψηλής ευθύνης, γεγονός που καθιστά αναγκαία την πρόσληψη μόνιμου προσωπικού με γνώσεις και εμπειρία. 
Όσον αφορά το άρθρο 20, θα ήθελα να πω και για τα δεδομένα που διατίθενται στην Εθνική Βάση Δεδομένων ότι η διάταξη αυτή ενέχει κινδύνους σοβαρούς, διότι δεν αποσαφηνίζει ότι τα δεδομένα αυτά χρησιμοποιούνται αποκλειστικά για επιχειρησιακούς σκοπούς και δεν δύναται να διατεθούν περαιτέρω σε τρίτους και ιδίως χωρίς την έγγραφη συναίνεση του φορέα παροχής. Δεδομένου μάλιστα ότι αυτή η νέα βάση εντάσσονται στο κυβερνητικό νέφος και διαμορφώνεται ως προηγμένο διαλειτουργικό πληροφοριακό σύστημα και η λειτουργία αυτής της βάσης θα στηρίζεται στη διαλειτουργικότητα μεταξύ των πληροφοριακών συστημάτων του Πυροσβεστικού Σώματος, της Ελληνικής Αστυνομίας, των Δασικών Υπηρεσιών, του Υπουργείου Υγείας και άλλα και θα πρέπει να είναι σαφείς οι όροι χρήσης και προστασίας προέλευσης, όπως και η απαγόρευση περαιτέρω διάθεσης, ιδίως χωρίς έγγραφη συναίνεση του παρόχου. Αυτό πρέπει να προβλέπεται ρητώς. 
Σχετικά με τους εθελοντές, όπως αναφέρθηκαν και οι συνάδελφοι, είναι σημαντικός ο εθελοντισμός, για αυτό και θα πρέπει να δίνονται κίνητρα για την ανάπτυξη και τη διατήρησή του, ωστόσο κάτι τέτοιο δεν διαπιστώνεται στο παρόν νομοσχέδιο. Δεν θεσπίζονται ισχυρά κίνητρα. Για παράδειγμα, εξακολουθεί να μην προβλέπεται η αποζημίωση σε περίπτωση απώλειας εισοδήματος, όπως είναι οι περιπτώσεις των εθελοντών που ασκούν ελεύθερο επάγγελμα ή οι αυτοαπασχολούμενοι ή οι αγρότες. Επιπλέον, θα έπρεπε να υπάρχει πρόβλεψη για απαγόρευση απόλυσης από εργοδότη κατά τη διάρκεια κινητοποίησης του εθελοντικού δυναμικού. Δηλαδή, να μην πηγαίνει ο άλλος να βοηθήσει στην κατάσβεση πυρκαγιάς εθελοντικά και να τον απολύει ο εργοδότης του, πόσο μάλλον, όταν πρόκειται για ατύχημα κατά την άσκηση της εθελοντικής υπηρεσίας και για το διάστημα αποκατάστασης και ανάρρωσης.  
Ως προς το ηλικιακό όριο παρατηρείται ότι οι ηλικίες των μάχιμων εθελοντών, για αυτές τις περιπτώσεις, είναι πάνω από 38 ετών και τώρα έως και 65. Προφανώς και καλώς πήγε το όριο εκεί, εφόσον οι ίδιοι το ζήτησαν και φυσικά όλοι θα πρέπει να συμμετέχουμε ανεξαρτήτως ηλικίας. Ο καθένας μπορεί να προσφέρει αυτό που δύναται αναλόγως με τις δυνατότητές του. Όμως το ζήτημα είναι, ότι δεν υπάρχουν ανταποδοτικά κίνητρα για να προσέλθουν οι νεότεροι, κυρίως, όπως γίνεται και στις χώρες του εξωτερικού. Για παράδειγμα, θα μπορούσαν να δίνονται είτε κάποια μόρια διορισμού σε συναφείς κλάδους απασχόλησης ή φορολογικές ελαφρύνσεις.
ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας): Σε όλες τις προκηρύξεις υπάρχουν αυξημένα μόρια για τους εθελοντές.
 ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»): Θα το επανεξετάσουμε και για τους ίδιους και για τους εργοδότες.
Τώρα, αναφορικά με τα άρθρα για την εισαγωγή ενός νέου πλαισίου εκπαίδευσης και κουλτούρας στο Πυροσβεστικό Σώμα να πούμε ότι είναι θετικό το γεγονός ότι μέσα από την Πυροσβεστική Ακαδημία θα υπάρχει η δυνατότητα για ουσιαστική -πιστεύω- αναβάθμιση της εκπαιδευτικής διαδικασίας. Η εκπαίδευση είναι αναγκαία και αποτελεί επένδυση σε όλους τους τομείς και ιδίως όταν αφορά ζητήματα ασφάλειας. Ελπίζω μόνο να λειτουργήσει με τον προαπαιτούμενο τρόπο, δηλαδή, να υπάρχει πέραν του θεωρητικού υποβάθρου και η άμεση σύνδεση με τις πραγματικές επιχειρησιακές ανάγκες και τις πρακτικές. Να υπάρξει σύνδεση της επιχειρησιακής δράσης με την επιστημονική εξειδίκευση. Επίσης, εύχομαι η αναβάθμιση αυτή να μην παραμείνει σε θεσμικό επίπεδο, αλλά να συνοδεύεται από τις απαραίτητες επενδύσεις σε σύγχρονες εγκαταστάσεις, εργαστήρια και μόνιμο εκπαιδευτικό προσωπικό με εξειδίκευση στο πεδίο και φυσικά να υπάρχει και διαφάνεια σε όλα τα επίπεδα αυτά που προανέφερα.
 Ως προς το άρθρο 106 του νομοσχεδίου που αφορά την τροποποίηση του άρθρου 161 του ν.4662/2020, αναφέρεται ότι στην ΕΜΑΚ μετακινείται και υπηρετεί μόνο πυροσβεστικό προσωπικό και πυροσβέστες επί θητεία. Φρονούμε ότι θα πρέπει να προστεθεί και η κατηγορία των πυροσβεστών δασικών επιχειρήσεων, δηλαδή της ΕΜΟΔΕ, για την πιο άρτια επάνδρωση του Ειδικού Σώματος της ΕΜΑΚ. Με την ευκαιρία αυτή θέλω να εξάρω το σπουδαίο ρόλο που διαδραματίζουν οι άνδρες της ΕΜΑΚ στην αντιμετώπιση κάθε είδους κρίσης πολιτικής προστασίας και όπου καλούνται. Αυτή η Ειδική Ομάδα Αντιμετώπισης Καταστροφών ως ευρισκόμενη πάντα στην πρώτη γραμμή της μάχης θα πρέπει να έχει και την απαραίτητη στελέχωση, την άρτια εκπαίδευση και βεβαίως ανταποδοτική από το κράτος αντιμετώπιση και με οικονομικές απολαβές ανάλογες με τη σπουδαιότητα του λειτουργήματος, αλλά και με την επικινδυνότητα των αποστολών που καλούνται να φέρουν εις πέρας τα στελέχη της. 
Στο άρθρο 107, περί εξαίρεσης υπαλλήλων Πυροσβεστικού Σώματος από μεταθέσεις και αποσπάσεις, κατά το νομοσχέδιο εξαιρούνται από τις μεταθέσεις και αποσπάσεις χωρίς



την αίτησή τους, μεταξύ άλλων, στην υποπερίπτωση δ, οι υπάλληλοι που αποτελούν το μοναδικό τέκνο γονέα με αναπηρία σε ποσοστό τουλάχιστον 67%. Θα είναι σαφέστερη και πιο πλήρης η φράση, κύριε Υπουργέ, που να λέει, που έχει οριστεί δικαστικός συμπαραστάτης ή προσωρινός δικαστικός συμπαραστάτης, γονέα, συζύγου, ανήλικου τέκνου ή τρίτου ενηλίκου. Έτσι, με αυτή την έκφραση, καλύπτεται και η περίπτωση υπαλλήλου που έχει γονέα ανάπηρο και η περίπτωση υπαλλήλου που έχει γονέα ανάπηρο και τον φροντίζει ο ίδιος, αλλά και άλλων προσώπων που τυχόν έχει οριστεί δικαστικός συμπαραστάτης, έστω και με προσωρινή διαταγή Δικαστηρίου ή με πρωτόδικη απόφαση. Είναι προφανές, ότι το κοινωνικό πρόσημο αυτής της εξαίρεσης είναι σημαντικό και δεν υπάρχει λόγος να μη συμπεριλαμβάνονται οι δικαστικοί συμπαραστάτες ενηλίκων στους οποίους η δικαιοσύνη ανέθεσε την φροντίδα ανθρώπων χωρίς δικαιοπρακτική ικανότητα, δηλαδή, με αναπηρία.  
Όσον αφορά τη μεταβολή προϋπόθεσης μονιμοποίησης των Πυροσβεστών Πενταετούς Υποχρέωσης, την τροποποίηση, δηλαδή, της παραγράφου 8 του άρθρου 15 του ν.3938/2011, που ορίζει στο άρθρο 112 του παρόντος νομοσχεδίου, συντασσόμαστε με την πρόταση της Πανελλήνιας Ομοσπονδίας Πενταετούς Υποχρέωσης και των Συμβασιούχων Πυροσβεστών, η όποια κάνει λόγο για ένταξη των Πυροσβεστών Πενταετούς Υποχρέωσης σε Πυροσβέστες Γενικών Καθηκόντων, για όσους τουλάχιστον είναι απόφοιτοι Λυκείου μέχρι σήμερα, ή βρίσκονται στην αποφοίτηση και ύστερα από δική τους αίτηση. Σε αυτή την περίπτωση, δεν θα πρέπει να καταργηθούν οι οργανικές θέσεις -φυσικά αν γίνει αυτό- των Πυροσβεστών Πενταετούς Υποχρέωσης, αλλά να καλυφθούν άμεσα από τους Εποχικούς και Συμβασιούχους Πυροσβέστες. Για όσους δεν επιθυμούν να ενταχθούν στην κατηγορία των Πυροσβεστών Γενικών Καθηκόντων, θα πρέπει να διασφαλιστεί η εργασιακή τους συνέχιση ως τη συνταξιοδότησή τους. 
Σχετικά με την αύξηση του ανώτατου ετήσιου αριθμού επιπλέον περιπολιών Πυροσβεστικού Προσωπικού που προβλέπεται στο άρθρο 117 του νομοσχεδίου και τροποποιεί μάλιστα την παράγραφο 1 του άρθρου 24 του ν.5246/2025, φρονούμε, ότι η προτεινόμενη ρύθμιση περί αποζημίωσης πρόσθετης υπηρεσίας περιπολίας, δεν θα πρέπει να περιορίζεται αποκλειστικά στο Πυροσβεστικό Προσωπικό Γενικών Καθηκόντων, στους Πυροσβέστες Δασικών Επιχειρήσεων και στους Πυροσβέστες Γενικών Καθηκόντων επί θητεία. Άρα, θα πρέπει να περιλαμβάνει και το Προσωπικό Ειδικών Καθηκόντων, το οποίο, λόγω των εξειδικευμένων επιστημονικών και τεχνικών γνώσεών του, απασχολείται υπερωριακά και εκτός κανονικού ωραρίου. Οι Αξιωματικοί και οι Πυροσβέστες Ειδικών Καθηκόντων, που είναι Μετεωρολόγοι, Δασολόγοι, Μηχανικοί, Πληροφορικοί κλπ., είναι απολύτως απαραίτητοι επιστημονικοί κλάδοι για τη σωστή διαχείριση των κρίσεων, αλλά και της πρόληψης των φυσικών καταστροφών. 
Οι υπηρεσίες που παρέχουν για τη λήψη επιχειρησιακών αποφάσεων και την οργάνωση επιχειρησιακού σχεδίου είναι καθοριστικές για το γενικό έργο της Πολιτικής Προστασίας. Εξαιτίας αυτής της ειδικής και κρίσιμης υπηρεσίας που προσφέρουν οι Πυροσβέστες Ειδικών Καθηκόντων, αλλά και εξαιτίας της έλλειψης μεγάλου αριθμού ειδικού προσωπικού στην Πυροσβεστική, τίθενται συχνά σε ένα καθεστώς διαρκούς διαθεσιμότητας, ιδίως κατά τις ημέρες αυξημένου δείκτη επικινδυνότητας. Επομένως, νομίζουμε, ότι θα πρέπει να υπάρχει πρόβλεψη για εύλογη αποζημίωση για την πρόσθετη αυτή απασχόληση του ειδικού προσωπικού της Πυροσβεστικής. Παρά το γεγονός, ότι παρέχουν εργασία ίσης ή και αυξημένης επιχειρησιακής σημασίας, οι Πυροσβέστες Ειδικών Καθηκόντων αποκλείονται από κάθε μορφή αποζημίωσης, γεγονός που καθιστά δυσμενή διάκριση εναντίον τους. Η απουσία αυτής της εύλογης αποζημίωσης, αποτελεί και ένα αντικίνητρο για εξειδικευμένους επιστήμονες να ενταχθούν στην Πυροσβεστική και να προσφέρουν τις γνώσεις και τις υπηρεσίες τους στην ορθή πρόληψη και αντιμετώπιση των κρίσεων. Επομένως, θεωρούμε απαραίτητη τη θέσπιση αυτής της ειδικής αποζημίωσης για τις υπερωριακές εργασίες και τη διαθεσιμότητα των Αξιωματικών και Πυροσβεστών Ειδικών Καθηκόντων. 
Τέλος, υιοθετούμε, αυτολεξεί σχεδόν, τις νομοθετικές προτάσεις της Πανελλήνιας Ομοσπονδίας Πενταετούς Υποχρέωσης και Συμβασιούχων Πυροσβεστών για την προσθήκη του άρθρου 152α στο ν.4662/2020, το οποίο θα αναφέρει, ότι για μεταθέσεις λόγω υπηρεσιακών αναγκών χωρίς αίτηση του υπαλλήλου, χορηγείται στον κάθε υπάλληλο ημερήσια χρηματική αποζημίωση 100 ευρώ, δηλαδή, 70 ευρώ για διαμονή και 30 ευρώ για τροφεία, όπως γίνεται και στις αντίστοιχες μεταθέσεις αποσπάσεις στο προσωπικό της Ελληνικής Αστυνομίας, του Λιμενικού Σώματος και του ΕΚΑΒ. Νομίζω, ότι είναι εύλογο και επιφυλασσόμαστε για την τελική μας τοποθέτηση στην Ολομέλεια, κύριε Υπουργέ. 
Ευχαριστώ πολύ. 
ΦΩΤΕΙΝΗ ΑΡΑΜΠΑΤΖΗ (Προεδρεύουσα των Επιτροπών): Ευχαριστούμε κύριε Δελβερούδη. Στο σημείο αυτό να ενημερώσω το Σώμα πως, λόγω ανειλημμένης υποχρέωσης του κ. Υπουργού και σε συνεννόηση με τον Ειδικό Αγορητή της Πλεύση Ελευθέριας,  κ. Σπυρίδωνα Μπιμπίλα, θα δώσω τον λόγο στον κ. Υπουργό για την παρέμβασή του και μετά θα συνεχίσουμε με την τοποθέτηση του κ. Μπιμπίλα καθώς και των συναδέλφων οι οποίοι έχουν εγγραφεί στον κατάλογο των ομιλητών. 
Τον λόγο έχει ο κ. Υπουργός. 
ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας): Ευχαριστώ πολύ, κυρία Πρόεδρε και να ευχαριστήσω και τον αγαπητό συνάδελφο, τον κ. Μπιμπίλα, για την παραχώρηση της σειράς. 
Θα ήθελα καταρχάς να σας ενημερώσω, ότι έχω ζητήσει από τον Γενικό Γραμματέα της Βουλής, την σύγκληση της Επιτροπής Παραγωγής και Εμπορίου, για την ενημέρωσή της, όπως προβλέπεται από τον Κανονισμό της Βουλής, καθώς θα έρθει η Σύμβαση για την αναβάθμιση των 7 Καναντέρ τύπου 415 σε 515, και σύμφωνα με την ενημέρωση που έχω ενδεχομένως να συνεδριάσει η Επιτροπή και την επόμενη βδομάδα, όπου θα μπορούμε να συζητήσουμε αυτό το θέμα. Στην Επιτροπή αυτή μάλιστα σκοπεύω να δώσω και μια συνολική εικόνα για το Πρόγραμμα «ΑΙΓΙΣ», καθώς τέθηκε από αρκετούς συναδέλφους, έτσι ώστε να γνωρίζει η Εθνική Αντιπροσωπεία πού βρισκόμαστε, πού είναι οι απορροφήσεις και ποια προγράμματα «τρέχουν»  αυτή τη στιγμή.
[bookmark: _Hlk222310668]Στα του νομοσχεδίου, ξεκινώντας από το Ειδικό Τμήμα της Σχολής Επιμόρφωσης και Μετεκπαίδευσης, θα ήθελα να δώσω ένα παράδειγμα, για να γίνει αντιληπτό στην Επιτροπή αυτό το οποίο ζητείται. Για παράδειγμα, έχουμε τον κ. Πέτσα, ο οποίος είναι απόφοιτος του ειδικού τμήματος και έχουμε και τον κ. Ψυχογιό, ο οποίος στην ουσία έχει μπει με την κανονική διαδικασία, και θα εξηγήσω ποιες είναι οι διαφορές. Ο κ. Πέτσας έχει μπει χωρίς εξετάσεις, έχει φοιτήσει για 4 μήνες, κυρίως λόγω κορονοϊού, αλλά όχι μόνο λόγω κορονοϊού, δεν ήταν μόνο αυτή η αιτία και ο κ. Πέτσας έχει γίνει Ανθυποπυραγός, αλλά έχει καταλάβει θέση Πυρονόμου στο Οργανόγραμμα, συνεπώς όχι Αξιωματικού, ενώ ο κ. Ψυχογιός αντιστοίχως, ο οποίος είχε ακολουθήσει την κανονική διαδικασία, έχει φοιτήσει 2 εξάμηνα με φυσική παρουσία στην οργανική θέση του Αξιωματικού, δηλαδή, Ανθυποπυραγός. 
Στην ουσία, τι ρυθμίστηκε το 2023; Ρυθμίστηκε, ότι οι απόφοιτοι της Σχολής Επιμόρφωσης, δηλαδή, για παράδειγμα, ο κ. Ψυχογιός, είναι αρχαιότερος από τους απόφοιτους του Ειδικού Τμήματος, εν προκειμένω του κ. Πέτσα, και ο λόγος που έγινε είναι από τη μία ο μεγαλύτερος χρόνος φοίτησης με τη φυσική παρουσία, άρα και η εκπαίδευση στη Σχολή Επιμόρφωσης και δευτερευόντως λόγω του γεγονότος, ότι εν προκειμένω, ο κ. Ψυχογιός στην ουσία κατέχει θέση Αξιωματικού και όχι Πυρονόμου, όπως είναι, για παράδειγμα, ο κ. Πέτσας. Άρα, στην ουσία με βάση αυτό, το 2023 ρυθμίστηκαν και οι Επετηρίδες του Πυροσβεστικού Σώματος και βεβαίως ακολουθήθηκαν και οι μεταθέσεις και οι μετακινήσεις στελεχών. Αν ακολουθηθεί η πρόταση την οποία ακούστηκε και από μέλη της Επιτροπής, αλλά και από κάποιους εκ των συμμετεχόντων στους φορείς, στην ουσία αλλάζουμε την αρχαιότητα εκ των υστέρων, δηλαδή, μετά από 2-3 χρόνια. Άρα, στην ουσία, κάποιος ο οποίος σήμερα βρίσκεται στη θέση 200, να το πω έτσι, θα πάει στο 100 και τούμπαλιν, αλλά όντως και πολλές θέσεις εντός του οργανογράμματος του Πυροσβεστικού Σώματος. Βεβαίως, αυτό, αντιλαμβάνεστε, ότι στο δικό μας παράδειγμα, ο κ. Ψυχογιός από το 100 που είναι θα πάει στο 200, αυτό που πραγματικά θα έκανε ήταν να προσφύγει προφανώς στα Διοικητικά Δικαστήρια για να δικαιωθεί έναντι του κυρίου Πέτσα, ενδεχομένως, ο οποίος θα χρησιμοποιούσε την ευεργετική διάταξη, αν την περνούσαμε όπως το προτείνετε. 
Συνεπώς, η μεταβολή της αρχαιότητας, είναι νομίζω αυτονόητο, ότι θα άλλαζε και την Επετηρίδα, όπως έχει διαμορφωθεί τουλάχιστον τα τελευταία 3 χρόνια. Αλλά απλώς να το σκεφτούμε λίγο και αντίστροφα. Για ποιο λόγο προκρίνεται αυτή τη στιγμή, αν το αλλάξουμε, η μία κατηγορία έναντι της άλλης; Δηλαδή, από τη μία ζητείται να αλλάξει η αρχαιότητα όπως έχει διαμορφωθεί μετά από 3 χρόνια και θα έρθει η άλλη ομάδα και θα σας πει ότι ενδεχομένως και αδικείται. Άρα, κάποιος ευνοείται, κάποιος όχι, αλλά σε κάθε περίπτωση, έχει διαμορφωθεί μια συγκεκριμένη κατάσταση. Δεύτερο επιχείρημα. Ισχύει αυτό αλλού στον ευρύτερο δημόσιο τομέα; Προφανώς και ισχύει. Ένοπλες Δυνάμεις. Για παράδειγμα, οι Αξιωματικοί των Όπλων στον Στρατό Ξηράς, οι Ιπτάμενοι της Πολεμικής Αεροπορίας, οι μάχιμοι του Πολεμικού Ναυτικού, είναι αρχαιότεροι ομοιοβάθμων τους Αξιωματικών, των Σωμάτων, για παράδειγμα, στις Ένοπλες Δυνάμεις, των Ειδικών Καθηκόντων. Το βασικότερο και θέλω να το καταγράψετε αυτό, ήδη υπάρχει απόφαση του Διοικητικού Εφετείου Αθηνών, η 5043, κύριε συνάδελφε, κύριε Ψυχογιέ, στην οποία έχουν προσφύγει Στελέχη του Ειδικού Τμήματος και έχει βγει απόφαση και στην ουσία απορρίπτει το δικό τους αίτημα. Αυτό για να απαντήσω στις αιτιάσεις για το ζήτημα αυτό.
Θέλω να περάσω λίγο στο ζήτημα των εθελοντικών οργανώσεων. Θεωρώ, κυρίες και κύριοι συνάδελφοι, ότι πραγματικά, το κεφάλαιο αυτό είναι κάτι το οποίο και εγώ προσωπικά νοιώθω ιδιαίτερα υπερήφανος και το λέω αυτό διότι, θέτουμε τις βάσεις, πραγματικά, για την περαιτέρω ενίσχυση του εθελοντικού κινήματος και για τους εθελοντές πυροσβέστες, αλλά και για τους εθελοντές της Πολιτικής Προστασίας. Μάλιστα, σας ανακοινώνω, ότι επειδή τρέχει το Πρόγραμμα «ΑΙΓΙΣ», στον επόμενο μήνα θα είμαστε στην ευχάριστη θέση -το αυτονόητο βεβαίως, από πλευράς Πολιτείας- να παραδώσουμε σε 5.000 πιστοποιημένους εθελοντές της Πολιτικής Προστασίας, τα λεγόμενα ΜΑΠ, δηλαδή τα Μέτρα Ατομικής Προστασίας, κάτι το οποίο νομίζω, πολλοί το έχετε θίξει και είναι μια αυτονόητη υποχρέωση και της Πολιτείας. 



Επίσης, θυμίζω ότι πριν από λίγους μήνες περάσαμε δύο διατάξεις, μηδενικά τέλη ταξινόμησης για τα οχήματα Πολιτικής Προστασίας σε αυτούς που είναι πιστοποιημένους, μηδενικά τέλη κυκλοφορίας για τα ίδια οχήματα και ερχόμαστε εδώ, για πρώτη φορά θεσμοθετημένα, και ορίζουμε ένα ποσό αποζημίωσης για τις εθελοντικές ομάδες Πολιτικής Προστασίας, οι οποίες είναι εγγεγραμμένες στο μητρώο, για να καλύπτουν ένα μέρος των πάγιων εξόδων τους, όπως είναι για παράδειγμα καύσιμα, διελεύσεις από τα διόδια και έχουμε προβλέψει και ένα σχετικό κονδύλιο στον Κρατικό Προϋπολογισμό, το οποίο εγώ εκτιμώ ότι ανά ομάδα, τουλάχιστον για φέτος, θα είναι 2.500 με 3.000 ευρώ. Άρα, συνδυαστικά ερχόμαστε και αναγνωρίζουμε την πολύτιμη προσπάθειά τους επί του πεδίου και με έναν τρόπο πιο πρακτικό.  
Επιπλέον, θεσπίζουμε με το νομοσχέδιο την αμοιβή για τους εθελοντές πυροσβέστες που εργάζονται στο δημόσιο. Μέχρι τώρα τι κάνανε αυτοί οι άνθρωποι; Έπαιρναν την άδεια υποχρεωτικά και δεν αμειβόντουσαν. Τώρα, όσοι είναι στο δημόσιο- ξεκινάμε με το δημόσιο και ενδεχομένως να το επεκτείνουμε στον ιδιωτικό τομέα- και λέμε, ότι αναγνωρίζουμε την προσπάθεια του εθελοντή πυροσβέστη, άρα για εκείνη την ημέρα, όχι μόνο δεν θα χρησιμοποιήσει μέρος της κανονικής του άδειας ή ειδικής άδειας που δικαιούται, αλλά θα πληρώνεται κανονικά την αμοιβή του. Ξεκινάμε με το δημόσιο και υπάρχει σκέψη, σε ένα μεταγενέστερο στάδιο, να δούμε πώς μπορεί να εφαρμοστεί και στον ιδιωτικό τομέα.
Μιας και ήρθε ο κ. Πουλάς, γιατί άκουσα και το αδιανόητο από πλευράς του -συγγνώμη για την έκφραση- ότι αντικαθιστούμε με εθελοντές τα «κενά» του δημοσίου. Να σας πω, κύριε συνάδερφε- έδωσα στοιχεία, το είπε και ο Εισηγητής της Πλειοψηφίας, το πόσο έχει αυξηθεί το Πυροσβεστικό Σώμα τα τελευταία χρόνια, άρα δεν νομίζω ότι υπάρχει τάση υποκατάστασης των μονίμων από τους εθελοντές. Από τα περίπου 14.000 άτομα που υπηρετούσαν το 2019 -για την ακρίβεια, 13.900- πέρσι, 2025, φτάσαμε τους 18.000, φέτος φτάνουμε τους 19.000. Δεν νομίζω να υπάρχει ένα παράδειγμα στον ευρύτερο δημόσιο τομέα που, στα τελευταία 5 με 6 χρόνια, στην ουσία έχουμε αύξηση περίπου στο 50% της δύναμης και θυμίζω, ότι οι οργανικές θέσεις είναι 17.300, άρα υπερκάλυψη και των οργανικών θέσεων. 
Αλλά περάσουμε λίγο να μιλήσουμε για τους εθελοντές, και να δώσω ένα παράδειγμα για το τι ισχύει γενικά στην Ευρώπη. Η Γαλλία, που είναι μια χώρα πρότυπο για τον εθελοντισμό και για την Πολιτική Προστασία, έχει 68 εκατομμύρια πληθυσμό, έχουμε 41.000 επαγγελματίες πυροσβέστες, άλλους 13.000 στρατιωτικούς πυροσβέστες- δηλαδή σύνολο 55.000 περίπου- και 200.000 εθελοντές πυροσβέστες. Δηλαδή, αν να δει κανείς την αναλογία, έχουμε 23% επαγγελματίες, 78% είναι οι εθελοντές, εθελοντές πυροσβέστες οι οποίοι επιχειρούν κανονικά. Στην Ελλάδα αντιστοίχως, θα έχουμε φέτος 18.800 πυροσβέστες και 10.500 εθελοντές, είτε Πολιτικής Προστασίας είτε πυρόσβεσης. Άρα, είμαστε πίσω σε αριθμούς και θέλουμε να τους αυξήσουμε. Συνεπώς, το να λέμε ότι αποκαθιστούμε τους μόνιμους με τους εθελοντές, είναι κάτι το οποίο δεν συνάδει με την πραγματικότητα και θέλουμε πραγματικά να αυξήσουμε και αυτούς τους αριθμούς. Στην Γερμανία η αναλογία είναι 1 επαγγελματίας προς 20 εθελοντές, στην Αυστρία 1 προς 50.
Σχετικά με το μητρώο επικουρικών δυνάμεων, ερχόμαστε να ενισχύσουμε το εθελοντικό σώμα με το Μητρώο Επικουρικών Δυνάμεων και θέλουμε να κάνουμε το εξής, γιατί τι είναι αυτό, συγκεκριμένα; Είναι ένας οργανωμένος μηχανισμός αξιοποίησης των δυνατοτήτων της κοινωνίας, οι οποίες- όπως λέει και η λέξη- ενεργοποιείται μόνο επικουρικά, αλλά κυρίως υπό συνθήκες κρίσεως και υπό μία ενιαία διοίκηση και θα σας δώσω ορισμένα παραδείγματα. Σκεφτείτε ότι έχουμε μια δασική πυρκαγιά και σε μια πολύ μεγάλη περιοχή. Θέλουμε πιστοποιημένους χειριστές μηχανημάτων έργου, επαγγελματίες υλοτόμους -ιδιώτες είναι αυτοί- αγρότες με αγροτικά μηχανήματα, δηλαδή όταν θα ξεφύγει η πυρκαγιά και θα χρειαστούμε όλες τις δυνάμεις της κοινωνίας, αυτούς θέλουμε να τους έχουμε κάπου καταγεγραμμένους, για να ανοίξουνε αντιπυρικές ζώνες και δρόμους πρόσβασης, πάντα υπό την εποπτεία της Πυροσβεστικής. Αν έχουμε ένα πλημμυρικό φαινόμενο, θα χρειαστούμε τοπικούς επαγγελματίες με εκσκαφείς για να βοηθήσουν στα φερτά υλικά, άρα στην ουσία με αυτό τον τρόπο θα μειώσουμε και τον αποκλεισμό των περιοχών. Σε μια εκκένωση οικισμού, δεν θα χρειαστούμε κάποιους ιδιώτες οι οποίοι έχουν κάποια λεωφορεία ή κάποια βαν, για να βοηθήσουν, αν χρειαστεί, τους κατοίκους αυτών των περιοχών; Αυτό είναι το Μητρώο Επικουρικών Δυνάμεων. Πάντα, επαναλαμβάνω, θα ενεργοποιείται επικουρικά και σε καταστάσεις εκτάκτου ανάγκης που χρειάζεται να βοηθήσουν την Πολιτεία. 
Για την Επιτροπή Εκτίμησης Πλημμυρικού Κινδύνου- γιατί πραγματικά δεν περίμενα ότι θα υπάρχουν συνάδελφοι, οι οποίοι θα ασκήσουν κριτική σε αυτό το ζήτημα- στην ουσία τι έχουμε σήμερα, κυρίες και κύριοι συνάδερφοι; Έχουμε την Επιτροπή Εκτίμησης Κινδύνου -κυρίως για τις δασικές πυρκαγιές- αλλά υπάρχουν και κάποιοι πολύ καλοί επιστήμονες, οι οποίοι μας λένε στην ουσία- κυρίως μετεωρολόγοι- πού και πόσο θα βρέξει σε μια συγκεκριμένη περιοχή. Αυτό που δεν έχουμε με έναν συστηματικό και οργανωμένο τρόπο- δίνω βαρύτητα σε αυτές τις δυο λέξεις- είναι στην ουσία, με βάση αυτά τα στοιχεία, το ποια πλημμυρικά φαινόμενα, με βάση και το παρελθόν ή με βάση και τις τελευταίες ημέρες σε μια περίοδο, θα έχουμε πλημμυρικά φαινόμενα. Για παράδειγμα, βλέπετε σήμερα, χθες ή τις προηγούμενες ημέρες, η Δυτική Ελλάδα έχει επιβαρυνθεί πάρα πολύ, διότι έχουμε έντονες βροχοπτώσεις, άρα με το παραμικρό θα έχουμε είτε κατολισθήσεις είτε πλημμυρικά φαινόμενα. Δεν πρέπει να υπάρχει μια υποεπιτροπή; Δεν δημιουργούμε νέες δομές απλώς για να τις δημιουργήσουμε. Οι δομές αυτές θα έχουν μέσα εξειδικευμένους υδρολόγους, θα αξιοποιούμε το εξαιρετικό επιστημονικό Προσωπικό το οποίο υπάρχει στα Πανεπιστήμια και στα Ερευνητικά Κέντρα, ακριβώς για να μας δίνουν αυτές τις προγνώσεις. Στην ουσία, ακολουθούμε το ίδιο επιτυχημένο μοντέλο, το οποίο ακολουθήσαμε και στην Υποεπιτροπή Εκτίμησης Σεισμολογικού και Ηφαιστειακού Κινδύνου για την Σαντορίνη και έγινε μια σωστή διαχείριση. Τον Φεβρουάριο του 2025 είχαμε έντονη σεισμική δραστηριότητα λόγω και των υποθαλάσσιων ηφαιστείων που υπάρχουν στην ευρύτερη περιοχή της Σαντορίνης. Έγινε με συντονισμένο τρόπο για τη Σαντορίνη και χωρίς να πληγεί η καθημερινότητα των κατοίκων και των επισκεπτών, γίνονται πλέον και κάποια μέτρα υποστήριξης των επιβαρυμένων περιοχών, αλλά αυτά προήλθαν μέσα από τη γνώση που είχαμε από την αντίστοιχη υποεπιτροπή.
Επιπλέον να σας πω ότι θα δώσουμε και όλα τα απαραίτητα εργαλεία σε αυτούς τους ανθρώπους ώστε να μπορούν να ασκήσουν το έργο τους, δηλαδή, θα χρησιμοποιήσουν επιχειρησιακά τον εξοπλισμό και τις εφαρμογές που τα ίδια τα πανεπιστήμια έχουν αναπτύξει. Ούτως η άλλως τους δίνουμε διάφορα εργαλεία μέσα από το Πρόγραμμα «ΑΙΓΙΣ» και θα δώσω τρία παραδείγματα. Για παράδειγμα το ΤΕΕ, που θα εκπονήσει τα στρατηγικά σχέδια για τις πλημμύρες- τα master plan- για όλες τις Περιφέρειες, ενταγμένο στο «ΑΙΓΙΣ». Αναπτύσσονται σενάρια προσομοίωσης φυσικών καταστροφών μέσα από τη χρήση της τεχνητής νοημοσύνης στο πλαίσιο του υποέργου3 της εθνικής βάσης δεδομένων και τέλος με την προμήθεια υπερσύγχρονων ραντάρ, που αυτή τη στιγμή βρίσκεται σε εξέλιξη.
Σχετικά με τα Περιφερειακά και τα Τοπικά Συντονιστικά Όργανα, τα ΠΕΣΟΠ  και τα ΤΕΣΟΠ. Εδώ κύριε Πουλά, δεν μιλάμε ότι βγάζουμε 10 και αφήνουμε 10 άτομα, εδώ μιλάμε για απλοποίηση των διαδικασιών και στην ουσία, αυτή είναι λειτουργική και όχι αριθμητική και θα εξηγήσω τι εννοώ. Στόχος είναι, στην ουσία να μετακινηθεί το βάρος από μία συνεδρίαση πολυμελών σχημάτων, που πολλές φορές δεν υπάρχει σαφής επιχειρησιακή εστίαση, σε μια πιο ευέλικτη και στοχευμένη σύνθεση, στην οποία θα συμμετέχουν όλοι όσοι πρέπει να βρίσκονται εκείνη τη στιγμή που έχει ξεσπάσει το φαινόμενο επιχειρησιακά -και προληπτικά  πολλές φορές- να υπάρχει μια καθαρή σύνδεση με το επιχειρησιακό πεδίο, γιατί αυτό το οποίο τουλάχιστον μας έδειξαν ασκήσεις, όπως για παράδειγμα η άσκηση «Μίνωας» στην Κρήτη, αλλά και η άσκηση ετοιμότητας στο Δήμο Βάρης-Βούλας-Βουλιαγμένης, είναι ότι δυστυχώς, η άμεση και πλήρης συγκρότηση των οργάνων με την προηγούμενη σύνθεση ήταν δύσκολη, έως και ανέφικτη πολλές φορές. Άρα, αυτό το οποίο θέλουμε, είναι μια ξεκάθαρη θεσμική αρμοδιότητα όσων συμμετέχουν σε αυτά, να έχουν επιχειρησιακή ευθύνη, αλλά και τη δυνατότητα λήψης των κατάλληλων περιφερειακών αποφάσεων. 
Όλα αυτά τα οποία εντάσσουμε στο νομοσχέδιο, δεν προέκυψαν επειδή ένας Υπουργός κάθισε με τους συνεργάτες του και έγραψε τη διάταξη. Προέκυψαν από σαφέστατη διαβούλευση τόσο με την ΚΕΔΕ όσο και με την ΕΝΠΕ, κυρίως όμως με όλους όσους είναι υπεύθυνοι για την Πολιτική Προστασία στις περιφέρειες και στους δήμους και βγήκε αυτή η σύνθεση. Μάλιστα νομίζω το ανέφερε και η ΚΕΔΕ ως φορέας κατά τη συνεδρίαση, ότι για πρώτη φορά έγινε τόσο εκτεταμένη διαβούλευση, πριν καν την επίσημη ανάρτηση του νομοσχεδίου στη διαβούλευση.
Στο ζήτημα της πολυπλοκότητας, καταρχάς νομίζω ότι θα συμφωνήσουμε όλοι, πως όταν μιλάμε για την πολιτική προστασία εκ των πραγμάτων μιλάμε για έναν πολυεπίπεδο μηχανισμό τόσο προληπτικό όσο και αντιμετώπισης των κρίσεων. Το έχω πει κατ` επανάληψη, δεν είναι μόνο το κράτος, είναι η τοπική αυτοδιοίκηση, είναι η κοινωνία των πολιτών, ο καθένας με το δικό του ρόλο και με συγκεκριμένες αρμοδιότητες, άρα εκ των πραγμάτων, αυτός ο μηχανισμός είναι πολυεπίπεδος. 
Εδώ λοιπόν ερχόμαστε για να πούμε ότι για πρώτη φορά βάζουμε το Σύστημα Διοίκησης Συμβάντων ακριβώς για να μπορούμε να έχουμε το μέγιστο βαθμό διαλειτουργικότητας μεταξύ αυτών των επιπέδων διοίκησης και στην ουσία θα αποτελέσει ένα εγχειρίδιο λειτουργίας για οποιαδήποτε κρίση ξεσπάσει στην πατρίδα μας. Όπως για παράδειγμα κι εσείς κύριε Πουλά φαντάζομαι στην ιατρική επιστήμη την οποία διακονείτε έχετε συγκεκριμένα πρωτόκολλα, συγκεκριμένα εγχειρίδια. Το ίδιο πάμε να κάνουμε και τώρα με το συγκεκριμένο πλαίσιο. Σύστημα Διοίκησης Συμβάντων για πρώτη φορά, δεσμευτικά. Δεσμευτικά όμως, όχι σε ένα γενικότερο πλαίσιο, καθιερώνουμε μια κοινή επιχειρησιακή γλώσσα, σαφείς ρόλους διοίκησης και ενιαίες διαδικασίες, επειδή, κυρίες και κύριοι συνάδελφοι, δεν μπορούμε από τη μια να επικαλούμαστε ότι ορθώς εφαρμόστηκε αυτό για τους επόμενους Ολυμπιακούς Αγώνες υπό άλλες συνθήκες, κακώς έλειπε από το Μάτι ενδεχομένως ή κακώς δεν υιοθετούμε την πρόταση του ΕΟΔΑΣΑΑΜ και μετά να λέμε ότι ενώ το βάζουμε στο κείμενο του νομοσχεδίου δεν είναι αυτό το οποίο νομίζετε. Ακριβώς αυτές τις αδυναμίες έρχεται να θεραπεύσει αυτό που σας λέω.
Κανόνες Εμπλοκής. Αυτό το οποίο ακούστηκε ότι με το άρθρο 12 στην ουσία πάμε να πούμε ότι μέχρι τώρα το Πυροσβεστικό Σώμα λειτουργούσε χωρίς πρωτόκολλα και ότι αυτό γεννά ανασφάλεια. Κυρίες και κύριοι συνάδελφοι, γεννάται ανασφάλεια όπως είπα και στην



τοποθέτησή μου κατά τις προηγούμενες συνεδριάσεις της Επιτροπής και καλό είναι να μιλήσετε, φαντάζομαι μιλάτε όλοι κυρίως με τους αξιωματικούς του Πυροσβεστικού Σώματος όταν με το παραμικρό βρίσκονται στο κατώφλι του Εισαγγελέα. Ερχόμαστε λοιπόν αυτή τη στιγμή και τους δίνουμε μία δυνατότητα μέσω από αυτούς τους κανόνες εμπλοκής να ακολουθούν συγκεκριμένες κατευθύνσεις πλέον τι πρέπει να κάνουν επί του πεδίου, πότε πρέπει να πάρουν απόφαση, πότε θα ζητήσουν την ενίσχυση, ακριβώς για να είναι και οι ίδιοι νομικά κατοχυρωμένοι; Είναι το «νούμερο 1» θέμα που ειδικά οι αξιωματικοί στις συναντήσεις μας είχαν θέσει ότι νιώθουν εκτεθειμένοι και ευάλωτοι ανά πάσα στιγμή ότι θα βρεθούν κατηγορούμενοι. Συνεπώς η θεσμοθέτηση των κανόνων εμπλοκής στην ουσία όχι μόνο προφανώς δεν απαξιώνει την πρακτική εμπειρία του Πυροσβεστικού Σώματος αλλά έρχεται να τους θωρακίσει.
Ολοκληρώνω κυρία Πρόεδρε, με δύο ακόμα παρατηρήσεις για το Μητρώο Στοιχείων και Επικοινωνίας, ακούστηκε ότι δημιουργούμε ένα επιπλέον μητρώο. 
Σήμερα δυστυχώς δεν υπάρχει ένας σταθερός επικυρωμένος κατάλογος, ποιοι εμπλέκονται στην Πολιτική Προστασία. Αλλάζει ο αντιδήμαρχος πολιτικής προστασίας, δεν ενημερώνει δυστυχώς τον κεντρικό μηχανισμό, αλλάζει ο αντίστοιχος εντεταλμένος σύμβουλος της περιφέρειας, δεν ενημερώνεται. Τι ερχόμαστε και λέμε; Υποχρεωτικά θα πρέπει να υπάρχει ένα επικαιροποιημένο μητρώο επικοινωνίας το οποίο, αλλάζει ο οποιοσδήποτε φορέας, θα πρέπει εκείνη τη στιγμή να το γνωρίζουμε. Δυστυχώς, κυρίες και κύριοι συνάδελφοι, και το καταθέτω αυτό, πολλές φορές το ΕΣΚΕΔΙΚ (Εθνικό Συντονιστικό Κέντρο Επιχειρήσεων και Διαχείρισης Κρίσεων) όταν θα έχουμε να αντιμετωπίσουμε μέσα στην αντιπυρική περίοδο 70-80 περιστατικά ταυτόχρονα και ψάχνουμε τον αντίστοιχο αντιδήμαρχο ή τον εντεταλμένο σύμβουλο, μας λένε «άλλαξε, πάρτε τον κύριο τάδε». Κι όμως ερχόμαστε λοιπόν και υποχρεώνουμε πλέον τους δήμους και τις περιφέρειες να το κάνουν αυτό το πράγμα. Μπορεί να ακούγεται αυτονόητο αλλά δυστυχώς μέχρι τώρα δεν ίσχυε.
Για το Μητρώο Πιστοποιημένων Εμπειρογνωμόνων Πυρκαγιών, άρθρο 34. Καταρχάς να πω ότι ο πραγματογνώμονας δεν ορίζεται από το Υπουργείο αλλά μόνο από τις δικαστικές αρχές. Άρα το επιχείρημα που ακούστηκε, νομίζω από τον Εισηγητή της Ελληνικής Λύσης, ότι πάμε για αυτοέλεγχο δεν ευσταθεί, διότι η όποια ποινική αξιολόγηση προφανώς δεν γίνεται από την Πυροσβεστική, από το Πυροσβεστικό Σώμα, αλλά από την εισαγγελία και βεβαίως από τα δικαστήρια. Επίσης το ίδιο άρθρο 34, δεν δημιουργεί ένα κλειστό κύκλο αυτοελέγχου γιατί για πρώτη φορά θεσπίζει μητρώο με αντικειμενικά προσόντα, κωλύματα που μπορεί να έχουν κάποιοι και ασυμβίβαστα, αλλά και πιστοποίηση βάσει διεθνών προτύπων. Να ξέρουμε ότι βγαίνει μια συγκεκριμένη διαδικασία, ποιος είναι ο εμπειρογνώμονας ο οποίος μπορεί να λέει για ένα ατύχημα μεγάλο, για μια πυρκαγιά; Δεν μπορεί απλώς να βαφτίζεται εμπειρογνώμονας, ο οποιοσδήποτε. Δυστυχώς, το έχουμε ζήσει πολλές φορές και στον δημόσιο διάλογο σε κάποιες καταστροφές που έχουν γίνει, σε κάποια τραγικά ατυχήματα που αυτό ενδεχομένως δημιούργησε και αλλού κάποιους συνειρμούς. Συνεπώς η εκπαίδευση θα διενεργείται είτε από την Πυροσβεστική Υπηρεσία είτε από εγχώριους και εξωτερικούς πιστοποιημένους φορείς με διεθνή αναγνωρισμένα πρότυπα και στην ουσία ερχόμαστε να καλύψουμε αυτό το κενό το οποίο υπάρχει όσον αφορά την πιστοποίηση.
 Πυροσβέστες Πενταετούς Υποχρέωσης (ΠΠΥ). Κυρίες και κύριοι συνάδελφοι, σήμερα κάνουμε την αρχή και στην ουσία αίρουμε τον περιορισμό για το απολυτήριο λυκείου κάτι το οποίο αποτελούσε ένα από τα βασικά αιτήματα τα οποία είχε ο συγκεκριμένος κλάδος. Ο ηλικιακός περιορισμός θα εξεταστεί σε ένα δεύτερο σχέδιο, σε μια δεύτερη βάση, γιατί κι εμείς θέλουμε να πάμε στην ομοιογενοποίηση του Πυροσβεστικού Σώματος. Δυστυχώς, κύριε Πουλά, με τον νόμο της δικής σας Κυβέρνησης, το ν. 3983/2011 δημιουργήσατε μια επιπλέον κατηγορία προσωπικού ΠΠΥ που μέχρι και σήμερα, δυστυχώς, ταλαιπωρεί πρώτα τους ίδιους αλλά βεβαίως και το δημόσιο και καμία δυστυχώς κυβέρνηση -γιατί δεν είναι ένα εύκολο θέμα ούτε η κυβέρνηση ΣΥΡΙΖΑ επί 4 χρόνια, ούτε η συγκυβέρνηση η δική μας το 2012-2015 -κατάφερε να λύσει αυτό το θέμα, αλλά να πω όμως κάτι επειδή ακούγεται πολλές φορές για τη μονιμοποίηση. 
Κυρίες και κύριοι συνάδελφοι, αν πάμε άκριτα σε μονιμοποίηση χωρίς να λύσουμε εργασιακά και συνταξιοδοτικά ζητήματα, ενδεχομένως και να αδικηθούν αυτοί οι άνθρωποι. Εμείς λοιπόν επεξεργαζόμαστε αυτή την προτεραιοποίηση, να δούμε πώς θα επιλύσουμε όλα αυτά τα ζητήματα και βεβαίως θα είμαστε δίπλα σε αυτούς τους ανθρώπους γιατί πραγματικά με τον τρόπο που έγινε επαναλαμβάνω ένας πολύ προβληματικός νόμος της κυβέρνησής σας, αν θυμάμαι ο κ. Παπουτσής πρέπει να ήταν Υπουργός τότε, δυστυχώς ταλαιπωρούνται μετά από τόσα χρόνια.
Κλείνοντας, κυρία Πρόεδρε, να πω μόνο ότι θα κατατεθεί μια τροπολογία που πιο πολύ είναι νομοτεχνική βελτίωση, η οποία στην ουσία τι αφορά; Στη δυνατότητα που έχει ήδη το ΤΕΕ ως φορέας και επίσημος σύμβουλος της πολιτείας για να βοηθάει στην ωρίμανση και υλοποίηση έργων που αφορούν την Πολιτική Προστασία. Θυμίζω ότι το ΤΕΕ αυτή τη στιγμή «τρέχει» τα Master Plan των αντιπλημμυρικών, «τρέχει» τους πρωτοβάθμιους ελέγχους που αφορούν τα σχολεία και τα νοσοκομεία και σε λίγο και τις στρατιωτικές εγκαταστάσεις που είναι μέρος του «ΑΙΓΙΣ». Γίνονται κάποιες νομοτεχνικές στην ουσία βελτιώσεις σε ήδη υπάρχον άρθρο του ν. 4662, θα κατατεθεί εντός της ημέρας για να έχουν το χρόνο και οι συνάδελφοι να το δουν και να το συζητήσουμε και στην Ολομέλεια, ευχαριστώ πολύ.
ΦΩΤΕΙΝΗ ΑΡΑΜΠΑΤΖΗ (Προεδρεύουσα των Επιτροπών): Και εμείς σας ευχαριστούμε, κύριε Υπουργέ. 
Τον λόγο έχει ο Ειδικός Αγορητής της Πλεύση Ελευθερίας, κ. Σπυρίδων Μπιμπίλας, με την τοποθέτηση του οποίου ολοκληρώνουμε τον κύκλο των Εισηγητών και Ειδικών Αγορητών. Στη συνέχεια θα προχωρήσουμε στους συναδέλφους οι οποίοι έχουν εγγραφεί στον κατάλογο.
ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Σας ευχαριστώ πολύ και να σας πω ότι ακολούθως μόλις τελειώσω θα φύγω γιατί είμαι σε άλλη Επιτροπή που ήδη έχει ξεκινήσει εδώ και πάρα πολύ ώρα.
Σήμερα συζητάμε ένα φιλόδοξο νομοσχέδιο με 147 άρθρα που αφορά σε κάτι πολύ μεγαλύτερο από τη διοικητική οργάνωση του κράτους. Συζητούμε την ίδια τη σχέση της πολιτείας με την κοινωνία. Συζητούμε την ευθύνη του κράτους απέναντι στον πολίτη, τη στιγμή της μεγαλύτερης ανάγκης. Συζητούμε τελικά εάν το κράτος θα είναι παρών όταν η κοινωνία δοκιμάζεται ή αν θα παραμένει ένας απόμακρος μηχανισμός που λειτουργεί μονάχα στα χαρτιά και το νομοσχέδιο έχει αρκετά θετικά σημεία και προσανατολίζεται σε λύσεις προβλημάτων που καθημερινά δοκιμάζουν την πατρίδα μας και τους πολίτες. 
Εκφράζουμε τη συμπάθειά μας και την αλληλεγγύη μας σε όλους τους πληττόμενους πολίτες που εδώ και χρόνια έχουν πάθει μεγάλες καταστροφές και δυστυχώς και βάσει της νομοθεσίας δεν έχουν αποζημιωθεί πλήρως. 
Η Πολιτική Προστασία δεν είναι ένα τεχνικό ζήτημα, δεν είναι μία ουδέτερη διοικητική λειτουργία. Είναι ο καθρέφτης της ίδιας της πολιτείας. Είναι το σημείο που δοκιμάζεται στην πράξη η αξία του δημόσιου κράτους. Είναι το σημείο που η έννοια της δημοκρατίας αποκτά πραγματικό περιεχόμενο. Ασφαλώς και θέλουμε ενίσχυση του Πυροσβεστικού Σώματος και εδώ και πολύ καιρό ζητάμε τη μονιμοποίηση των εποχικών πυροσβεστών. Η αλήθεια είναι ότι ζούμε σε μια εποχή βαθιάς μετάβασης. Ζούμε σε μια εποχή όπου η κλιματική κρίση δεν είναι πλέον μια θεωρητική πρόβλεψη μόνο, αλλά μια καθημερινή εμπειρία. Δεν είναι κάτι που αφορά το μέλλον, είναι κάτι που αφορά το παρόν.
Τα τελευταία χρόνια η ελληνική κοινωνία βιώνει πυρκαγιές που καταστρέφουν κατά εκατομμύρια στρέμματα δασών, που αφάνισαν ολόκληρα οικοσυστήματα, που απείλησαν οικισμούς, που κατέστρεψαν περιουσίες, που χάθηκαν ζωές. Βίωσε πλημμύρες που κατέστρεψαν χωριά, που κατέστρεψαν καλλιέργειες, που κατέστρεψαν τον κόπο μιας ολόκληρης ζωής. Βίωσε καταστάσεις που αποκάλυψαν όχι μόνο τη δύναμη της φύσης, αλλά και τις αδυναμίες του Κράτους και σε κάθε μία από αυτές τις στιγμές αναδείχθηκε ένα θεμελιώδες ερώτημα, είναι το κράτος πανέτοιμο να προστατεύσει την κοινωνία, είναι το κράτος έτοιμο να προλάβει αυτές τις καταστροφές, είναι το κράτος ικανό να ανταποκριθεί όταν μια κοινωνία το χρειάζεται περισσότερο; Η απάντηση σε όλα αυτά τα ερωτήματα δεν είναι μόνο τεχνική, είναι βαθιά πολιτική, γιατί το επίπεδο προστασίας που παρέχει ένα κράτος δεν είναι αποτέλεσμα μόνο τύχης, είναι αποτέλεσμα επιλογών, πολιτικών αποφάσεων και προτεραιοτήτων. Είναι αποτέλεσμα του τρόπου με τον οποίον αντιλαμβανόμαστε τον ρόλο του δημοσίου κράτους και εδώ ακριβώς βρίσκεται το ζήτημα. Γιατί το κράτος και οι αποφάσεις του πρέπει να αφουγκράζεται την παγκόσμια επιστημονική βιβλιογραφία, να νομοθετεί σοβαρά και να μην πειραματίζεται. 
Θα αναφερθώ σε ορισμένα άρθρα, μιας και στην προηγούμενη διαδικασία ήταν πολύ λίγη ώρα για να προλάβουμε να μιλήσουμε για όλα και να δώσω βάρος σε κάποια συγκεκριμένα. Επίσης, να πω ότι χαίρομαι που δώσατε βάρος και σημασία σε κάποιες νομοτεχνικές βελτιώσεις που προτείναμε.
Έχουμε προβληματισμούς για το άρθρο 7 και για τη σύσταση της Υποεπιτροπής Εκτίμησης Πλημμυρικού Κινδύνου όσον αφορά στην έλλειψη σαφούς διαδικασίας επιλογής και λειτουργίας. Δεν έχει εξηγηθεί επαρκώς από το νομοσχέδιο πώς θα συγκροτείται, ποια κριτήρια θα ακολουθούνται και πώς θα διασφαλίζεται η ανεξαρτησία της επιτροπής. Υπάρχει ασαφής διασύνδεση με ΟΤΑ και την εφαρμογή. Οι ρόλοι, οι ευθύνες και οι πόροι των δήμων και των περιφερειών για την αποτελεσματική υλοποίηση των εκτιμήσεών της δεν είναι πλήρως καθορισμένοι. Υπάρχουν πρακτικά ζητήματα στην εφαρμογή. Η ανάγκη για τεχνική υποστήριξη, χρηματοδότηση και τεχνογνωσία στα τοπικά επίπεδα εγείρει ερωτήματα για το πόσο λειτουργικός θα είναι ο μηχανισμός αυτός στην πράξη. Υπάρχουν ασαφείς διαδικασίες και εξουσίες. Ο δημόσιος διάλογος υπογραμμίζει ότι χωρίς σαφή κριτήρια επιλογής και διασύνδεσης με τους ΟΤΑ και τις υπηρεσίες η επιτροπή μπορεί να μην είναι απλά τυπική και όχι λειτουργική, κάτι που οι ειδικοί σχολιάζουν ως αμφίβολο για την πράξη. Χρειάζεται κάποια διαφάνεια στην εφαρμογή. Εξάλλου σχόλια και προτάσεις στη διαβούλευση επισημαίνουν ότι οι αποφάσεις και οι παραδοχές πρέπει να δημοσιοποιούνται για να υπάρχει κοινωνική εμπιστοσύνη. 

Όσον αφορά την προδιαγεγραμμένη καύση, εκτεταμένες μελέτες δείχνουν ότι η ελεγχόμενη καύση μειώνει τα καύσιμα οδηγώντας σε μείωση της έντασης και της επιφάνειας των μελλοντικών πυρκαγιών όταν εφαρμόζεται με σωστό σχεδιασμό και κατάλληλες συνθήκες. Πρόσφατη μελέτη δείχνει ότι ο συνδυασμός αραιωμένης και προδιαγεγραμμένη
καύσης μπορεί να μειώσει τη σοβαρότητα των μελλοντικών πυρκαγιών έως και 70%, συγκριτικά με μη διαχειριζόμενες περιοχές. Προκαταρκτικά αποτελέσματα ελληνικών μελετών σε μεσογειακά οικοσυστήματα δείχνουν προς η προδιαγεγραμμένη καύση ενισχύει τη φυσική ποικιλότητα, προάγει την οικολογική ανάκαμψη, συμβάλλει στη μείωση του φορτίου καύσιμης ύλης. Μελέτη στους ελληνικούς πληθυσμούς δείχνει ότι οι παραδοσιακές πρακτικές χρήσης φωτιάς μπορούν να μειώσουν τον κίνδυνο μεγάλων πυρκαγιών και να ενισχύσουν την ανθεκτικότητα τοπικών οικοσυστημάτων με την προϋπόθεση τη συμμετοχή της κοινωνίας και αναγνώρισης των παραδοσιακών γνώσεων στο σύγχρονο πλαίσιο διαχείρισης. Διεθνείς αξιολογήσεις δείχνουν πως παρά την ευρεία χρήση της σε πολλές χώρες, η επιστημονική έρευνα παρουσιάζει προκαταλήψεις γεωγραφικές όπως στις Ηνωμένες Πολιτείες και στην Αυστραλία και κενά σε θέματα όπως ακριβής επίδραση στην ποιότητα του αέρα και μακροχρόνιες οικολογικές συνέπειες υπογραμμίζοντας την ανάγκη για συνεχείς τεκμηριωμένες μελέτες και προσαρμοσμένη σε τοπικό επίπεδο πολιτική. 
Ως εκ τούτου, όσον αφορά στο άρθρο 36 για την ανάπτυξη προδιαγεγραμμένης καύσης σύμφωνα με διεθνείς οδηγίες διαχείρισης πυρκαγιών, η χρήση προδιαγεγραμμένης καύσης εντάσσεται στα εργαλεία διαχείρισης της φωτιάς με σκοπό την πρόληψη όσο και την υποστήριξη της οικολογικής ισορροπίας και της κοινωνικοοικονομικής αντίστασης των τοπίων. Οι κατευθυντήριες οδηγίες τονίζουν πως η χρήση του πυρός πρέπει να ενσωματώνει κοινωνικά περιβαλλοντικά και οικονομικά κριτήρια να εναρμονίζεται με την τοπική οικολογία και να λαμβάνει υπόψη πλούσια επιστημονική τεκμηρίωση. Προτείναμε στον ορισμό της προδιαγεγραμμένης καύσης να διευκρινιστεί ότι πρόκειται για επανειλημμένη και σχεδιασμένη παρέμβαση με καθορισμένα κριτήρια κατεύθυνση εξάπλωσης, ένταση κλπ. σε καθορισμένες περιόδους υπό ειδικές περιβαλλοντικές συνθήκες, να ενσωματωθεί ο όρος καύσιμη ύλη ως ξεχωριστό τεχνικό στοιχείο για την περιγραφή του τι μετριέται και γιατί αυτό είναι κρίσιμο για το αποτέλεσμα της καύσης. 
Δεύτερον, ως προς τον καθορισμό επιστημονικών απαιτήσεων στις μελέτες επιστημονική μελέτη προδιαγεγραμμένης καύσης πρέπει να περιλαμβάνει τα εξής βασικά στοιχεία: στόχους εφαρμογής δηλαδή πρόληψη δασικών πυρκαγιών, οικολογική διαχείριση, βελτίωση βιοποικιλότητας, διαχείριση καύσιμης ύλης, περιβαλλοντολογικές και μετεωρολογικές συνθήκες, οικολογικά δίκτυα παρακολούθησης και δείκτες αποτελεσματικότητας, οριοθέτηση περιοχής εφαρμογής και ακριβείας τεχνικών παραμέτρων, σχέδιο παρακολούθησης μετά την εφαρμογή, δηλαδή δομημένη παρακολούθηση, αξιολόγηση αποτελεσμάτων και καταγραφή επιχειρησιακών δεδομένων για μελλοντικές εφαρμογές. Προτείναμε να οριστούν ενεργοί δείκτες απόδοσης όπως μείωση καύσιμης ύλης, δυναμικό έντασης μετώπου πυρκαγιάς και απόκριση βιοποικιλότητας, οι οποίοι μπορούν να μετρηθούν και πριν και μετά την εφαρμογή. 
Όσον αφορά στο άρθρο 37, για τις προδιαγραφές μετεωρολογικών ορίων οι διεθνείς Οδηγίες προβλέπουν ότι η προδιαγεγραμμένη καύση πρέπει να εφαρμόζεται μόνο υπό συγκεκριμένες και τεκμηριωμένες μετεωρολογικές συνθήκες περιλαμβάνοντας τις ακόλουθες παραμέτρους. Σχετική υγρασία καύσιμης ύλης, ταχύτητα ανέμου, δείκτες θερμοκρασίας και σταθερότητας της ατμόσφαιρας. Αυτές οι παράμετροι αποτελούν παγιωμένες διεθνείς πρακτικές καθώς καθορίζουν με ακρίβεια το πότε μία ελεγχόμενη καύση μπορεί να διεξαχθεί με ασφάλεια και να επιτύχει το στόχο της μείωσης κινδύνου εκτεταμένων πυρκαγιών. Προτείναμε λοιπόν στο νομοσχέδιο να ενσωματωθούν ως ελάχιστα υποχρεωτικά κριτήρια οι παραπάνω παράμετροι για την εκπόνηση και έγκριση του σχεδίου εφαρμογής της καύσης. 
Ως προς την παρακολούθηση ποιότητας του αέρα και την προστασία της δημόσιας υγείας η διεθνής πρακτική για την προδιαγεγραμμένη καύση περιλαμβάνει συχνά διαχείριση καπνού, τη μείωση των επιπτώσεων στην ατμοσφαιρική ρύπανση και την προστασία των ευάλωτων ομάδων του πληθυσμού. Προτείναμε, λοιπόν, στο άρθρο 37 να προβλεφθούν υγειονομικά πρωτόκολλα παρακολούθησης, τα οποία περιλαμβάνουν τη δημοσιοποίηση δεδομένης ποιότητας του αέρα σε πραγματικό χρόνο, τις αναφορές μετά την εφαρμογή για επιστημονική αξιολόγηση και τη μελλοντική βελτίωση των πρακτικών προδιαγεγραμμένη της καύσης. 
Όσον αφορά στο άρθρο 38 και τους δείκτες αξιολόγησης και επιστημονική μέτρηση όταν μια καύση περιγράφεται ως πιλοτική, όπως εδώ στο 38, πρέπει να συνοδεύεται από μία επιστημονικά σχεδιασμένη πειραματική δομή με καθορισμένους δείκτες. Προτείναμε λοιπόν κάθε πιλοτική εφαρμογή να συνοδεύεται από ετήσια έκθεση αποτελεσμάτων με δείκτες, η οποία να δημοσιοποιείται. 
Σχετικά με το άρθρο 39 και την ελεγχόμενη χρήση πυρός, προτείναμε να προβλεφθούν ελάχιστα εθνικά πρότυπα πιστοποίησης και απαιτήσεις κατάρτισης για τους υπεύθυνους εφαρμογής και επίβλεψης συμπεριλαμβανομένων διεθνώς αναγνωρισμένων προγραμμάτων. 
Συμπερασματικά, για να καταστούν τα άρθρα 36 - 39 του νομοσχεδίου αυτού πλήρως σύμφωνα με τις διεθνείς επιστημονικά τεκμηριωμένες κατευθύνσεις και τις βέλτιστες πρακτικές προτείναμε να υπάρχουν σαφείς επιστημονική ορολογία και ορισμοί με παράλληλη ελληνική και διεθνή τεχνική απόδοση, ελάχιστες προδιαγραφές μελετών συμπεριλαμβανομένων δεικτών αποτελεσματικότητας, ενσωμάτωση μετεωρολογικών δεδομένων, διαχείρισης καπνού και δημόσιας υγείας στις μελέτες και στη διαδικασία εφαρμογής, δείκτες αξιολόγησης αποτελεσμάτων, μεθοδευμένη παρακολούθηση πριν κατά τη διάρκεια και μετά την υλοποίηση των δράσεων, εθνικά πρότυπα εκπαίδευσης και πιστοποίησης για το προσωπικό που συμμετέχει στην υλοποίηση και επίβλεψη των προδιαγεγραμμένων καύσεων, αξιοποίηση διεθνών πρακτικών και πλαισίων διαχείρισης της φωτιάς. 
Για το άρθρο 40, για την ελεγχόμενη βόσκηση. Η ελεγχόμενη βόσκηση δεν αποτελεί αποσπασματική πρακτική αλλά επιστημονικά σχεδιασμένη και επαναλαμβανόμενη παρέμβαση, η οποία οφείλει να τεκμηριώνεται μέσω ειδικών μελετών με σαφείς στόχους, τεχνικές παραμέτρους και δείκτες αποτελεσματικότητας. Η βόσκηση πρέπει να μειώνει το φορτίο καύσιμης ύλης, να δημιουργεί ζώνες πυρασφάλειας, να ενισχύει την ανθεκτικότητα οικοσυστημάτων, να διατηρεί ή να αποκαθιστά τη βιοποικιλότητα, να εναρμονίζεται με κοινωνικά, περιβαλλοντικά και οικονομικά κριτήρια. Προτείναμε, λοιπόν, στον ορισμό της ελεγχόμενης βόσκησης να διευκρινιστεί ότι πρόκειται για σχεδιασμένη και επαναλαμβανόμενη παρέμβαση με καθορισμένα κριτήρια όπως πυκνότητα ζωικού κεφαλαίου, χρονική περίοδο εφαρμογής και τεχνικές διαχείρισης οικοτόπων. Να ενσωματωθεί η έννοια του φορτίου καύσιμης ύλης και των δεικτών βιοποικιλότητας ως τεχνικά στοιχεία για αξιολόγηση της αποτελεσματικότητας. Ο σωστός σχεδιασμός προλαβαίνει πολλά αλλά δυστυχώς δεν το έχουμε δει αυτό τα τελευταία χρόνια γιατί πολλές φορές το κράτος, το δημόσιο κράτος, έχει αποδυναμωθεί, οι δημόσιες υπηρεσίες έχουν υποστελεχωθεί, η πρόληψη υποτιμήθηκε, η πολιτική προστασία αντιμετωπίστηκε όχι ως θεμελιώδης δημόσια λειτουργία, αλλά ως δευτερεύουσα διοικητική αρμοδιότητα. Οι συνέπειες αυτών των επιλογών είναι σήμερα ορατές για όλους. Το νομοσχέδιο που συζητούμε σήμερα επιχειρεί να απαντήσει σε αυτή την πραγματικότητα, περιλαμβάνει διατάξεις που ενισχύουν τον συντονισμό. Περιλαμβάνει διατάξεις που ενισχύουν και τον σχεδιασμό και διατάξεις που ενισχύουν την αξιοποίηση της επιστημονικής γνώσης. Αυτά είναι θετικά στοιχεία. Είναι σημαντικό ότι αναγνωρίζεται η ανάγκη της πρόληψης. Είναι σημαντικό ότι αναγνωρίζεται η ανάγκη του στρατηγικού σχεδιασμού και ότι αναγνωρίζεται η ανάγκη καλύτερου συντονισμού. 
Η κλιματική κρίση δεν είναι μόνο περιβαλλοντική κρίση, είναι κοινωνική κρίση, δεν πλήττει όλους το ίδιο, πλήττει περισσότερο εκείνους που έχουν λιγότερους πόρους, αυτούς που ζουν σε περιοχές με λιγότερες υποδομές, πλήττει περισσότερο εκείνους που εξαρτώνται από το δημόσιο κράτος για την προστασία τους. Γι' αυτό, η πολιτική προστασία είναι θέμα κοινωνικής δικαιοσύνης, δεν είναι απλά μια διοικητική λειτουργία, είναι κοινωνικό δικαίωμα. Η κοινωνία χρειάζεται ένα κράτος που να την προστατεύει, ένα κράτος που να είναι παρόν, αξιόπιστο, ένα κράτος που δεν περιορίζεται στη διαχείριση της καταστροφής, αλλά επενδύει στην πρόληψη και στην εφαρμογή, ένα κράτος που δεν περιορίζεται στη μεταφορά ευθυνών, αλλά αναλαμβάνει την ευθύνη του. Ένα κράτος, λοιπόν, που δεν μπορεί να προστατεύσει την κοινότητα την κοινωνία του, είναι ένα κράτος που χάνει την ίδια του τη νομιμοποίηση. 
Γι’ αυτό η συζήτηση εδώ είναι εξαιρετικά κρίσιμη, δεν αφορά μόνο αυτό το νομοσχέδιο, αφορά το μέλλον του δημοσίου κράτους, αφορά το μέλλον της κοινωνίας μας, αφορά το μέλλον της ίδιας της δημοκρατίας. 
Σας ευχαριστώ πολύ. 
ΦΩΤΕΙΝΗ ΑΡΑΜΠΑΤΖΗ (Προεδρεύουσα των Επιτροπών): Ολοκληρώσαμε τον κύκλο των Εισηγητών και Ειδικών Αγορητών και προχωρούμε τώρα στον κατάλογο των ομιλητών. 
Τον λόγο έχει ο κ. Λεονταρίδης από τη ΝΔ.
ΘΕΟΦΙΛΟΣ ΛΕΟΝΤΑΡΙΔΗΣ: Κυρίες και κύριοι συνάδελφοι, η παρούσα νομοθετική πρωτοβουλία δεν αποτελεί απλώς μια διοικητική τακτοποίηση, αλλά μια βαθιά εθνική δέσμευση απέναντι στην ασφάλεια του Έλληνα πολίτη. Το νομοσχέδιο «Ενεργή μάχη» έρχεται να ολοκληρώσει μια πορεία που ξεκίνησε το 2019, μετατρέποντας την Πολιτική Προστασία από έναν παραμελημένο μηχανισμό σε ένα σύγχρονο θωρακισμένο πυλώνα του κράτους μας. Από το 2019 ξεκινήσαμε μια «τιτάνια» προσπάθεια να οικοδομήσουμε από το μηδέν έναν αξιόπιστο μηχανισμό Πολιτικής Προστασίας. Αφήσαμε πίσω μας την εποχή της απαξίωσης και περάσαμε στην εποχή του Υπουργείου Κλιματικής Κρίσης, του Προγράμματος «ΑΙΓΙΣ» και της τεχνολογικής αναβάθμισης, όμως η μεταρρύθμιση που εισηγούμαστε σήμερα πηγαίνει ένα βήμα παραπέρα. Μεταφέρει το κέντρο βάρους από την καταστολή στην οργανωμένη πρόληψη. Η ενεργή μάχη κερδίζεται, πριν ξεσπάσει η πυρκαγιά, κερδίζεται με τον δεκαετή στρατηγικό σχεδιασμό, που για πρώτη φορά θέτει σαφείς στόχους και μετρήσιμους δείκτες. 
Είναι εξαιρετικά σημαντικό ότι το νομοσχέδιο εισάγει εργαλεία που συνδέουν την προστασία του δάσους με την ίδια τη ζωή στο ύπαιθρο. Αναφέρομαι στη θεσμοθέτηση της προδιαγεγραμμένης καύσης και της ελεγχόμενης βόσκησης. Πρόκειται για μια ρεαλιστική και επιστημονικά τεκμηριωμένη προσέγγιση, δηλαδή, αξιοποιούμε την εμπειρία των κτηνοτρόφων μας και των ανθρώπων της υπαίθρου, ώστε τα ζώα να λειτουργούν ως φυσικοί καθαριστές της καύσιμης υψηλής. 


Αυτή είναι η Ελλάδα που θέλουμε, μια Ελλάδα όπου η περιφέρεια και η πρωτογενής παραγωγή γίνονται η πρώτη γραμμή άμυνας για το περιβάλλον μας. Παράλληλα, βάζουμε τέλος στην πολυαρχία και τη σύγχυση στο πεδίο των επιχειρήσεων. Το Σύστημα Διοίκησης Συμβάντων καθιερώνει μια κοινή επιχειρησιακή γλώσσα. Την ώρα της κρίσης κάθε δευτερόλεπτο μετράει, δεν υπάρχει χώρος για παράλληλες ροές εντολών. Με το σύστημα αυτό η ιεραρχία είναι κρυστάλλινη, η πληροφορία ρέει ενιαία από το πεδίο μέχρι το Εθνικό Συντονιστικό Κέντρο. Επιπλέον, το νομοσχέδιο επιφέρει σημαντικές αλλαγές στον ρόλο της εκπαίδευσης για τη λειτουργία των εθελοντών πυροσβεστών, αναβαθμίζοντας το ρόλο τους στο πλαίσιο του Πυροσβεστικού Σώματος. 
Αγαπητοί συνάδελφοι, καμμιά τεχνολογία και κανένα σύστημα διοίκησης δεν μπορεί να λειτουργήσει χωρίς τον άνθρωπο. Εδώ θέλω να σταθώ ιδιαίτερα, μεταφέροντας τη φωνή των ίδιων των στελεχών και των πυροσβεστών μας, όπως αυτή εκφράστηκε μέσα από τη διαβούλευση και τα υπομνήματα των φορέων τους. Η ενεργή μάχη απαιτεί και ενεργή στήριξη των ανθρώπων που την διεξάγουν. Η αναβάθμιση της Πυροσβεστικής Ακαδημίας σε πανεπιστημιακού επιπέδου ίδρυμα είναι μια δομή που θα αποδώσει καρπούς για γενιές. Δεν θέλουμε μόνο έμπειρους πυροσβέστες, θέλουμε επιστήμονες του πεδίου, ικανούς να αναλύουν δεδομένα τεχνητής νοημοσύνης και δορυφορικές εικόνες. Η γνώση είναι η ασπίδα μας. 
Ως Βουλευτής που βρίσκεται σε διαρκή επαφή με τους ανθρώπους της πρώτης γραμμής, θέλω να καλέσω την ηγεσία του Υπουργείου να εξετάσει με τη δέουσα προσοχή συγκεκριμένα δίκαια και ουσιαστικά αιτήματα. 
Πρώτον, τη διασφάλιση της εργασιακής συνέχειας των έμπειρων στελεχών Πολιτικής Προστασίας, ΙΔΟΜ. Διαθέτουμε προσωπικό που υπηρετεί επί σειρά ετών και έχει αποκτήσει πολύτιμη τεχνογνωσία σε ΟΤΑ και Πυροσβεστικές Υπηρεσίες. Στις νέες δομές που δημιουργούμε η νέα αξιοποίηση αυτής της συσσωρευμένης εμπειρίας δεν είναι μόνο δική μας, αλλά επιχειρησιακά απαραίτητη. Δεν πρέπει να επιτρέψουμε να μείνει θεωρητικός ο προληπτικός προσανατολισμός του νόμου, επειδή δεν θωρακίσαμε τον προσωπικό του. Επίσης, όλους αυτούς τους πυροσβέστες πενταετούς θητείας, που αποκλείστηκαν από τη διαδικασία μονιμότητας, λόγω ηλικίας και επειδή υπήρχε δέσμευση ότι θα αξιοποιηθούν και αυτό δεν έγινε, πιστεύω ότι μέσω προγραμμάτων ΔΥΠΑ, πρώην ΟΑΕΔ, μπορούμε να τους αξιοποιήσουμε για τις πολιτικές προστασίας των Δήμων και της Περιφέρειας. Πιστεύω ότι αυτό είναι δίκαιο. 
Δεύτερον, τα ζητήματα αξιοπρέπειας και ίσης μεταχείρισης για τους πενταετούς και συμβασιούχους πυροσβέστες μας. Είναι χρέος μας να διασφαλίσουμε ότι κάθε πυροσβέστης, που τραυματίζεται εν ώρα καθήκοντος, θα απολαμβάνει την ίδια πρόνοια και προστασία από το κράτος, ανεξαρτήτως εργασιακής σχέσης. Η ζωή και η προσφορά στη μάχη με τις φλόγες δεν έχει κατηγορίες. Επιπλέον, οφείλουμε να δούμε το θέμα των αποζημιώσεων για τις μετακινήσεις λόγω υπηρεσιακών αναγκών. Όταν ζητάμε από έναν υπάλληλο να μετακινηθεί μακριά από την έδρα του για να προστατεύσει μια άλλη περιοχή πρέπει να του παρέχουμε τα μέσα για μια αξιοπρεπή διαμονή και σίτιση, εξισώνοντας τις αποζημιώσεις με εκείνες των υπολοίπων Σωμάτων Ασφαλείας. 
Κλείνοντας, το νομοσχέδιο αυτό είναι ένα μεγάλο βήμα μπροστά, είναι η βάση για μια Ελλάδα πιο ανθεκτική και ασφαλή. Στηρίζοντας τη θεσμική αναμόρφωση και ενσωματώνοντας τις δίκαιες προτάσεις των ανθρώπων του πεδίου, δημιουργούμε έναν μηχανισμό, που δεν είναι μόνο αποτελεσματικός, αλλά και ηθικά ακέραιος. 
Υπερψηφίζουμε αυτή τη μεταρρύθμιση, όχι μόνο ως μια πράξη πολιτικής στήριξης, αλλά ως μια πράξη ευθύνης απέναντι στις επόμενες γενιές, απέναντι στο φυσικό περιβάλλον και πρωτίστως απέναντι στην ιερή υποχρέωση προστασίας της ανθρώπινης ζωής. Η Ελλάδα το 2026 δίνει την ενεργή μάχη και την κερδίζει με σχέδιο, γνώση και ενότητα. 
Σας ευχαριστώ. 
ΦΩΤΕΙΝΗ ΑΡΑΜΠΑΤΖΗ (Προεδρεύουσα των Επιτροπών): Ευχαριστούμε, κύριε συνάδελφε.
Τον λόγο έχει ο κ. Παρασύρης από το ΠΑΣΟΚ.
ΦΡΑΓΚΙΣΚΟΣ ΠΑΡΑΣΥΡΗΣ: Πρέπει να πω ότι για εμάς το νομοσχέδιο «Ενεργή μάχη», το οποίο συζητάμε σήμερα, το οποίο ευαγγελίζεται την ολοκληρωμένη αναμόρφωση, στην πραγματικότητα αποτελεί μια συρραφή αποσπασματικών ρυθμίσεων, που δυστυχώς φαίνεται να αγνοεί τους ανθρώπους που είναι στην πρώτη γραμμή. Για εμάς στο ΠΑΣΟΚ, Πολιτική Προστασία δεν είναι μόνο τα νέα οργανογράμματα, αλλά προφανώς η δικαιοσύνη, η αξιοκρατία και η θεσμική τάξη. 
Άκουσα τον Υπουργό και πρέπει να πω ότι η μεγαλύτερη μάχη την οποία δίνουν οι πυροσβέστες, δεν είναι μόνο αυτή απέναντι στις φλόγες και τις φωτιές, αλλά είναι και μια υπηρεσιακή αδικία, την οποία εξακολουθούν να συντηρούν σε διάφορα επίπεδα της ιεραρχίας. Αναφέρομαι στο μείζον θέμα, το οποίο και ο ίδιος ο Υπουργός έθιξε, για την κατάφωρη αδικία σε βάρος των Αξιωματικών του Ειδικού Τμήματος της Σχολής Επιμόρφωσης. Είναι αδιανόητο να υποστηρίζεται ένα σύστημα από αξιωματικούς με 11 έτη υπηρεσίας και τεράστια εμπειρία σε θέση ευθύνης, να θεωρούνται νεότεροι από νεόβαθμους με μόλις 3 έτη υπηρεσίας. Θα θυμίσω ότι πριν από δυόμισι χρόνια, σε μια νυχτερινή ρύθμιση, το Δεκέμβριο χωρίς διαβούλευση, ανατράπηκε η ιεραρχία 400 αξιωματικών, καταλύοντας κάθε έννοια ασφάλειας δικαίου. 
Οι άνθρωποι αυτοί δεν ζητούν χάρη. Φοίτησαν σε περιόδους πανδημίας, εκπόνησαν τις σχετικές εργασίες, έδωσαν εξετάσεις δια ζώσης, πολλοί εξ αυτών είναι κάτοχοι πτυχίων ή και μεταπτυχιακών ΑΕΙ και σήμερα, υπάρχει απολύτως δίκαιη πρόταση των στελεχών, ώστε η αρχαιότητα των αποφοίτων της Σχολής Επιμόρφωσης, έναντι εκείνων του ειδικού τμήματος, να ισχύει μόνο στην περίπτωση προαγωγής τους εντός του ίδιου ημερολογιακού έτους. Μόνο έτσι θα μπορέσει να αποκατασταθεί η ιεραρχική τάξη και η ομαλή λειτουργία του Σώματος και να μην υπάρχουν αλληλοκαλύψεις κάθε χρόνο, σε σχέση με τις αλλαγές που θα γίνονται μέσα στο Σώμα.  
Οι αστοχίες, ωστόσο, δεν σταματούν εκεί. Υπάρχουν σωματεία της πυροσβεστικής, τα οποία έχουν συνυπογράψει ένα κοινό πλαίσιο προτάσεων, τα οποία χρεώνουν κρούουν τον κώδωνα του κινδύνου. Και αναφέρω κάποια απ’ αυτά σχετικά με την επικινδυνότητα, η οποία, δυστυχώς, δεν αναγνωρίζεται ρητά ως επικινδυνότητα και ανθυγιεινότητα του επαγγέλματος. Είναι η ελάχιστη ηθική και υλική υποχρέωση της πολιτείας απέναντι σε όσους ρισκάρουν τις ζωές τους. 
Οι μεταθέσεις και τα πειθαρχικά στο άρθρο 103. Εισέρχεται αυτή η δυσμενής μετάθεση ακόμα και για κατώτερες ποινές κατ’ εξακολούθηση, χωρίς να ορίζεται τι σημαίνει αυτό, ανοίγοντας μια πόρτα σε αυθαιρεσίες, σε σχέση με την άσκηση της πολιτικής εξουσίας. Τρίτο ζήτημα είναι οι μετακινήσεις και άκουσα τον Υπουργό να αναφέρεται σε αυτό. Το προσωπικό επιβαρύνεται οικονομικά με συνεχείς μετακινήσεις για να καλύψει τα οργανικά



κενά. Ζητούν τη μείωση του ορίου μετακίνησης χωρίς αποζημίωση στα 20 χιλιόμετρα και την υποχρεωτική κάλυψη εξόδων από την υπηρεσία. Επίσης, επιμένετε σε ηλικιακούς αποκλεισμούς για τη μονιμοποίηση των πενταετών και των δασοκομάντος, την ίδια στιγμή που το Σώμα γερνάει και οι ανάγκες αυξάνονται. Γιατί δεν αναγνωρίζονται βαθμολογικά τα έτη προϋπηρεσίας τους κατά την μονιμοποίηση. 
Κλείνοντας, κύριε Υπουργέ, το νομοσχέδιο αυτό στερείται οράματος όσο και αν θέλετε να το επιτηδεύσετε και να το διανθίζετε με μια τέτοια ρητορική. Διατηρείτε ένα γραφειοκρατικό και υπερσυγκεντρωτικό σύστημα, το οποίο πετάει το μπαλάκι στους δήμους χωρίς πόρους και αφήνει τους πυροσβέστες μας σε συνθήκες «κινούμενης άμμου». Για εμάς η πολιτική προστασία χτίζεται με θωρακισμένα εργασιακά δικαιώματα και αξιοκρατική ιεραρχία και εφόσον δεν υιοθετήσετε τις προτάσεις των φορέων για την αποκατάσταση της αρχαιότητας, το ΠΑΣΟΚ επιφυλάσσεται για την τελική του τοποθέτηση. 
Σας ευχαριστώ. 
ΦΩΤΕΙΝΗ ΑΡΑΜΠΑΤΖΗ (Προεδρεύουσα των Επιτροπών): Και εμείς σας ευχαριστούμε κύριε συνάδελφε. Θα δώσω τώρα τον λόγο στην Ανεξάρτητη Βουλευτή, την κυρία Καραγεωργοπούλου Ελένη, η οποία βεβαίως δεν είναι μέλος της Επιτροπής μας, αλλά ζήτησε να τοποθετηθεί και θα της δώσω τον λόγο. Ορίστε, κυρία συνάδελφε, για 7 λεπτά και εσείς. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Ευχαριστώ πολύ κυρία πρόεδρε. Το παρόν σχέδιο νόμου με τον ιδιαίτερα φιλόδοξο τίτλο «Ενεργή μάχη», παρουσιάζεται ως ολοκληρωμένη αναμόρφωση του συστήματος πολιτικής προστασίας. Όμως, αν διαβάσει κανείς προσεκτικά την Ανάλυση Συνεπειών Ρύθμισης και την Έκθεση του Γενικού Λογιστηρίου του Κράτους προκύπτει, κύριε Υπουργέ, ένα διαφορετικό συμπέρασμα. Ότι δεν πρόκειται για θεσμική εμβάθυνση της ανθεκτικότητας της χώρας. Πρόκειται, κυρίως, για διοικητική αναδιάταξη, συγκεντροποίηση, πολλαπλασιασμό δομών, με ασαφές δημοσιονομικό αποτύπωμα και εκτεταμένες κανονιστικές εξουσιοδοτήσεις. Βεβαίως είναι μια πρακτική που την ακολουθείται στην πολιτική σας, αλλά αυτό δε σημαίνει ότι δεν πρέπει να το εντοπίζουμε και να το σχολιάζουμε.
Ένα πρώτο σημείο στο οποίο θέλω να σταθώ, αφορά την υπερσυγκέντρωση και το ζήτημα θεσμικής ισορροπίας. Το σχέδιο νόμου προβλέπει ότι την υποστήριξη της συνεργασίας αναλαμβάνει το αυτοτελές τμήμα συνεργασίας με ΟΤΑ της Γενικής Γραμματείας Πολιτικής Προστασίας. Δηλαδή, η λειτουργική οργάνωση της συνεργασίας διέρχεται από συγκεκριμένο διοικητικό κόμβο της κεντρικής διοίκησης. Παράλληλα, συγκροτείται ομάδα παρακολούθησης της εφαρμογής μέτρων πολιτικής προστασίας των ΟΤΑ, με αντικείμενο την παρακολούθηση, αξιολόγηση και υποστήριξη της εφαρμογής των προβλέψεων του νόμου. Το ίδιο καταγράφεται και στην Έκθεση του Γενικού Λογιστηρίου του Κράτους. Η Ανάλυση Συνεπειών Ρύθμισης διευκρινίζει ότι η ομάδα δεν έχει πειθαρχικό ή ελεγκτικό χαρακτήρα, αλλά λειτουργεί ως μηχανισμός θεσμικής ανατροφοδότησης. Όμως είναι άλλο ο επιχειρησιακός συντονισμός κατά την κρίση και άλλο η μόνιμη παρακολούθηση και αξιολόγηση της εφαρμογής μέτρων των ΟΤΑ από το Υπουργείο. 
Συνεπώς, θα ήθελα να θέσω ένα ερώτημα. Σε περίπτωση που ο δήμος ή η περιφέρεια αξιολογηθεί αρνητικά ως προς την εφαρμογή μέτρων πολιτικής προστασίας, ποιες είναι οι έννομες συνέπειες αυτής της αξιολόγησης; Μπορεί να ενεργοποιήσει περιορισμό χρηματοδότησης; Μπορεί να οδηγήσει σε κανονιστική καθοδήγηση ή υποκατάσταση αρμοδιότητας; Εάν όχι, γιατί δεν το προβλέπετε ρητά στο νομοσχέδιο; 
Δημοσιονομική αβεβαιότητα και μεταφορά βάρους στους ΟΤΑ. Το Γενικό Λογιστήριο του Κράτους, στη σελίδα 592 της Έκθεσής του, αναφέρεται ρητά σε αυτό και δεν θα το διαβάσω για λόγους που αφορούν στον χρόνο. Απλά, από αυτή την επισήμανση του Γενικού Λογιστηρίου του Κράτους, προκύπτει ότι το νέο πλαίσιο συνεπάγεται μόνιμες λειτουργικές και τεχνικές υποχρεώσεις για τους ΟΤΑ. Η Έκθεση, όμως, αυτή δεν συνοδεύεται από συγκεκριμένη ποσοτική εκτίμηση κόστους ανά δήμο, ρητή διάταξη πλήρους διαρκούς και θεσμικά κατοχυρωμένης κρατικής κάλυψης και όχι αποσπασματικής ή προσωρινής χρηματοδότησης, μέσω συγχρηματοδοτούμενων προγραμμάτων ή έκτακτων πόρων, μηχανισμό εξισορρόπησης για ΟΤΑ με περιορισμένους ίδιους πόρους, όπως είναι οι μικροί  ορεινοί και νησιωτικοί δήμοι. Η πρόβλεψη δυνατότητας χρηματοδότησης και από τους ίδιους πόρους, σημαίνει ότι μέρος της εφαρμογής μπορεί να εξαρτηθεί από τη δημοσιονομική δυνατότητα κάθε δήμου. Από αυτό, όμως, προκύπτει αντικειμενικά ένας κίνδυνος διαφοροποίησης εφαρμογής, γιατί κάθε δήμος έχει τη δική του δυνατότητα. 
Υπάρχει ρητή πρόβλεψη πλήρους και διαρκούς κεντρικής κάλυψης των νέων μόνιμων λειτουργικών δαπανών; Υπάρχει μηχανισμός εξισορρόπησης για δήμους με περιορισμένη δημοσιονομική δυνατότητα και κυρίως, πώς διασφαλίζεται η ομοιόμορφη επιχειρησιακή εφαρμογή σε όλη τη χώρα;
Περνάω σε ένα ζήτημα που είναι πολύ σοβαρό και αφορά τον καθαρισμό οικοπέδων και τις κυρώσεις. Η υποχρέωση καθαρισμού βεβαίως και είναι αυτονόητη. Το νέο πλαίσιο, πράγματι, βελτιώθηκε με διεύρυνση προθεσμίας, με ανώτατο όριο προστίμου, με εκλογίκευση κυρώσεων. Όμως, η αποδοχή του νέου πλαισίου από τους εκπροσώπους των ιδιοκτητών δεν αναιρεί την υποχρέωση της Βουλής να ελέγξει τη συνταγματική του αναλογικότητα και την κοινωνική του εφαρμογή. Η αποκομιδή των υπολειμμάτων καθαρισμού δεν ρυθμίζεται με σαφήνεια ως προς τον φορέα ευθύνης και τον τρόπο υλοποίησης. Εάν η απομάκρυνση των προϊόντων καθαρισμού συνεπάγεται πρόσθετο κόστος για τον ιδιοκτήτη, τίθεται ζήτημα πρακτικής δυνατότητας συμμόρφωσης, ιδίως για μικρές και ευάλωτες ομάδες; Η διοίκηση οφείλει να διασφαλίζει ότι η υποχρέωση είναι εφαρμόσιμη στην πράξη, χωρίς να προϋποθέτει υπέρμετρη οικονομική επιβάρυνση ή τεχνικές δυνατότητες που δεν διαθέτει ο μέσος πολίτης. 
Υπάρχει πρόβλεψη για οργανωμένο μηχανισμό αποκομιδής είτε με ανταποδοτικό είτε με δημοτικό τρόπο, ώστε να καθίσταται ρεαλιστική η συμμόρφωση; Το περιεχόμενο της υποχρέωσης πρέπει να είναι σαφές, κατανοητό και εφαρμόσιμο και η διοίκηση οφείλει ακρίβεια και απλότητα. Παρότι τα πρόστιμα εκλογικεύτηκαν, τίθενται θεμελιώδη ερωτήματα. Έχει γίνει ρητή η στάθμιση αναλογικότητας; Έχει εξεταστεί η κοινωνική επίπτωση σε χαμηλοσυνταξιούχους, σε ανέργους, σε ηλικιωμένους ιδιοκτήτες, σε μη κατοίκους, σε απόντες στο εξωτερικό, μετανάστες; Προβλέπεται σαφής και ουσιαστική διαδικασία ακρόασης πριν από την επιβολή προστίμου; Μπορεί κάποιος να έρθει σε επαφή με τη διοίκηση και να απολογηθεί γιατί δεν το έπραξε ως όφειλε; Υπάρχει ειδική πρόβλεψη για ευάλωτες ομάδες; 
Η πρόληψη δεν μπορεί να μετατρέπεται σε τιμωρητική διοίκηση. Η αναλογικότητα είναι συνταγματική επιταγή. Η ανάθεση ελεγκτικών αρμοδιοτήτων στο Πυροσβεστικό Σώμα εντός αντιπυρικής περιόδου, εγείρει σοβαρό ζήτημα. Υπάρχει μελέτη επιχειρησιακού φόρτου; Διασφαλίζεται ότι δεν αποδυναμώνεται η ετοιμότητα; Θέλουμε Πυροσβεστικό Σώμα πρώτης απόκρισης ή ελεγκτικό μηχανισμό προστίμων; Τι ακριβώς ζητάτε; Έχει γίνει ρητή στάθμιση αναλογικότητας για τα πρόστιμα των άρθρων 43 και 44; Έχει εξεταστεί η κοινωνική επίπτωση σε ευάλωτες ομάδες; Προβλέπεται ουσιαστική διαδικασία ακρόασης πριν από την επιβολή κυρώσεων; Υπάρχει μελέτη που τεκμηριώνει, ότι η ανάθεση ελεγκτικών καθηκόντων στο Πυροσβεστικό Σώμα δεν αποδυναμώνει την επιχειρησιακή του ετοιμότητα; Η πρόληψη είναι αναγκαία, αλλά η πρόληψη χωρίς θεσμική ωριμότητα, επιστημονική πληρότητα και κοινωνική αναλογικότητα κινδυνεύει να δημιουργήσει θεσμικές ασάφειες, ανισότητες εφαρμογής και δεν υπάρχει περιθώριο να χάνουμε τα δάση μας.
Δεν υπάρχει κανένα περιθώριο, όπως σας δήλωσαν επιστήμονες από τις δασικές συνεταιριστικές οργανώσεις, σε σχέση με το άλλο εγχείρημα που αποφασίσατε και αφορά στην καύση, ως μέτρο πρακτικά, στην ελεγχόμενη καύση, ως μέτρο μείωσης της καύσιμης ύλης. Καταλαβαίνετε, ότι αυτού του είδους η επινόηση μπορεί να συντηρεί τους σκοπούς ενός κρατικού μηχανισμού, αλλά οι σκοποί αυτοί δεν σημαίνει απαραίτητα ότι είναι σχετικοί με την προστασία του φυσικού περιβάλλοντος, το οποίο έχουμε δει διαρκώς πώς χειρίζεστε σε ό,τι αφορά και το πρόγραμμα Antinero αλλά και την άναρχη επέκταση των ανεμογεννητριών, με σκοπό το κέρδος και την εξυπηρέτηση εταιρικών συμφερόντων και ημετέρων. 
Ευχαριστώ πολύ. 
ΦΩΤΕΙΝΗ ΑΡΑΜΠΑΤΖΗ (Προεδρεύουσα των Επιτροπών): Τον λόγο έχει ο Υφυπουργός Κλιματικής Κρίσης και Πολιτικής Προστασίας, ο κ. Κωνσταντίνος Κατσαφάδος.
ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασία): Ευχαριστώ κυρία Πρόεδρε, δεν θα χρειαστώ πολύ χρόνο. Νομίζω ότι ούτως ή άλλως και μέσα από το στάδιο της διαβούλευσης αλλά και μέσα από τις συνεδριάσεις των Επιτροπών έχει γίνει ένας εκτενής διάλογος γύρω από τα άρθρα του νομοσχεδίου και αυτό το οποίο κατά βάση, με τις τοποθετήσεις και των φορέων που κάλεσε η Επιτροπή μας, αποδείχθηκε ότι είναι ένα νομοσχέδιο το οποίο είναι προς τη σωστή κατεύθυνση. 
Ένα νομοσχέδιο, το οποίο δίνει πάρα πολύ μεγάλο βάρος στην πρόληψη. Ένα νομοσχέδιο, το οποίο μπορεί και ενσωματώνει τις δυνατότητες τις οποίες μας δίνουν οι νέες τεχνολογίες, αλλά και εκμεταλλευόμενοι το επιστημονικό προσωπικό της χώρας να μπορούμε να λειτουργούμε με ακόμα μεγαλύτερη αποτελεσματικότητα απέναντι στους ενδεχόμενους κινδύνους γύρω από φαινόμενα φυσικών καταστροφών, τα οποία πλήττουν ή θα πλήξουν στο μέλλον την πατρίδα μας. Οπότε νομίζω, ότι αυτός ο οποίος ήταν ο καλύτερος αποτυπωτής των ωφελημάτων τα οποία έχει το συγκεκριμένο νομοσχέδιο, είναι οι φορείς οι οποίοι τοποθετήθηκαν γύρω από το νομοσχέδιο αυτό καθαυτό. Από εκεί και πέρα νομίζω, πως και ο κ. Υπουργός ανέλυσε διεξοδικά όλα τα άρθρα του νομοσχεδίου. Πολύ μεγάλη βαρύτητα δίνεται και στην ενίσχυση του στελεχιακού δυναμικού της Πυροσβεστικής Υπηρεσίας με την αναβάθμιση της Πυροσβεστικής Ακαδημίας, κάτι το οποίο ήταν ένα πάγιο αίτημα των Πυροσβεστών. 
Θα μου επιτρέψετε να σταθώ, όμως, για ένα λεπτό και στο τελευταίο μέρος του νομοσχεδίου, το οποίο έχει να κάνει με διατάξεις οι οποίες αφορούν την κρατική αρωγή. Οι διατάξεις δεν είναι τίποτα άλλο από έναν οργανωτικό εξορθολογισμό της Γενικής Διεύθυνσης Κρατικής Αρωγής, της Διεύθυνσης, δηλαδή, η οποία έχει την υποχρέωση για τις αποζημιώσεις σε επιχειρήσεις. Σε όλες αυτές τις διατάξεις μοναδικός γνώμονας είναι η διαφάνεια, η όσο το δυνατόν ταχύτερη απόδοση των αποζημιώσεων στους πληγέντες και φυσικά, ο καλύτερος τρόπος και ο καλύτερος εξορθολογισμός της λειτουργίας της υπηρεσίας. Είναι χαρακτηριστικό, ότι πλέον αποκτούμε δυνατότητα να συλλέγουμε στοιχεία αυτεπάγγελτα



μέσω της διαλειτουργικότητας, για να μπορούμε να έχουμε όσο το δυνατόν πιο γρήγορη απόκριση απέναντι στα αιτήματα τα οποία δεχόμαστε για την αποζημίωση των επιχειρήσεων. 
Επίσης, πάρα πολύ σημαντικό, εκτός από τις οργανωτικές και διοικητικές αλλαγές τις οποίες έχουν τα συγκεκριμένα άρθρα, είναι η δέσμευσή μας για παράταση των συμβασιούχων. Οι παρατάσεις συμβάσεων, οι οποίες λήγουν στο προσεχές διάστημα, για συμβασιούχους οι οποίοι προσφέρουν τις υπηρεσίες τους στη Γενική Γραμματεία Αποκατάστασης Φυσικών Καταστροφών, δείχνοντας εν τοις πράγμασι ότι τα συγκεκριμένα στελέχη προσφέρουν πάρα πολύ σημαντικό έργο και βέβαια, διατηρώντας την υπόσχεση μας ότι περιμένοντας την ολοκλήρωση και τον Οργανισμό του Υπουργείου, θα προχωρήσουμε αμέσως μετά σε μία προκήρυξη του ΑΣΕΠ ούτως ώστε να αποκτήσει μόνιμο χαρακτήρα η σχέση εργασίας τους με το Υπουργείο. 
Τέλος, υπάρχει και ένα άρθρο το οποίο έχει να κάνει με την ΕΕΠΕΤ (Ειδική Επιτροπή Επικινδύνως Ετοιμόρροπων). Λύνεται επιτέλους οριστικά ένα πρόβλημα γύρω από τη λειτουργία της συγκεκριμένης Επιτροπής, η οποία είναι πάρα πολύ κρίσιμη για να προχωρούμε στη διαδικασία των αποζημιώσεων σε ό,τι έχει να κάνει με κτίρια, όπου πλέον σε ό,τι έχει να κάνει με τα οδοιπορικά των μελών που συμμετέχουν στην ΕΕΠΕΤ υπεύθυνη για την καταβολή των οδοιπορικών είναι η εκάστοτε Αποκεντρωμένη Περιφερειακή Διοίκηση.
Ευχαριστώ. 
 ΦΩΤΕΙΝΗ ΑΡΑΜΠΑΤΖΗ (Προεδρεύουσα των Επιτροπών): Με την ολοκλήρωση της ομιλίας του κ. Υφυπουργού, ολοκληρώθηκε, κυρίες και κύριοι συνάδελφοι, η κοινή συνεδρίαση της Διαρκούς Επιτροπής Παραγωγής και Εμπορίου και της Ειδικής Μόνιμης Επιτροπής Προστασίας του Περιβάλλοντος, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Κλιματικής Κρίσης και Πολιτικής Προστασίας με γενικό τίτλο «Ενεργή μάχη».
Πριν προχωρήσουμε στην ψηφοφορία επί των άρθρων και επί του συνόλου, θα ήθελα να ανακεφαλαιώσω τις θέσεις των κομμάτων επί της αρχής, όπως αυτές διατυπώθηκαν στις προηγούμενες συνεδριάσεις. 
Ο Εισηγητής της Πλειοψηφίας εισηγήθηκε την ψήφιση του ανωτέρω σχεδίου νόμου. Η Ειδική Αγορήτρια του ΚΚΕ το καταψήφισε, ενώ ο Εισηγητής της Μειοψηφίας, ο Ειδικός Αγορητής του ΣΥΡΙΖΑ, ο Ειδικός Αγορητής από τη Νέα Αριστερά, ο Ειδικός Αγορητής από την Ελληνική Λύση, ο Ειδικός Αγορητής από τη Νίκη και ο Ειδικός Αγορητής από την Πλεύση Ελευθερίας, επιφυλάχθηκαν για την τελική τοποθέτησή τους κατά τη συζήτηση του σχεδίου νόμου στην Ολομέλεια. 
Στο σημείο αυτό ερωτάται η Επιτροπή, γίνονται δεκτά τα άρθρα 1 έως 145 του σχεδίου νόμου;
Τα άρθρα 1 έως 145 γίνονται δεκτά, κατά πλειοψηφία.
Ερωτάται η Επιτροπή, γίνεται δεκτό το ακροτελεύτιο άρθρο;
Δεκτό κατά πλειοψηφία.
Ερωτάται, τέλος, η Επιτροπή, το σχέδιο νόμου γίνεται δεκτό και στο σύνολό του;
Δεκτό, κατά πλειοψηφία.
Συνεπώς, το ως άνω σχέδιο νόμου του Υπουργείου Κλιματικής Κρίσης και Πολιτικής Προστασίας, γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία. 
Αύριο στις 10.00΄ θα ξεκινήσει η συζήτηση του νομοσχεδίου στην Ολομέλεια. 
Λύεται η συνεδρίαση.
Στο σημείο αυτό γίνεται η γ΄ ανάγνωση του καταλόγου των μελών των Επιτροπών. 
Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη - Βιλιάλη Μαρία - Ελένη (Μαριλένα), Σταϊκούρας Χρήστος, Σταμενίτης Διονύσιος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Πουλάς Ανδρέας, Χνάρης Εμμανουήλ, Χριστοδουλάκης Εμμανουήλ (Μανώλης), Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Ψυχογιός Γεώργιος, Λαμπρούλης Γεώργιος, Μανωλάκου Διαμάντω, Μεταξάς Κωνσταντίνος Βασίλειος, Στολτίδης Λεωνίδας, Δρίτσας Θεόδωρος, Ζεϊμπέκ Χουσεΐν, Πέρκα Θεοπίστη (Πέτη), Μπούμπας Κωνσταντίνος, Χήτας Κωνσταντίνος, Δελβερούδης Κομνηνός, Τσιρώνης Σπυρίδων, Καζαμίας Αλέξανδρος, Αυλωνίτης Αλέξανδρος – Χρήστος, Κόντης Ιωάννης, Πούλου Παναγιού (Γιώτα), Τζάκρη Θεοδώρα και Χαλκιάς Αθανάσιος.
Από την Ειδική Μόνιμη Επιτροπή Προστασίας του Περιβάλλοντος, παρόντες ήταν οι Βουλευτές κ.κ. Ακτύπης Διονύσιος, Αμυράς Γεώργιος, Αυγερινοπούλου Διονυσία – Θεοδώρα, Καφούρος Μάρκος, Κοτρωνιάς Γεώργιος, Κυριαζίδης Δημήτριος, Λιούτας Αθανάσιος, Μαρκογιαννάκης Αλέξανδρος, Οικονόμου Θωμαΐς (Τζίνα), Παπασωτηρίου Σταύρος, Τριαντόπουλος Χρήστος, Χρυσομάλλης Μιλτιάδης (Μίλτος), Σπυριδάκη Αικατερίνη (Κατερίνα), Βέττα Καλλιόπη, Παναγιωτόπουλος Ανδρέας, Διγενή Ασημίνα (Σεμίνα), Κατσώτης Χρήστος και Μπιμπίλας Σπυρίδων.

Τέλος και περί ώρα 12.50΄ λύθηκε η συνεδρίαση.


Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ

